ROMÂNII DE LA EST DE BuG — Lucrările echipei de identificare a 
Institutului Central de Statistică conduse de Anton Golopenţia (1941- 
1943). Volum alcătuit, cu Introducere și note de Sanda Golopenţia 


INTRODUCERE 


Prezentul volum aduce în faţa cititorilor o cercetare şi o realitate 
demografic-sociologică, ambele datând din anii celui de al doilea război 
mondial. Cercetarea, pusă sub conducerea lui Anton Golopenţia, a fost 
întreprinsă de o echipă a Institutului Central de Statistică (I.C.S.), conform 
dispoziţiei primite de la Preşedinţia Consiliului de Miniştri şi viza identificarea 
românilor de la est de Bug (la care face trimitere, între 1941-1944 şi în 
cuprinsul volumului de faţă, sigla oficială I.R.E.B., devenită între timp ambiguă). 
Realitatea descoperită ca urmare a cercetării e prezentată în rapoarte, studii şi 
tabele demografice indicând, pe localităţi, populaţia românească de pe 
teritoriul ucrainean dintre Bug şi Nipru, gradul în care aceasta şi-a păstrat 
limba şi, nu de puţine ori, gradul în care sunt conservate, în cadrul ei, 


obiceiurile tradiţionale. 
Români, moldoveni, ucraineni românofoni 


Cercetătorii |.C.S. au folosit deopotrivă termenii de români şi moldoveni 
spre a se referi la membrii comunităţilor cercetate. Termenul de români se 
impunea întrucât (1) era vorba, pe teritoriul ucrainean de dincolo de Basarabia 
şi de Transnistria, de sate întemeiate sau populate de oameni veniţi din toate 
provinciile româneşti: moldoveni, ardeleni, sau munteni. O afirmaseră istoricii 
ruşi şi români, o constată pe teren în anii 1940 şi o comentează în mod special 
atunci şi după aceea A. Golopenţia (vezi secţiunea I), C. Brăiloiu (invitat anume, 
de A.G., spre a examina proveniența regională a muzicii tradiţionale de la est 
de Bug şi constatând, într-un număr de sate, că aceasta se înrudeşte 
îndeaproape cu muzica din sudul României), N. Marin-Dunăre, G. Retegan 
(pentru ultimii doi, vezi interviurile reproduse în secţiunea VIII)!. Şi întrucât (2) 


! În volumul Transnistria. Încercare de monografie regională (Bucureşti, 1943, p. 139-140), 


în localităţile cercetate se vorbea un grai al limbii române. 

În secolul XVII, XVIII şi la începutul secolului XIX avusese într-adevăr loc o 
criză acută atât în Principate cât şi în teritoriile româneşti incorporate în 
Imperiul habsburgic. Primele cunosc valuri neîntrerupte de calamităţi de pe 
urma războaielor duse de marile puteri pe teritoriul lor (foamete, ciumă), care 
se adaugă înăspririi regimului feudal şi a regimului fiscal. Mii de români 
emigrează atunci din Principate către sud, în Ţara Turcească sau către est în 
Ţara Tătărască, de unde vor ajunge apoi în Rusia. Locuitorii din Transilvania 
(mai ales cei din localităţile grănicereşti, români şi secui) şi Banat (grănicerii 
sârbo-români) emigrează la rândul lor spre Rusia din cauze incluzând, alături 
de înăsprirea regimului feudal şi a regimului fiscal, acţiunile de catolicizare şi 
demilitarizare la care sunt supuşi. Documentele cuprinse în acest volum ca şi 
indicele de nume şi de localităţi (din care pot fi degajate cu uşurinţă un 
inventar onomastic relativ bogat al numelor de familie şi un inventar consistent 
al numelor româneşti de localităţi din zonă), împreună cu textilele, muzica şi 
folclorul, sunt preţioase pentru stabilirea provenienţei locuitorilor dintre Bug şi 
Doneţ. În acelaşi timp, ele permit cunoaşterea unor fațete inedite ale civilizaţiei 
şi vieţii sociale din secolul al XVIll-lea a poporului din Principate şi din 
Transilvania (vezi în acest sens îndeosebi declaraţia din 21.1.1950a a lui A.G., 
reprodusă în secţiunea |). 

La emigrarea spontană din Moldova, Transilvania sau Banat înspre 
teritoriile neocupate din Transnistria (la Balta, Râbnița, Dubăsari) şi de acolo 
mai departe se adaugă acţiunea de colonizare a împărătesei Ecaterina a l-a, 
care întemeiază sate de grăniceri pe măsură ce eliberează teritorii în urma 
războaielor cu turcii. 

Termenul de moldoveni era, la rândul său, adecvat — şi îşi face de altfel 
loc în mod sistematic în lucrările echipei I.R.E.B. — întrucât, atunci când erau 
întrebaţi, oamenii (3) se identificau ca atare şi (4) declarau că vorbesc 
„moldoveneşte”. Rădăcinile autodefinirii ca moldoveni iar nu ca români, 
vorbind „limba moldovenească” iar nu româna, sunt multiple. Pe de o parte, 
majoritatea celor stabiliţi sau colonizați pe teritoriul de la est de Bug provin din 
Moldova, Basarabia sau Transnistria şi, sosiți acolo înainte de Unirea 


Nicolae M. Popp semnalează existenţa unei Asociaţii (Transilvanskoe Obșcestvo Ovţivodov)a 
oierilor transilvăneni, originari din Mărginimea Sibiului, încă înainte de 1918, la Simferopol în 
Crimeea. 


Principatelor, păstrează memoria unei Moldove care a dăinuit timp de cinci 
secole şi, ca atare, a unei identități moldovene. Paralel cu acest mod de a se 
percepe şi legat de el, s-a produs în timp un proces de omogenizare în direcţia 
moldovenizării diverselor graiuri ale celor aşezaţi la est de Bug. Procesul 
acesta, firesc, e amintit de G. Retegan în interviul pe care l-am reprodus în 
secţiunea VIII a volumului de faţă: „Mi-a cântat o babă din Bazinul Doneţului 
'jiule, pustiule, seca-ţi-ar izvoarele, să trec cu picioarele...'. Nu zicea 'picerele' 
cum zic oltenii, ci 'chicioarele'. Deci, se moldovenizase, chiar dacă ea a fost 
olteancă... Nu ea, străbunica ei. Şi nu era auzit de la radio! Nu se auzea radio 
Bucureşti până acolo: aproape 2 000 km în linie dreaptă.” La aceasta se 
adaugă o acţiune masivă de rusificare atât sub regimul tarist cât şi sub cel 
sovietic. Chiar interludiul în care, pentru scurtă vreme, se deschid în Republica 
Autonomă Socialistă Sovietică Moldova şcoli moldoveneşti, e profund marcat 
de ideologia opoziţiei români/moldoveni. În manualele elaborate cu acest prilej, 
moldovenii sunt izolaţi de români şi prezentaţi ca slavi; scrierea readoptă 
alfabetul chirilic după numai câţiva ani de utilizare a alfabetului latin; 
învățătorii care procurau de la Balta sau Tiraspol manuale moldoveneşti cu 
caractere latine şi texte din literatura română sunt acuzaţi de tendinţe 
imperialiste sau spionaj în slujba statului român şi, drept urmare, închişi sau 
deportaţi; cu rare excepţii (între care nu se numără nici măcar Creangă), 
literatura română este absentă din manuale şi predare; studenţilor formaţi în 
R.A.S.S.M. li se interzice să predea în afara graniţelor acesteia (întrucât 
republica a învestit în educaţia lor şi înţelege să-i păstreze); o parte dintre 
şcolile existente se închid de altfel nu numai din lipsă de învăţători, ci şi la 
cererea expresă a părinţilor moldoveni care constată că ele reduc şansele de 
reuşită ale copiilor lor. Toate aceste aspecte sunt atent documentate în 
contribuţia lui N. Marin-Dunăre, reprodusă în secţiunea IV a volumului de faţă. 

Cititorilor din Republica Moldova sau din Ucraina care ar considera că 
strămoşii le sunt descrişi nepotrivit ca „români” în paginile de faţă le propunem 
să întregească de fiecare dată termenul prin sintagma „români moldoveni”, 
mai apropiată de modul de autoreferire cu care sunt deprinşi. 

Nu am optat pentru înlocuirea, în textele pe care le edităm, a termenilor 
români sau moldoveni prin acela de români moldoveni din următoarele raţiuni: 

1. ţineam să respectăm formulările originale ale cercetătorilor, care — 


prin alternanţa români/moldoveni — sunt semnificative pentru a înţelege 


negocierea dintre metodologia lucrărilor de identificare, cu presupoziţiile ei, şi 
datele obţinute pe teren, cu semnificaţia lor; 

2. la origine, cum am arătat, teritoriul dintre Bug şi Nipru a fost colonizat 
de trăitori provenind din toate provinciile româneşti care se vor uni ulterior 
formând statul România; 

3. termenul de moldoveni îl presupune pe cel, mai general, de români 
care-i poate fi deci substituit; iar vorbitorii graiului moldovenesc sunt, prin firea 
lucrurilor, vorbitori ai limbii române. 

Chiar dacă, pe teritoriul Republicii Moldova, se vorbeşte limba română 
moldovenească (cu alte cuvinte o limbă literară care a fost silită să evolueze 
pornind de la zero, pe baza graiului moldovenesc, fără a menţine contactul cu 
româna literară bazată pe graiul muntenesc care s-a dezvoltat în România), nu 
e mai puţin adevărat că în România şi în Republica Moldova se vorbeşte una şi 
aceeaşi limbă — româna, cu unele, încă mici, diferenţe de la un caz la altul. Ne 
putem gândi în acest sens la opoziţia politico-lingvistică dintre engleza vorbită 
în Marea Britanie şi engleza americană vorbită în Statele Unite ale Americii, 
care s-au rupt una de alta cam de tot atâta timp ca Basarabia de România sau 
la cea dintre spaniola vorbită ca limbă naţională în Spania şi cea din America 
Latină, ori la franceza vorbită în Franţa şi cea vorbită în Canada (Quebec). 
Nimeni nu ar susţine însă că în S.U.A. nu se vorbeşte engleza sau că, atunci 
când se afirmă că americanii vorbesc engleza, afirmaţia e făcută tendenţios de 
britanici imperialişti şi nostalgici. Şi nimeni nu afirmă că în ţările hispanizante 
din America Latină nu se vorbeşte limba spaniolă, ci latino-americana, ori că în 
Québec se vorbeşte nu franceza ci limba chebecoază. 

Când a inclus, în Colecţia universală de muzică populară înregistrată 
(1951-1958), cele cinci piese care reprezintă tot ce putem asculta astăzi din 
ampla sa anchetă la românii de la est de Bug, Constantin Brăiloiu a recurs la un 
al treilea termen pentru a se referi la aceştia — termenul de ucraineni 
românofoni. În introducerea la piesele 6-10 de pe discul IIl?, el scria: 
„Ucrainenii românofoni sunt ucraineni care vorbesc româna dar nu păstrează 


amintirea unei patrii anterioare. Veniţi din est cel mai devreme se crede la 


2? Constantin Brailoiu, ed. La Collection universelle de musique populaire enregistree/The World 
Collection of Recorded Folk Music (1951-1958), Réédition int&grale/Complete Re-edition, Disque 
III. Europe 1 (Roumains, Ukrainiens roumanophones, Macedo-Roumains, Grecs, Judeo-Espagnols, 
Bulgares), Disques VDE-Gallo, 1984, A 6-10. 


începutul secolului XVIII, ei formează, în tot sudul Ucrainei şi până în Caucaz, 
mici comunităţi închise, aflate pe alocuri la depărtare de zeci de km unele de 
altele. Înecate în marea masă slavă, aceste fărâme etnice au conservat însă, în 
grade care variază de la sat la sat, personalitatea lor morală, aşa cum se 
întâmplă adeseori cu grupurile naţionale stabilite în teritorii pe care specialiştii 
le numesc 'de recesiune'. Sau, cel puţin, aşa stăteau lucrurile într-un trecut 


apropiat”. 


Bugul ca fluviu despărțitor 


Cititorului de astăzi, pe care titlul Românii de la est de Bug riscă să-l 
depeizeze, îi amintim că, în timpul celui de al doilea război mondial, Bugul a 
constituit frontieră militară între Transnistria administrată de români şi restul 
Ucrainei, care era administrat de armatele germane. 

Depăşirea liniei Bugului are însă în contextul volumului de faţă şi alte 
semnificaţii. Întrucât teritoriul dintre Bug şi Nipru nu face obiectul unor 
revendicări româneşti, cercetarea e mai puţin afectată de presiunile sau 
pasiunile ideologice ale momentului. Terenul ales fiind extrem de depărtat, el 
impune absente îndelungate din Bucureşti. Pe un plan strict personal, trecerea 
Bugului îi permite astfel lui Anton Golopenţia să refuze ofertele de a deveni 
Secretar General al Consiliului de Patronaj sau director în Ministerul 
Propagandei, care i se fac în anul 1942 de către Mihai Antonescu. În declaraţia 
din 5.2.1950 b, A.G. scria: „Apreciasem lucrările de peste Bug şi pentru că mă 
ţineau departe de Capitală, ajutându-mă să nu dau niciodată la Asociaţia 
Româno-Germană, la care eram stăruitor chemat de Minlisterul] Propagandei, 
ca având studiile făcute în Germania” (UC, p. 53). 

Esenţial e însă faptul că, trecând Bugul, echipa I.R.E.B. abordează o zonă 
cu totul necunoscută specialiştilor români, a cărei cercetare îi va fi atras prin 
îndrăzneală şi inedit nu numai pe conducătorul, ci şi pe mulţi dintre tinerii ei 
membri, dornici de aventură intelectuală. Că aventura profesională se combina 
cu cea umană, în această campanie de înregistrare care, începută în decembrie 
1941, s-a încheiat în februarie 1944, la cinci km de front, a fost subliniat de 
altfel cu subtilitate, în convorbirile sale cu Z. Rostâs, şi de H. H. Stahl. 
Reproduc, pentru interesul interpretării, fragmente dintr-un pasaj în care H. H. 
Stahl încearcă să-l delimiteze pe A.G. de alţi membri ai Şcolii Sociologice de la 


Bucureşti, pornind tocmai de la ineditul şi îndrăzneala necesară a campaniei de 
dincolo de Bug: 

— „..Golopenţia mai avea ceva, ştia să strângă în jurul lui oameni, să-i 
organizeze, să-i puie la treabă. Vulcănescu, nu. Era foarte bun profesor, mai 
bun decât Herseni, care iarăşi nu e puţin lucru, pentru că Herseni era un foarte 
bun profesor. Dar, din nou, avea această calitate de a fi cald. Entuziasma, 
făcea atmosferă în jurul unei idei. 

— Cred că în această privinţă Golopenţia semăna cu Gusti, căci Gusti 
avea darul de a strânge în jurul lui oameni şi... 

— Da. Da, fără îndoială că da. Sigur, sigur. Numai că Golopenţia era mai 
cald decât Gusti. Gusti era distant, protocolar, pe când ăstalaltul nu. Ăstalaltul 
avea o serie întreagă de oameni care ţineau la el sută la sută, şi cu care pleca 
în orice fel de aventură. Când i-a trăznit să meargă dincolo de Bug, a reuşit să 
formeze o echipă care să-l urmeze. Nu era uşor, nu era... 

— Vedeţi, la asta nu m-am gândit, că asta ar putea să fie o trăznaie. 

— Evident că da. Eu am făcut recensământul Transnistriei, dar din ordin. 
A fost obligaţia Institutului Central de Statistică să facă această socoteală. Am 
lucrat cu oameni mobilizați sub arme, nu? Adică armată, pur şi simplu. El, nu. El 
a mers în aventură de unul singur. 

— A fost o expediţie. 

— O expediţie cu comandă ştiinţifică şi cu foarte mare îndrăzneală. Şi cu 
o serie întreagă de indivizi foarte ciudaţi, pentru că mulţi din ei erau — dacă nu 
chiar înscrişi în partidul comunist, dar nici mult nu le mai lipsea, erau de 
extremă stângă. Şi el a avut neplăceri din pricina asta. Când făcuse 
Dâmbovnicul, lucrase cu un fotograf, Bauh. Or, Bauh era ovrei şi era într-un 
lagăr de concentrare în Transnistria. Nu ştiu ce s-a întâmplat, dar ştiu că a avut 
de furcă cu treaba asta. A încercat să-l salveze:, să-l facă să evadeze, sau nu 
ştiu ce alta. Între ei, Golopenţia avea şi un om extrem de inteligent şi de o 
îndrăzneală nebună. Am fost bun prieten cu el, îl chema Nicolae Betea. 

— Am auzit de el. 

— Un tip cu totul şi cu totul ciudat şi care era de o temeritate nebună, pur 


3 Întâmplarea pe care încearcă să o reconstituie aici H. H. Stahl este cuprinsă în scrisoarea D-nei 
Sonia Palty pe care am reprodus-o în Anexă. Din București, A. Bauh a transmis atunci — prin 
Anton Golopenţia — rudelor sale aflate în lagărul de la Golta și unui număr de 30 de alte familii de 
evrei — un plic cu bani care să le permită să reziste până la revenirea în ţară. 


şi simplu. Ştiu că el a fost amestecat în chestia Bauh-... deci, Golopenţia avea 


şi această trăsătură de caracter, de a se duce spre aventură, când era nevoie”. 


Nu e exclus ca iniţiativa cercetării românilor de la est de Bug să fi pornit 
de la Anton Golopenţia. De multe ori, în cadrul Şcolii gustiene, A.G. prezentase 
ca idei ale profesorului teme de cercetare pur personale, renunțând la 
paternitatea unei ideif atunci când, prin aceasta, o putea apropia de realizare. 
Lucrul a fost menţionat, între alţii, şi de către Pompiliu Caraion, care a evocat, 
în studiul său apărut în 1971, Profesorul Dimitrie Gusti şi Şcoala sociologică de 
la Bucureşti, lansarea tumultuoasă a proiectului celor 60 sate româneşti”. 

Cercetarea la est de Bug continua o linie de abordare bine stabilită în 
activitatea ştiinţifică a lui A.G. Era o cercetare zonală (cum fusese, în 1939, 
condusă în colaborare cu Mihai Pop, ancheta de la Dâmbovnic), întreprinsă 
asupra unei populaţii trăind, ca minoritate, în afara statului român (cum fusese 


culegerea de izvoare Românii din Timoc elaborată, în aceeaşi perioadă, de A.G. 


* Nu dispunem de date privind o eventuală acţiune a lui N. Betea în favoarea evreilor din lagărul de 
la Golta. Știm doar, din interviul luat de Z. Rostás lui G. Retegan, că acesta din urmă dusese 
alimente unor familii din lagăr împreună cu A.G. 

5 Cf. Z. Rostás, Monografia ca utopie. Interviuri cu Henri H. Stahl (1985-1987), București: Paideia, 
2000, p. 149-150. 

6 În Introducere — Un dar postum, Ştefania Golopenţia scria: „În acest ultim plan de lucru [cel din 
anul 1948, S.G.] al Şcolii sociologice de la București, ideile pentru care militase A.G., idei 
obiectivate în cercetările de teren și publicaţiile sale, s-au desprins de el și au intrat în zestrea 
metodologică a Școlii. Aidoma procesului de desprindere de autorul lor a unor creații artistice, când 
acestea au intrat în anonimatul circuitului folcloric, ideile lui A.G. privitoare la cercetarea 
sociologică au intrat în anonimatul discursului științific. Nici că se putea o recompensă mai 
frumoasă a activităţii unui om care lupta pentru realizarea unei idei nu pentru că era a sa, ci pentru 
că ea îi apărea a reprezenta adevărul științific al momentului respectiv, a unui om care făcuse deja 
dovada că — pentru a vedea realizată o idee — putea să renunţe la paternitatea ei” (in Anton 
Golopenţia, Ceasul misiunilor reale, Bucureşti: Editura Fundaţiei Culturale Române, 1999, p. 27). 

7 În studiul său Profesorul Dimitrie Gusti și Scoala sociologică de la București, Pompiliu Caraion 
scria: „Ajutat de încercatul monografist dr. D. C. Georgescu, A. Golopenţia realizează faimoasa 
“anchetă sociologică” în cele 60 sate, urmărind statistic câteva probleme, precum: starea populaţiei, 
mișcarea populaţiei, evoluţia postbelică a proprietăţii agricole, analiza economică a gospodăriilor 
rurale, starea sanitară, starea culturală etc. Înainte de pornirea acestei anchete, D. Gusti, ca și unii 
dintre elevii lui, în cadrul unor furtunoase ședințe ţinute la I.S.R., s-au opus chiar violent noii 
iniţiative; până și cuvântul “anchetă”, fie ea și “sociologică”, i se părea atingător la prestigiul 
științific al Școlii. Dar A. Golopenţia nu a cedat; până la urmă, el a căutat să-i convingă pe 
adversarii lui că, în fond, el nu făcea decât să preia o iniţiativă mai veche chiar a profesorului, un 
gând de altă dată pierdut în drum datorită unor împrejurări potrivnice. În cele din urmă, D. Gusti a 
încuviinţat “ancheta” aceasta ‘sumară’, ba a scris și un remarcabil studiu ca introducere la cele cinci 
volume din 60 sate românești” (Sociologia Militans, vol. IV. Școala Sociologică de la București, 
București: Editura Științifică, p. 141). 


şi C. Constante, sub egida Societăţii Române de Statistică) şi folosind metoda 
monografiei sumare preconizată de A.G. lar rezultatele ei puteau servi la 
informarea conducerii statului (aşa cum o susţinuse, încă din teza sa de 
doctorat, Die Information der Staatsfuihrung und die überlieferte Soziologie, în 
traducere „Informarea conducerii de stat şi sociologia contemporană”). 

A. G. l-ar fi putut convinge pe Sabin Manulila, pe atunci dornic să pună în 
aplicare în avantajul României planul gigantic al unui schimb de populaţie 
sistematic (în concepţia vremii, schimburile de populaţie ar fi fost de natură să 
elimine posibile diferenduri istorice între state), de interesul cunoaşterii 
comunităţilor româneşti dăinuind neştiute la est de Bug. Şi de faptul că prilejul 
oferit de înaintarea armatelor române şi germane trebuia folosit, aşa cum, tot 
la iniţiativa lui, un grup de referenţi de la Oficiul de Studii compus din Anastase 
Cărătaşu, Gh. Reteganul, T. Al. Stoianovici, Camil Suciu, Mircea Tiriung şi N. 
Marin-Dunăre efectuase, între 9-22 mai 1941, anchete paralele în lagărele de 
prizonieri sârbi de origine etnică română de la Curcani (Ilfov), Odăile 
(Teleorman), Bălănoaia (Vlaşca), Remetea, Bucovăţ şi Moşniţa Nouă lângă 
Timişoara. Ulterior, sau în paralel, rapoartele armatei cu privire la localităţile 
româneşti întâlnite în cursul înaintării prin stepele ucrainene şi la aproximativ 
300-500 cereri de venire în România care îi fuseseră înaintate la est de Bug au 
făcut ca ancheta I.R.E.B. să fie estimată necesară de către Preşedinţia 
Consiliului de Miniştri. Cercetarea preconizată de A.G. a devenit astfel una din 
cele trei cercetări oficiale ale Institutului, căreia i s-a recunoscut în acest 
moment şi o semnificaţie informativă pentru o posibilă acţiune ulterioară de 
repatriere. 

Pasiunea cu care A.G. s-a dăruit muncii de identificare a românilor de la 
est de Bug răzbate în scrisoarea lui din 8.9.1942 către Ştefania Golopenţia: 
„Munca de aci merge. Explorăm românii cu şi fără conştiinţa moldoveniei lor, 
judeţ de judeţ, plasă de plasă şi până la cătunele pierdute. Cum caută alţii 
zăcămintele de preţ” (secţiunea IlI). 


Schimburile de populaţie în viziunea lui Sabin Manuila 


3 Numele complet al echipei — „Echipa pentru identificarea și studierea sumară a așezărilor 
românești de la est de Bug” — amintit în articolul lor (reprodus în secțiunea VIII) de către N. 
Economu și |. Apostol corespunde acestei viziuni. 


În toamna anului 1941, Sabin Manuila a aşternut pe hârtie detaliile unui 
vast schimb de populaţie? care să prevină pentru România şi statele limitrofe 
orice război viitor. Rămas inedit până de curând, proiectul lui S. Manulila a fost 
publicat în anexa articolului Sorina Bolovan, loan Bolovan. Problemele 
demografice ale Transilvaniei între ştiinţă şi politică (1920-1945). Studiu de 
caz!%. Conceput de autor ca total şi obligatoriu în regiunile de graniţă, schimbul 
de populaţie tolera excepţii în celelalte zone (pentru cei trecuţi de vârsta de 
reproducere sau pentru 1-2% dintre cei care acumulaseră averi la sate). 

Schimbul de populaţie imaginat de S. Manuila comporta patru etape 
esenţiale. Primele trei etape urmau să asigure soluţii pentru: „1) Problema 
Dobrogei; 2) problema bulgarilor din România şi din Basarabia, care la data 
conferinţei de la Craiova era ocupată de Soviete; 3) problema românilor din 
Bulgaria, dând Bulgariei atât ca populaţie cât şi ca suprafaţă un plus faţă de 
ceea ce are astăzi şi eliminând toţi românii din Bulgaria şi toţi bulgarii din 
România; 4) problema românilor din Timoc şi Banatul sârbesc; 5) problema 
sârbilor din România; 6) problema ungurilor din lugoslavia; 7) problema sârbilor 
din Ungaria; 8) problema ungurilor din Ardeal; 9) problema rutenilor din Carpaţi 
şi 10) problema Ardealului şi a românilor din Ungaria”!!. Etapa a patra ar fi fost 
dedicată schimbului de populaţie româno-ruso-ucrainean!?. Recensământul din 
Basarabia, cel din Transnistria şi identificarea românilor de la est de Bug 
reprezentau deci, din punctul de vedere al Directorul General al Institutului 
Central de Statistică, preparative indispensabile în vederea acestei etape. 

Pentru a înţelege condiţiile în care a fost elaborat proiectul lui Sabin 


Manuila e util să ne amintim că în vara anului 1940 România pierduse 


” Cf. Sorina Bolovan, loan Bolovan. Iniţiative românești privind problema schimbului de populaţie 
în primii ani ai celui de al doilea război mondial (1939-1941), (in) România și relaţiile 
internaţionale în secolul XX. In Honorem Profesorului universitar Dr. Vasile Vesa la împlinirea 
vârstei de 60 de ani, Volum îngrijit de Liviu Ţârău și Virgiliu Ţârău, Cluj-Napoca: Clusium, 2000, 
p. 90-116; Viorel Achim, The Romanian Population Exchange Project Elaborated by Sabin 
Manuila in October 1941, „Annali dell Istituto storico italo—germanico in Trento/Jahrbuch des 
Italienisch-deutschen historischen Instituts in Trient”, XXVII (2001), p. 593-617; Viorel Achim, 
Schimbul de populație în viziunea lui Sabin Manuilă, „Revista istorică”, XIII (2002), nr. 5-6, p. 
133-150. 

10 Cf. Camil Mureșanu, coord. Transilvania între medieval și modern, Cluj-Napoca: Centrul de 
studii transilvane — Fundaţia Culturală Română, 1996, p. 125-131. 

1 Idem, p. 129-130. 

12 Idem, p. 130. 


aproximativ o treime din teritoriu şi populaţie (Basarabia şi nordul Bucovinei, 
nordul Transilvaniei şi Cadrilaterul), a căror ocupare/revendicare fusese 
argumentată prin prezenţa în cuprinsul lor a unor populaţii minoritare 
ucrainene, maghiare, respectiv bulgare!?. Se punea astfel problema unei 
rezolvări a problemei minorităţilor „de acelaşi sânge” cu popoarele vecine prin 
schimburi de populaţie cu ţările locuite de acestea, care să elimine primejdii 
viitoare . 

Precedente ale unor ample mişcări artificiale de populaţie existau. După 
primul război mondial, prin Convenţia bilaterală de la Lausanne, aprobată de 
Societatea Naţiunilor, un milion şi jumătate de greci fuseseră transferați 
obligatoriu din Turcia şi Bulgaria în Grecia. Prin Convenţia dintre România şi 
Turcia din 4 septembrie 1936 se reglementase emigrarea voluntară a 
populaţiei tătăreşti şi turceşti din Dobrogea în timp de cinci ani, ca rezultat al 
căreia, în anul 1942 părăsiseră România cca 70 000 turci. 

La 7 septembrie 1940 fusese semnat Tratatul de la Craiova care stabilea, 
în afara cedării către Bulgaria a judeţelor Caliacra şi Durostor (Cadrilater), un 
schimb de populaţie în Dobrogea între România şi Bulgaria având caracter 
obligatoriu pentru bulgarii din judeţul Tulcea şi Constanţa (60 000 locuitori) şi 
pentru românii din Cadrilater (106 000 locuitori) şi caracter facultativ pentru 
bulgarii din alte regiuni ale României, respectiv românii din alte regiuni ale 
Bulgariei!*. Schimbul de populaţie a fost efectuat în toamna anului 1940, cu un 
adaos de 3 000 români intraţi în România şi 2 600 bulgari plecaţi în Bulgaria la 
11 aprilie 1941. 

Prin acorduri semnate succesiv cu guvernul rus (la 5 septenmbrie 1940) 
şi cel român (la 22 octombrie 1940), 150 000 germani fuseseră transferați pe 
teritoriul Reichului. 

În anul 1941, schimburile de populaţie erau dezbătute public de o serie 
de lideri din Europa Centrală, printre care Edvard Beneş, preşedinte al 
guvernului cehoslovac din exil şi Edward Raczynsky, ministru de externe al 
guvernului polonez din exil. lar în iulie 1942, guvernul britanic va accepta în 


principiu transferul (prin schimb de populaţie) minorităţii germane din Centrul 


13 Cf. Sorina Bolovan, loan Bolovan (2000), p. 138. 
14 Idem, p. 109-110. 
15 Idem, p. 112-113. 


şi Sud-Estul Europei!6. 

Între proiectele din epocă, cel datorat lui S. Manuila se singularizează nu 
numai prin anvergură (el ar fi pus în mişcare aproximativ şase milioane de 
oameni), ci şi prin menţinerea în spaţiul etnic românesc, fără a viza anexări 
imperialiste de teritorii locuite majoritar sau exclusiv de alte popoare şi fără 
formulări rasiste. Reproducem aici caracterizarea lui Viorel Achim: 

[...] cu unele mici excepţii, proiectul lui Manuilă se circumscrie spaţiului 
etnic românesc. Nu se vorbeşte de încorporarea la România a unor teritorii 
neromâneşti sub aspect etnic. Nu este avută în vedere nici anexarea 
Transnistriei (cerută de unele voci în primele luni de după declanşarea 
războiului împotriva U.R.S.S.), nici a Banatului iugoslav (de asemenea, cerută 
de unii). Modificarea vechilor frontiere statale şi etnice preconizată de Manuilă 
este motivată prin raţiuni strategice sau ţinându-se seama de decalajul 
numeric între populaţiile care urmau să facă obiectul unui schimb. Există şi 
replieri ale frontierei etnice în defavoarea românilor. Sub acest aspect, 
proiectul lui Manuilă se deosebeşte fundamental de unele proiecte româneşti 
din acel timp — care propuneau anexarea unor teritorii locuite majoritar de alte 
popoare — şi de proiectele elaborate în alte ţări, care ridicau pretenţii asupra 
unor teritorii străine sub aspect etnic. Dacă facem abstracţie de ajustările de 
frontieră, inclusiv în Cadrilater, proiectul lui Manuilă nu arată ambiţii 
imperialiste./ În acelaşi timp, proiectul lui Manuilă nu este rasist, cum a fost 
cazul cu Generalplann Ost — planul german vizând restructurarea etnică a 
Europei de Est. De asemenea, în formulările acestui proiect nu există nimic 
genocidal. Credem că nu avem motive să afirmăm că, în viziunea lui Manuilă, 
„transferul unilateral” al evreilor şi ţiganilor — era avută în vedere, probabil, 
Transnistria — trebuia să însemne distrugerea fizică a acestor populaţii — aşa 
cum se va întâmpla în realitate cu o mare parte dintre evreii din Basarabia şi 


Bucovina, precum şi cu mulţi dintre ţiganii deportaţi acolo”. 


Proiectul lui Sabin Manuila nu s-a înfăptuit. Schimbul de populaţie 
româno-ucrainean plănuit până la ultimele detalii (aşa cum o dovedeşte 
referatul lui Titus Rădulescu-Pogoneanu reprodus în Anexă), nu se va realiza. 
Înţelegând faptul, în scrisoarea adresată lui A.G. la 5.11.1943, Directorul 


16 Idem, p. 112-113. 
17 Viorel Achim (2002), p. 146. 


Institutului Central de Statistică îi scria colaboratorului său: 

Fă tot ce omeneşte poţi face pentru a ajuta. Este unul din principalele 
rosturi în viaţă alle] oamenilor superiori. Să rezolvăm probleme? Este o şansă 
rară, pentru care trebuie mult noroc. Cred că evenimentele ne împiedică de a 
realiza idealul nostru. Dar asta nu însemnează că nu puteţi salva nenumărate 
suflete./ Recent, m-am preocupat de problema evreilor din Transnistria. Am 
arătat că este punctul grav ce ni se va ridica la Conferinţa de Pace. Cred că nu 
trebuie să neglijăm ziua de mâine. Avem nevoie de toate voturile la 
Conferinţă./ Dacă se va lua o hotărâre, te voi aviza. Vei judeca D-ta, dacă vei 
avea vreun rost în această chestiune, în care pe noi ne interesează exclusiv 
aspectul de politică naţională, indiferent de evenimentele şi odiul zilei de azi. 


Națiunea trăieşte şi mâine, nu numai astăzi (Secţiunea III). 


Yv o. 


Contextul instituțional al cercetării românilor de la est de Bug 


În anul 1941, Institutul Central de Statistică efectuează un Recensământ 
asupra teritoriului amputat al României, în pregătirea şi desfăşurarea căruia 
este angrenat, în mod firesc, şi A.G., proaspăt angajat la 1.C.S.!8 După 
eliberarea lor de sub ocupaţia sovietică, Recensământul este extins în iulie la 
teritoriile Basarabiei şi Bucovinei de Nord, unde se deplasează sub conducerea 
lui Sabin Manuila şi D. C. Georgescu (Secretar General al Institutului) o echipă 
masivă de 150 funcţionari ai I.C.S. Paralel cu acţiunea de recensământ, I.C.S. 
primeşte de la Preşedinţia Consiliului de Miniştri dispoziţia de a inventaria 
teritoriul Transnistriei şi o echipă I.C.S., compusă din 50 de funcţionari ai 
Serviciului exterior şi pusă sub conducerea lui H. H. Stahl se deplasează în 
noiembrie 1941 între Nistru şi Bug în acest scop, având ca centre de operaţii 
localităţile Dubăsari, Tiraspol şi Odessa. 

Atât recensământul din Basarabia şi Bucovina, cât mai cu seamă 
inventarierea din Transnistria sunt dublate de acţiuni de cercetare sociologică, 
iniţiate de Institutul Social Român condus de Dimitrie Gusti, care conlucrează 
strâns, ca şi în trecut, cu I.C.S. Astfel, după cum reiese din raportul publicat de 


15 După desfiinţarea Serviciului Social, o serie de sociologi gustieni se vor angaja în 1940 la 
Institutul Central de Statistică. A.G. va deveni în 1941 director al Oficiului de Studii, iar H. H. Stahl 
va fi angajat ca director al Serviciului Exterior al I.C.S. 


D. Gusti în „Sociologie românească” (pe care-l reproducem în secţiunea | a 
volumului), sub conducerea lui Traian Herseni, devenit între timp Director al 
Departamentului Culturii din Guvernământul civil al Transnistriei, o echipă de 
13 cercetători (incluzându-i pe N. Al Rădulescu-geografie, |. şi T. Făcăoaru- 
antropologie, D. Şandru-limbă, Gh. Pavelescu-credinţe şi obiceiuri, Liviu Rusu- 
muzică populară, lon Donciu-literatură populară, fotograful Donodini şi 
studentul sociolog Aurelian  Popescu-administraţie) efectuează cercetări 
monografice în trei localităţi transnistrene cu populaţie moldovenească „mai 
compactă”: Speia (jud. Tiraspol), Vasilcău (jud. Dubăsari) şi Handrabura (jud. 
Ananiev). lar sub conducerea lui H. H. Stahl, o echipă a Institutului Social în 
componenţa căreia intră Gh. Serafim şi C. Durdun efectuează cercetări 
monografice în satele Mălăieşti (jud. Tiraspol) şi Ciuleni (jud. Orhei). Ca Director 
al Oficiului de Studii de la I.C.S., A.G. e interesat de problemele generale ale 
recensământului şi inventarierii în perspectiva identificării şi studierii populaţiei 
româneşti de la est de Bug. Ca Director în cadrul I.S.R., atunci când echipa pe 
care o deplasează la Nikolaev e nevoită să se retragă pe teritoriul Transnistriei 
în aşteptarea aprobării germane, el va decide să consacre răgazul acesta 
neaşteptat unei cercetări sociologice în Transnistria (pe teritoriul fostei 
Republici Autonome Moldoveneşti), acceptând şi redefinind o propunere în 
acest sens a lui Dimitrie Gusti. 

Scopul pe care îl urmăreşte A.G. la Valea-Hoţului este triplu: (a) pe deo 
parte, o familiarizare de ansamblu cu metodele administraţiei rurale sovietice; 
(b) pe de altă parte, o cercetare a vieţii elementului românesc în cadrul Uniunii 
Sovietice (mai precis, în cadrul fostei Republici Autonome Moldoveneşti 
înfiinţate în anul 1924) şi, însfârşit (c) completarea pe teren a informaţiilor 
concrete cu privire la localităţile în care sunt atestate comunităţi româneşti la 
est de Bug. În fapt, întregul episod transnistrian continuă, şi adânceşte, sub 
impulsul împrejurărilor, pregătirea campaniei I.R.E.B. 

Dintre cercetările întreprinse în timpul războiului de Institutul Central de 
Statistică şi de Institutul Social Român, înscrierea şi studierea românilor de la 
est de Bug a fost cea mai redusă ca personal şi cea mai extinsă ca suprafaţă 
acoperită. Ea l-a purtat pe Anton Golopenţia, care asigura contactele cu 
administraţia germană, stabilirea punctelor de anchetă, dispersarea pe teren a 
echipierilor şi legătura cu I.C.S., în zigzag de la Bug spre Nipru, bazinul 
Doneţului, Crimeea sau Melitopol, dar şi de la Bug la Rovno în Polonia, ca să nu 


mai vorbim de drumurile la Odessa, Golta sau Tiraspol pentru procurare de 
provizii şi daruri. La rândul lor, fiind puţini la număr, echipierii au avut de 
străbătut, mai cu seamă odată cu apropierea frontului spre sfârşitul anchetei, 
spaţii uriaşe, deseori singuri, vizitaţi doar episodic de către A.G., care verifica 
buna desfăşurare a lucrărilor, prelua listele de înregistrare şi le asigura 
transportul într-o nouă regiune. 

În acelaşi timp, cercetarea de la est de Bug a fost şi cea mai riscantă, 
întrucât a adus în spaţiul ocupat de armata germană, fără sprijin posibil din 
partea autorităţilor sau a armatei româneşti, o echipă de cercetători care nu 
puteau fi percepuți, cel puţin în primele momente, decât ca aparţinând forţelor 
ocupante. Expuşi acţiunii partizanilor, într-o regiune în care represaliile şi 
rechiziţiile armatei germane radicalizaseră spiritele deja grav încercate atât 
înainte cât şi în cursul războiului, cercetătorii au primit echipament militar (fără 
grade) şi au fost înarmaţi cu pistoale. Cum însoțeau camioane în care se aflau 
darurile în alimente ale Consiliului de Patronaj pentru populaţia românească din 
zonă, ei puteau reprezenta o tentaţie şi datorită sărăciei generale. La aceasta 
se adăugau drumurile care deveneau nepracticabile odată cu venirea ploilor 
sau se înzăpezeau imobilizându-i cu lunile în câte un sat şi frigul, cu care nu 
erau obişnuiţi. 

Cercetarea de la est de Bug le-a oferit membrilor echipei, mulţi dintre ei 
sub sau abia trecuţi de 30 de ani, o libertate de acţiune considerabilă. A.G. a 
insistat asupra unei singure obligaţii: aceea de a respecta adevărul în 
culegerea datelor, de a nu le transforma în materiale de propagandă. Se cuvin 
menţionate aici cuvintele lui, readuse la viaţă în amintirile sale de G. Popescu: 

Locuiam fiecare în câte o casă de români. Ne înjghebasem şi o cantină. 
Acolo mâncam la prânz şi seara. După masa de seară zăboveam cu toţii până 
în ceas târziu de noapte, şezând la masa aceea lungă, în capul căreia se afla, 
oricât ar fi fost de ostenit de drumurile de peste zi, bunul nostru A. Golopenţia. 
Arareori, mai mult la începuturi, ne dădea câte un sfat. „Să ştiţi”, spunea el, că 
cea mai importantă invenţie a secolului nostru nu este nici electricitatea, nici 
radio-difuziunea, nici aviația... Cea mai mare invenţie a secolului o constituie 
propaganda. Ea este instrumentul miraculos cu ajutorul căruia omul poate 
transforma negrul în alb şi albul în negru. Trăim sub imperiul acestei invenţii. 
Noi, aici, nu ne vom folosi de ea. Nu pentru asta am venit aici. Poate că 


oamenii vă vor privi cu reţinere, sau suspiciune. Gândiţi-vă la toate prin care au 


trecut. Teama nu e o maladie care se vindecă uşor. Voi trebuie să aflaţi 
adevărul, aşa cum a fost el. Şi dacă veţi afla adevărul, veţi afla de multe ori că 
el poate fi şi neconvenabil. Trebuie să câştigaţi încrederea oamenilor cu care 
veţi sta de vorbă. Prin încredere veţi ajunge şi la adevăr. Cum să le câştigaţi 
această nepreţuită încredere? Foarte simplu: spuneţi-le adevărul... Că vrem să 
scriem o carte despre satul lor, despre viaţa lor aşa cum a fost... şi înainte şi 


după revoluţia pe care au trăit-o aici”!?. 


Anchetat cu privire la instrucţiunile date echipierilor I.R.E.B., A. 
Golopenţia scria în declaraţia sa din 3.2.1950: „[...]lam atras totdeauna atenţia 
ca să se evite cu grijă tot ce ar putea scădea calitatea lucrării: înscrierile de 
nemoldoveni mai ales” şi, mai departe: „M-am dedicat cercetărilor şi 
documentării sociale şi este regula mea de viaţă de a evita orice denaturare a 
faptelor culese, oricare ar fi ele, chiar şi de natură politică” (cf. secţiunea 1). 

Infiltrând Institutul Central de Statistică, un număr de comunişti au pus 
uneori în primejdie şi obiectivitatea cercetării |.R.E.B. E însă puţin probabil că ei 
au putut-o afecta substanţial, dată fiind pe de o parte informarea sistematică a 
lui A.G. înaintea fiecărei descinderi într-un sat, iar pe de altă parte, atmosfera 
de încredere şi prietenie care a constituit nota dominantă a relaţiilor dintre 


echipieri şi şeful echipei. 
Comuniştii din echipa |.R.E.B şi acţiunile lor 


Dacă nu ar fi existat procesul Pătrăşcanu, acţiunea partidului comunist în 
cadrul Institutului Central de Statistică şi, mai aproape de ceea ce ne 
interesează aici, în cadrul echipei I.R.E.B. nu ne-ar fi fost astăzi cunoscută. Aşa 
cum reiese cu claritate din volumul Anton Golopenţia, Ultima carte”, lucrările 
de la est de Bug au reprezentat de la un punct o temă importantă a anchetei. 
Unghiul din care ele sunt abordate în întrebările anchetatorilor nu priveşte însă 
decât în subsidiar cercetarea ca atare. Ceea ce îi interesează pe anchetatori 


pare a fi rolul şi comportarea comuniştilor din echipă (vom vedea, în 


19 George Popescu, Amintiri despre Anton Golopenţia și cercetările la est de Bug, reproduse în 
secţiunea VIII a volumului de față. 

% Anton Golopenţia, Ultima carte, Bucureşti: Editura Enciclopedică, 2001. Volum editat, cu 
Introducere și Anexă de Prof. Dr. Sanda Golopenţia, p. 46. 


continuarea introducerii, că centrul de interes a fost reprezentat în fapt de unul 
singur dintre aceştia, şi anume M. Levente). 

Descoperim, parcurgând declaraţiile, în primul rând, diversitatea politică 
a echipei I.R.E.B. Ea număra, ca şi Oficiul de Studii în ansamblu, echipieri cu 
simpatii de stânga sau membri ai partidului comunist (N. Betea, M. Biji, D. 
Corbea-Cobzaru, E. Seidel, M. Levente, C. Pavel, B. Şchiopu, I. Oancea, C. 
Suciu, T. Al. Stoianovici), cu simpatii de dreapta — unii dintre ei foşti legionari 
— cum erau |. Apostol, Gh. Bucurescu, l. Chelcea, N. Economu, N. Marin- 
Dunăre, sau fără aderenţe politice, dar cu o orientare tinzând spre stânga 
(A.G., G. Retegan, O. Bârlea). La fel ca în organizarea de către profesor a 
campaniilor monografice gustiene, atunci când şi-a format — din voluntari — 
echipa, A.G. nu a luat în considerare culoarea politică a echipierilor săi, fiind 
preocupat în mod exclusiv de experienţa de teren şi utilitatea lor specifică 
pentru proiect. Cum însă Oficiul de Studii număra mai ales oameni de stânga şi 
în raport cu echipa lui Traian Herseni care a activat simultan cu echipa I.R.E.B 
în Transnistria şi a putut fi astfel constant comparată cu ea (vezi diviziunea 
Contextul instituţional al cercetării românilor de la est de Bug a introducerii de 
faţă), echipa condusă de A.G. a fost deseori numită atunci „echipa de stânga”. 

În prima etapă, în care echipa funcţionează pe ansamblul ei la Valea- 
Hoţului, diversitatea politică pare a fi prilejuit nu odată confruntări. O putem 
deduce din uşoara iritare faţă de prea desele îndemnuri la obiectivitate ale lui 
A.G., care răzbeşte în Cronica lui N. Marin-Dunăre reprodusă la începutul 
secţiunii V; sau din asigurările de obiectivitate şi notele autocritice care îşi fac 
loc în finalul unora dintre materialele semnate de Gh. Bucurescu. Realitatea 
întâlnită, discuţiile cu coechipierii şi antifascismul, care pare a fi fost unanim 
împărtăşit de echipieri, au determinat uneori reconvertiri, ca în cazul lui N. 
Marin-Dunăre bunăoară, despre care a vorbit în interviul său G. Retegan, dar 
care poate fi surprins în plină mutație politică chiar la lectura unora dintre 
textele redactate atunci, Evoluţia culturală de exemplu (vezi secţiunea V). 

În etapa a Il-a, regruparea în subechipe, pentru care A.G. a respectat 
dorinţele echipierilor, s-a făcut adeseori în funcţie de culoarea politică a 
acestora. Gh. Bucurescu formează subechipă cu Il. Apostol şi N. Economu. C. 
Mănescu îi are drept coechipieri pe D. Corbea-Cobzaru şi N. Betea. M. Levente 
le-ar fi propus chiar lui Şt. Popescu şi A. Raţiu să formeze împreună o „echipă- 
celulă de partid”. 


Ceea ce aflăm însă doar explorând dosarul Pătrăşcanu e că, înainte de 
plecarea pe teren, comuniştii echipei I.R.E.B. au consultat legăturile lor 
superioare pe linie de partid (lon Vintze respectiv Nicolae Petrea/Eugen Savin) 
cu privire la atitudinea de adoptat pe terenul sovietic şi că, odată ajunşi în 
Transnistria, deşi divizați, ei au încercat să stabilească o linie comună de 
acţiune. Aceasta a inclus în mod previzibil acţiuni politice deschise (aruncarea 
materialului de propagandă, denigrarea regimului antonescian) sau clandestine 
favorabile partizanilor, familiilor (indiferent de naţionalitate) cu soldaţi în 
armata sovietică, ori celor ameninţaţi cu luarea la muncă în Germania dar şi, 
greu de asociat cu etica profesională cea mai rudimentară, unele acţiuni de 
sabotare a lucrărilor I.R.E.B.: includerea în listele de familii de către echipa din 
care a făcut parte M. Levente, C. Mănescu şi D. Corbea-Cobzaru sau de către C. 
Pavel a unor familii nemoldoveneşti (spre a le distribui pachete-dar), încetinirea 
voită a lucrărilor sau vânzarea de către echipa lui M. Levente a unor 
componente ale pachetelor-dar spre a contribui cu bani la fondurile partidului 
comunist (vezi declaraţia din 29.1.1950 a lui C. Pavel). Că aceste din urmă 
acţiuni au fost cunoscute de timpuriu şi rapid contracarate de către A.G. putem 
deduce, pe de o parte, din textul unui raport al lui N. Marin-Dunăre, care 
semnalează înscrieri în fals la Bulgarca?!, iar pe de altă parte din declaraţiile şi 
amintirile reproduse în secţiunile VII-VIII. În amintirile sale, A. Raţiu vorbeşte 
despre punerea în gardă de către A.G. cu privire la riscurile pe care le 
comportă înrolarea lui în mişcări de extremă stângă şi evocă felul în căre A.G. a 
rezolvat problema pachetelor-dar înstrăinate: prin cotizare a tuturor spre a 
acoperi pierderile. lar M. Levente menţionează în declaraţiile sale din 13.2.1950 
faptul că A.G. l-a separat neaşteptat de restul subechipei??. 


21 În Raportul 1 (reprodus în secţiunea II a volumului de faţă), N. Marin-Dunăre scria: „Cu secundul 
[C. Mănescu] am avut o discuţie, provocată de informaţia căpătată de la locuitorul din Bulgarka, ce 
a venit joi seara cu manifestul “Fraţi moldoveni”. Săteanul, ucrainean, ne-a mărturisit că în Bulgarka 
au primit daruri şi ucrainenii. În completare, parcă, Mănescu afirmă că au înscris 400 familii din 
450. Personal ştiu din investigațiile de astă iarnă că în Bulgarka nu sunt decât 25-30% moldoveni. 
Merg până la a accepta procentul maxim de 50%. Bineînţeles că n-am fost scutit de o sumă de grave 
insulte. Remarcabil este însă faptul că la Bulgarka numărul de moldoveni va apărea exagerat”. În 
raportul său din 20.8.1942, D. Corbea-Cobzaru anunţa pentru Bulgarka un număr de 1745 
moldoveni (faţă de o populaţie totală de 2 791 locuitori) şi scria: „S-au împărţit daruri la 380 
familii. Aproximativ la 100 familii s-a dat mai puţin, fără să iscălească, ceea ce a fost o greșeală” 
(secţiunea II). 

2 Levente scrie: „Şederea mea la Siniuhin-Brid a fost întreruptă de Golopenţia care, într-o zi (la 
patru-cinci zile după sosire) m-a luat cu un camion și, dându-mi-l ca ajutor pe Sașa Cerpică (pe care 
îl cerusem de mult timp), m-a despărţit definitiv de restul echipei, ducându-mă la Tișkovka, raionul 


În parte, acţiunile de sabotare menţionate în declaraţiile lor de M. 
Levente sau A. Raţiu au fost, după toate probabilitățile, exagerate de către 
aceştia sub presiunea anchetei. Dezavuarea cercetării I.R.E.B., urmărită prin 
întrebări ad hoc de către anchetatori, poate fi urmărită pe viu comparând între 
ele o serie de declaraţii ale lui A. Raţiu (şi pe toate acestea cu amintirile 
publicate de el după anul 1989). Se poate presupune că, înțelegând, în parte, 
atitudinea celor de stânga, A.G. le-a acordat libertate de acţiune în tot ceea ce 
nu privea mandatul expres primit de echipă de la I.C.S. Poate că şi de aceea, el 
a ales însă să verifice minuţios, înainte de a amplasa subechipele, 
probabilitățile demografice ale fiecărei localităţi, nedelegând parţial această 


operaţie nici unui alt echipier. 
Dragoste cu denunţ: un episod uitat al anchetei Pătrăşcanu 


Urmărind construirea procesului Pătrăşcanu, anchetatorii au pus de 
timpuriu în vizor Institutul Central de Statistică. li interesau legăturile dintre S. 
Manuila, înlăturat de la direcţia generală a Institutului, ulterior fugit în 
străinătate, şi L. Pătrăşcanu, dar şi devotamentul manifestat faţă de acesta din 
urmă de alţi funcţionari ai Oficiului de Studii, cum erau N. Betea, C. Pavel, sau 
A. Raţiu care vor fi de timpuriu arestaţi, acuzaţi că au încercat să-l ajute pe 
liderul comunist nedorit să părăsească ţara. 

În anii tulburi ai masivelor redispuneri instituţionale, unul dintre cei care 
urcă neaşteptat, rupându-se cu uşurinţă de I.C.S., şi chiar „angajându-i” pe unii 
dintre funcţionarii Institutului, este M. Levente. Urcând grăbit ierarhia funcţiilor, 
după arestările mai multor foşti colegi de la I.C.S. (între care şi A. Raţiu, care 
devenise între timp subaltern al său la Controlul Economic) şi demisia silită a 
lui A.G., M. Levente ia măsuri spre a distruge materialele adunate de el în 
cadrul echipei I.R.E.B., temându-se că acestea i-ar putea eventual dăuna 
politic. El apelează în acest scop la o fostă colegă, cu care fusese pe punctul de 
a se căsători (căsătoria, respinsă de partid, nu avusese loc şi M. Levente o 
luase de soţie pe sora colegului său de ilegalitate, Mircea Brătucu). E vorba de 
Matilda Demetrescu, căsătorită Ştefănescu. 

Suspectată de colegi ca informatoare a Siguranţei la începutul anilor 


Tișkovka” (secţiunea VII). Al. Cerpică era un moldovean care ajuta, mai ales ca translator, echipa 
I.R.E.B. 


1940, Matilda Ştefănescu a fost în mod sigur mai târziu informatoare a 
organelor de securitate. Că a ajuns la aceasta din teamă, sau din pasiunea de a 
participa la evenimente, nu avem cum şti şi nu ne interesează aici. Fapt este că 
în M. Ştefănescu se împletesc nerezolvate suferinţa provocată de renunţarea 
lui M. Levente, obscure dorinţe de răzbunare, curiozitatea cu privire la lucruri 
pe care nu le cunoaşte şi în unele împrejurări nu le înţelege, plăcerea de a-şi 
vâna semenii înspăimântați şi o fire mereu la pândă. Ca membră a organizaţiei 
de bază, ea cercetează neobosită subsolurile I.C.S. spre a descoperi hârtiile 
echipei I.R.E.B., citeşte cu voce tare unei colege corespondenţa de familie a lui 
A.G., distruge o parte din arhiva Oficiului de Studii spre a acoperi eventuala 
înlăturare a materialelor cerute de M. Levente, îi mărturiseşte Luciei Apolzan 
cele făcute, crede a descoperi originalul recensământului sovietic pe care 
echipa I.R.E.B. l-ar fi sustras din Uniunea Sovietică aducându-l la Bucureşti??, pe 
scurt traversează ani de agitaţie politică perpetuă greu de reconstituit astăzi. 
Cum ascensiunea pe linie de partid a lui M. Levente antrenează 
inevitabile verificări şi denunţuri, acţiunile Matildei Ştefănescu ajung să facă 
obiect de arestare şi anchetă a acesteia. De pe urma declaraţiilor ei, M. 
Levente va fi arestat, acuzat că a dispus distrugerea de materiale privind 
U.R.S.S. aflate la I.C.S. Cei doi vor traversa deopotrivă episoade sumbre de 
anchetă şi vor ieşi în cele din urmă din închisoare. Tema lucrărilor I.R.E.B. 


dispare din ancheta Pătrăşcanu odată cu eliberarea lui M. Levente. 
Structura volumului 


În economia volumului de faţă, cititorii vor întâlni mai multe tipuri de 
texte, între care putem distinge în funcţie de distanţa lor în timp faţă de 
subiectul abordat şi de preponderența informaţiei privind (a) cercetarea sau (b) 
realitatea cercetată. Astfel, secţiunile I-Ill se definesc prin proximitate maximă 
faţă de momentul cercetării şi de realitatea care i-a constituit obiectul şi printr- 
o atenţie care se împarte firesc între cele două aspecte. Secţiunile IV-VI, 


3 Pentru a elimina și umbra unei îndoieli cu privire la această afirmaţie a Matildei Ștefănescu, 
reproducem aici fișa de împrumut a volumelor Recensământului sovietic din 1926, semnată de 
A.G., care se găsește în arhiva familiei: „Comandamentul de Căpetenie al Armatei/ Departamentul 
Guvernatorului Civil al Transnistriei/ Cărți date cu împrumut domnului Golopenţia/ Statistica 
populaţiei Rusiei Sovietice din anul 1926. Publicată în anul 1928, șase volume începând cu vol. 1, 
2, 3, 4, 5, 6 şi volumul 13 publicat în anul 1929./ În total 7 volume/ ss. A. Golopenţia” (AFG). 


consacrate îndeosebi descrierii realităţii social-demografice întâlnite şi 
interpretării ei marchează — cu excepţii pe care le vom semnala — o primă 
decontextualizare, în care episoadelor muncii pe teren le ia locul, de cele mai 
multe ori, cernerea şi sistematizarea, de către membrii echipei, a datelor 
acumulate. Însfârşit, secţiunile VII şi VIII sunt, dimpotrivă, secţiuni în care (a) 
textele — declaraţii în stare de detenţie sau evocări — se depărtează 
considerabil de momentul culegerii datelor şi de realitatea pe care acestea o 
condensau, iar (b) atenţia se concentrează în primul rând asupra recuperării 
episoadelor cercetării. Introducerea lor în volum a devenit necesară deoarece 
activitatea echipei de identificare a românilor de la est de Bug a fost sistematic 
ştearsă din memorie între 1944 şi 1989, neajungând să fie cunoscută prin 
rezultatele ei nici măcar specialiştilor. 

Aşa cum se prezintă, volumul îşi propune readucerea în memorii a unei 
pagini uitate a cercetării sociologice şi demografice româneşti şi, prin aceasta, 
a unor aspecte importante ale vieţii comunităţilor româneşti dăinuind neştiute, 
departe în Ucraina, în anii celui de al doilea război mondial. Datele pe care le 
înfăţişăm sunt doar o parte a celor care fuseseră adunate şi sistematizate de 
echipa Institutului Central de Statistică şi care totalizau, după informaţiile de 
care dispunem, cinci lăzi de recensământ. Sperăm însă că volumul va deschide 
drum către publicaţii complementare care să scoată din uitare o cercetare 
importantă şi prin conţinut, şi prin învăţăminte, nu numai pentru specialiştii din 
ţară sau din străinătate, ci şi pentru publicul larg românesc. 

Textele sunt dispuse în ordine cronologică în cadrul fiecărei secţiuni a 
volumului. În secţiunile II şi VII, ordonarea cronologică este secundă, ea 
reluându-se fie în raport cu activitatea fiecăreia dintre echipele de cercetare 
sau repatriere (II), fie în raport cu diferitele persoane care dau declaraţii în 
cadrul anchetei L. Pătrăşcanu ori cu urmărirea dosarului de repatrieri de către 
Parchetul Curţii Bucureşti (VII). Pe ansamblul volumului, raportul cronologic 
dintre secţiuni este următorul: 

Secţiunea l: 23.12.1941-26.5.1951 


Secţiunea II: 14.1.1942-10.3.1944 
Secţiunea III: 8.9.1941-28.6.1944 
Secţiunile IV-VI: 1942-1944 


Secţiunea VII: 16.1.1949-14.1.1953 


Secţiunea VIII: 21.5.1976-1996 


Anexa: 24.5.1941-11.1.2005 


Secţiunea | incorporează reflecţia lui A.G. asupra identificării românilor de 
la est de Bug de la începutul ei şi până cu trei luni înainte de moartea sa în 
închisoare. Din clipa în care pleacă pe teren şi până la momentul în care i se va 
curma viaţa, A.G. mai are de trăit zece ani. 

Secţiunile Il-VI se suprapun cronologic peste o parte a perioadei 
acoperite de secţiunea l: aceea, intensă, a lucrului pe teren. Spre deosebire de 
secţiunile II sau Ill, în care rapoartele, notele sau scrisorile sunt (cu rare 
excepţii) datate, notele, articolele sau studiile cuprinse în secţiunile IV-VI sunt 
datate numai atunci când au fost publicate anterior (ceea ce se întâmplă cu un 
număr restrâns de texte din secţiunea VI). În rest, putem spune doar că 
lucrările inedite care corespund secţiunilor IV-VI au fost elaborate parţial în 
intervalul 1942-1944. 

Între 1944 şi 1989 se dispune o lungă perioadă de tăcere în jurul 
campaniei de identificare a românilor de la est de Bug. 

Această tăcere va fi brutal întreruptă între anii 1949 şi 1953 doar în 
închisori şi tribunale. După cum o atestă secţiunea VII, activitatea echipei 
I.R.E.B. este, timp de aproape patru ani, una din temele anchetei L. Pătrăşcanu. 
Asistăm astfel, parcurgând volumul de faţă, la un prim episod, secret, al 
rememorării: o readucere forţată în memoriile celor care lucraseră pe teren a 
cercetării de la est de Bug. 

Secţiunea VIII include alte două episoade de readucere secretă în 
memorie — de data aceasta însă, ca rod al unor iniţiative particulare — a 
campaniei de la est de Bug. Este vorba de interviurile luate independent şi 
neoficial de Sanda Golopenţia în 1976 şi de Zoltân Rostâs în 1985-1987. 
Interviul pe care S.G. i-l ia lui N. Marin-Dunăre vizează în mod expres 
cercetarea I.R.E.B. El nu este înregistrat sau notat, N. Marin-Dunăre preferând 
la acea dată să redacteze singur un text pe marginea discuţiei. Interviurile 
luate de Z. Rostás lui N. Marin-Dunăre şi Gh. Retegan vizează activitatea Şcolii 
sociologice de la Bucureşti în ansamblu şi întâlnesc, inopinat, tema expediției 


ştiinţifice din anii celui de al doilea război mondial. 

Secţiunea VIII găzduieşte evocări ale campaniei I.R.E.B. publicate sau 
redactate de membri ai echipei şi de colegi de la I.C.S. după 1989 (N. Economu. 
I. Apostol, A. Raţiu, Gh. Popescu, V. Trebici), care au murit la scurt timp după 
aceea. Ele nu sunt numeroase. La data la care publicăm volumul de faţă 
vremurile şi vârsta şi-au spus cuvântul. Nici unul dintre membrii echipei nu mai 
este în viaţă. 

Nu putem încheia prezentarea de ansamblu a volumului fără a sublinia 
caracterul lui polifonic. El derivă din faptul că, la fel cu Ultima carte sau cu seria 
de corespondenţă pe care am intitulat-o Rapsodia epistolară, am înscris 
volumul de faţă într-o vastă operaţie de arheologie culturală şi existenţială în 
care multiplicitatea vocilor aminteşte de multiplicitatea obiectelor prin a căror 
atentă comparaţie arheologii ajung să reconstituie perioade de mult trecute. 
Perioada cercetării la care ne referim se situează în anii celui de al doilea 
război mondial. Realitatea vieților româneşti de la est de Bug pe care 
cercetarea a ajuns să o apropie de noi nu cuprinde în genere mai mult de două 
sute de ani. Sunt speranţe că, parcurgând texte redactate deopotrivă de 
membrii echipei care s-a deplasat pe teren, de cei câţiva specialişti care 
scriseseră, în Rusia, în România sau în Ucraina despre românii de la est de Bug, 
de cei care au contribuit la zădărnicirea eforturilor echipei şi de cei care, 
dimpotrivă, cu sau fără voie, au adus până la noi paginile de faţă, şi comparând 
punctele de vedere politice şi ideologice care s-au înfruntat cu privire la acest 
material, vom ajunge la o imagine de ansamblu care să îngăduie reflecţia 
negociată asupra unui aspect important al sociologiei, demografiei, istoriei şi al 
identităţii culturale româneşti. 


Secţiunile I-Ili 

Secţiunile I-III pot fi consultate cu folos spre a reconstitui desfăşurarea în 
timp şi spaţiu, personalul şi metodologia cercetării. Ele se dispun firesc în jurul 
conceptului de raport sau dare de seamă. Rapoartele cuprinse în secţiunile | şi 
II sunt elaborate în cadrul unei structuri ierarhice, de la autor subordonat către 
cititor supraordonat. Ştim că Institutul Central de Statistică a fost o instituţie 
strict ierarhizată. O impuneau numărul mare de salariaţi şi amploarea 
sarcinilor, contribuiau la aceasta formaţia americană a Directorului General 


Sabin Manuila şi, poate, într-o măsură, originea lui ardeleană. Secţiunea | — 


Lucrările de identificare a românilor de la est de Bug. Rezultate şi perspective 
regrupează, cu puţine excepţii, rapoarte trimise de şeful echipei, Anton 
Golopenţia, către Directorul General al I.C.S., Sabin Manuila. Secţiunea Il — 
Rapoartele echipierilor către Anton Golopenţia — conţine, alături de rapoartele 
adresate şefului echipei şi deseori în locul lor, formulare statistice şi tablouri 
sociologice sumare ale localităţilor parcurse. Nu putem şti câte dintre 
rapoartele respective lipsesc din cele două secţiuni. E clar însă că secţiunea | 
este considerabil mai completă decât secţiunea Il. Ştim, pe de altă parte că, de 
la un punct, condiţiile grele ale cercetării, pe timp de război şi de iarnă într-un 
teritoriu ocupat şi întins, au impus renunţarea la rapoarte/ tablouri sociologice 
şi de către A.G. şi de către echipieri, acestea fiind înlocuite prin listele nominale 
de persoane de origine română înregistrate în localităţile cercetate. S-ar putea, 
deci, ca lacunele existente în materialul cuprins în secţiunile | şi II să fie mai 
puţin serioase decât apar la primă vedere. 

Secţiunea | este secţiunea cheie a volumului. Ea dă socoteală de câteva 
etape între care este util să distingem: 

a) etapa începutului imposibil în care, neprimind aprobarea de 
pătrundere în Ucraina aflată sub administraţie civilă germană, echipa deplasată 
la Nikolaev, la est de Bug, se retrage după trei săptămâni la Valea-Hoţului şi 
întreprinde aici, pe de o parte o cercetare privind administraţia rurală sovietică, 
iar pe de altă parte, o monografie sociologică succintă a localităţii. Se cuprind 
aici rapoartele I-VI ale lui A.G. către Sabin Manuila dintre 23.12.1941 şi 
21.1.1942. Lipsesc, după toate probabilitățile, un număr de rapoarte din 
ianuarie şi februarie 1942. Raportul V este scris, în numele lui A.G., de către T. 
A. Stoianovici; 

b) etapa de aprofundare prin redactare de lucrări ştiinţifice, a pregătirii 
lucrărilor de identificare a românilor de la est de Bug. Continuând pregătirile 
începute în cursul anului 19412 şi prelungite forţat pe teren, în Transnistria, 
aceasta se efectuează la Bucureşti între lunile martie şi iulie 1942, la sfârşitul 
lui iulie sosind mult aşteptata aprobare germană. Dispunem, în legătură cu 
această etapă, de două referate ale lui A.G. (din 26.3. şi 27.7.1942) şi de 
analiza nedatată intitulată Cifra românilor din Transnistria. E puţin probabil ca 
textele oficiale să fi fost cu mult mai numeroase, întrucât A.G. putea comunica 


% După cum vom vedea, la pregătirile din anul 1941 se referă, în cadrul volumului de faţă, un 
număr important de documente cuprinse în Anexă. 


prin viu grai atât cu Sabin Manuila cât şi cu colegii de la I.C.S., I.S.R. sau 
Consiliul de Patronaj, aflaţi cu toţii la Bucureşti. 

c) lucrările de identificare propriu-zise, prezentate sintetic în rapoartele şi 
tabelele privind cifra românilor din localităţile cercetate, inaintate către I.C.S., 
sau Consiliul de Patronaj, şi în notele privind perspectivele de repatriere a 
românilor de la est de Bug. Întrucât am alăturat acestor materiale rapoarte şi 
prezentări datorate lui A.G., D. Gusti sau Bucurescu, prilejuite de expoziţia 
privitoare la activitatea echipei I.R.E.B. organizată la Institutul de Statistică sau 
de apariţia unui nou număr al revistei „Sociologie românească”, se includ aici 
materialele datând din perioada 26.3.1942-31.12.1943. Cum în acest răstimp 
A.G. a venit destul de rar la Bucureşti, este probabil ca în această etapă 
numărul rapoartelor şi al tabelelor să fi fost mai mare. 

d) lucrările de identificare evocate în memoriul în favoarea colegilor 
arestaţi înainte de 23 august 1944, în depoziţia de martor privind Comisia 
Centrală de Repatriere şi în declaraţiile ca martor în procesul Pătrăşcanu ale lui 
Anton Golopenţia. Textele din această etapă au fost scrise între 1.2.1944 şi 
26.5.1951. 

Etapele cheie pentru tema volumului sunt etapele c) şi d). Etapele a) şi 
b), la fel cu Anexa, permit cunoaşterea dinăuntru a pregătirii ştiinţifice şi 
administrative a cercetării. Falia politică şi ideologică ce separă (cu excepţia 
memoriului) textele cuprinse în secţiunea c) de textele din secţiunea d) nu 
afectează, la A.G., continuitatea de viziune şi prezentare. Comparaţia între 
rapoartele trimise lui S. Manuila şi declaraţiile în care A.G. discută interesul şi 
relevanţa cercetării românilor de la est de Bug este edificatoare în acest sens. 
Tonul nu s-a schimbat, conţinutul şi aprecierile sunt aceleaşi. 

Secţiunea Il — Rapoartele echipierilor către Anton Golopenţia — conţine 
(a) informaţii sporadice cu privire la ieşirea iniţială pe teren din decembrie 
1941-februarie 1942 urmate de (b) informaţii relativ consistente privind 
perioada august-decembrie 1942 a deplasărilor la est de Bug şi (c) informaţii 
sporadice cu privire la repatrierea moldovenilor evacuaţi din Crimeea şi Cuban. 

Datele la care ne referim sub (a) se limitează la un raport din 14.1.1942 
al echipei de recunoaştere compuse din I. N. Oancea şi G. Retegan. Trimişi de 
A.G. să examineze posibilităţile de repliere într-un sat transnistrean interesant 
din punct de vedere sociologic, cei doi pleacă din Nikolaev pe 10 ianuarie, trec 
prin Kantakuzinka, unde se afla, efectuând prospectări în dreapta şi — neoficial 


— în stânga Bugului, grosul echipei I.R.E.B. şi îi contactează pentru informaţii 
sociologice, statistice şi logistice pe funcţionarii I.C.S. din birourile transnistrene 
de la Berezovka (D. Mihalache), Ananiev (N. Ganea) şi Tiraspol (H. H. Stahl) ale 
Inventarierii, stabilind totodată modalităţile de transport în cazul în care Valea- 
Hoţului se dovedeşte a fi — cum se va întâmpla —localitatea aleasă pentru 
cercetare. Raportul ne aduce în contact cu modul de a lua decizii pe teren al lui 
A.G. O posibilitate — deplasarea la Valea-Hoţului, cântărită anterior, este 
testată prin consultarea Echipei de inventariere din Transnistria şi prin 
adunarea de date de la săteni din împrejurimi şi, la faţa locului, de către câţiva 
membri ai echipei I.R.E.B. special instruiți, care au primit mandat să 
stabilească, în paralel, şi detaliile practice ale aducerii tuturor la punctul de 
anchetă ales în final. 

Confruntând tabelul repartizării pe teren a echipelor întocmit de Anton 
Golopenţia înainte de plecarea pe teren din august 1942, pe care l-am 
reprodus la începutul secţiunii, cu rapoartele pe care le-am reprodus în cadrul 
volumului, putem conchide că dispunem de cvasi-integritatea rapoartelor 
pentru echipele stabile? | (G. Bucurescu, N. Economu, |. Apostol), II (N. Marin- 
Dunăre, |. Chelcea, D. Duţescu) şi III (N. Betea, C. Mănescu, D. Corbea- 
Cobzaru). Rapoartele acestea acoperă intervalul 10.8-28.11.1942. Lipsesc 
rapoartele echipei stabile IV (Şt. Popescu, M. Levente, A. Raţiu) şi cele ale 
echipelor mobile | (G. Retegan, E. Seidel, Tr. Georgescu, poate Ovidiu Bârlea) şi 
II (C. Pavel, Gh. Popescu). Ştim că rapoartele lui Ştefan Popescu au existat, ele 
fiind menţionate insistent în cadrul anchetei Pătrăşcanu. În momentul 
consultării de către noi a Arhivelor S.R.I. rapoartele acestea nu se aflau însă în 
dosarul 40002, pe care l-am parcurs integral. De asemenea, dosarul nu 
includea un volum Retegan, şi nici rapoarte I.R.E.B. semnate de C. Pavel. Apare 
în schimb în volum, în plus faţă de tabelul repartizării iniţiale pe teren, un 
raport întocmit de echipa compusă din M. Biji şi T. A. Stoianovici la data de 
4.12.1942. 

Patru referate ale lui luliu Mălinaş, datând din ianuarie-martie 1944, 
atestă episodic participarea I.C.S. la repatrierea moldovenilor de la est de Bug. 
% A.G. a împărțit echipa I.R.E.B. în subechipe stabile (care se instalează de obicei în localităţile cu 
mulţi moldoveni) și subechipe mobile (care înregistrează moldovenii răzleţi). In parte, opoziția 
dintre subechipe stabile și subechipe mobile coincide cu opoziţia rural/urban. Pentru simplificare, 


vom vorbi de echipe stabile, mobile, rurale, urbane, nemaimarcând în restul textului caracterul lor 
de subechipe. 


Ele privesc evacuaţii din Crimeea şi Cuban şi vor trebui întregite cu informaţii 
care apar în secţiunile |, VII şi VIII pentru a obţine o imagine de ansamblu. 

Textele cuprinse în secţiunea Ill — Corespondenţa momentului — nu 
diferă prea mult de acelea ale rapoartelor din secţiunile | şi II. Scrisorile sunt 
scurte şi la obiect, chiar când e vorba de scrisori de familie sau între prieteni 
apropiaţi. Ele sunt scrise de multe ori pe cărţi poştale, circulă încet prin curieri, 
şi sunt expuse lecturii de către alţii pe parcurs, pe care adeseori o invită. 
Fireşte, e vorba în acest caz de „rapoarte” care nu se înscriu într-o structură 
ierarhică. Dar, la fel cu rapoartele propriu-zise, ele ne îngăduie să pătrundem în 
episoadele cotidiene ale activității profesionale sau ale existenţei 
corespondenţilor. 

Grupajul de scrisori din secţiunea IIl permite cititorilor să-şi facă o idee de 
ansamblu asupra situaţiei de la est de Bug (a echipierilor, a armatei româneşti 
aflate acolo şi descoperind informaţii privitoare la satele cu populaţie 
moldovenească pe care le transmite echipei, a localnicilor moldoveni dornici să 
participe la operaţia de identificare sau repatriindu-se în România) şi a situaţiei 
de la Bucureşti (a colegilor de la Institutul Central de Statistică, Institutul Social 
Român, Consiliul de Patronaj, sau a familiilor diverşilor echipieri) în timpul celui 
de al doilea război mondial. Din totalul de 91 scrisori (82 incluse în secţiunea III 
şi nouă adăugate în cadrul acestei introduceri), 31 îl au ca expeditor pe A.G. 
Restul de 60 se distribuie între 33 expeditori, ceea ce ne oferă un eşantion 
relativ consistent de puncte de vedere şi perspective profesionale şi umane 
asupra campaniei I.R.E.B. 

Populaţia corespondenţilor se compune în principal din colegi de la 
Institutul de Statistică care vor face sau au făcut parte la un moment dat din 
echipa I.R.E.B. (T. A. Stoianovici, Şt. Popescu, M. Biji, D. Corbea-Cobzaru, N. 
Economu ca destinatari în raport cu A.G. expeditor; M. Levente şi C. Pavel, T. A. 
Stoianovici, E. Seidel, N. Marin-Dunăre ca expeditori în raport cu A.G. 
destinatar) sau care se ocupă/preocupă la Bucureşti de bunul mers al lucrărilor 
echipei (D. C. Georgescu ca destinatar în raport cu A.G. expeditor; G. Nilvan, C. 
Suciu, T. Lăzăroiu, D. C. Georgescu, lon Negru, Sabin Manulila, N. I. Oancea, P. 
Vlad, E. Seidel ca expeditori în raport cu A.G. destinatar). Dintre membrii 
Institutului Social Român, A.G. îi scrie lui Mircea Vulcănescu şi primeşte scrisori 
de la D. Gusti, O. Neamţu sau l. Jivan (ultimul, activ în filiala de la Timişoara a 
I.S.R.). O ultimă categorie de corespondenţi „profesionali” o constituie cei 


întâlniți pe teren: depozitarul ziarelor de la Odessa, ofiţeri care transmit 
informaţii privind comunităţile româneşti întâlnite în cursul mişcărilor de trupe 
prin Ucraina cum e V. G. Boantă, un învăţător — luhim Zelenciuc — oferindu-şi 
serviciile; o scrisoare îi e trimisă lui A.G. de către repatriatul Afanasie 
Soroceanu, care încearcă să-şi regularizeze situaţia etc. Alături de ei se fac 
auzite vocile membrilor familiei lui A.G.: soţia Ştefania Golopenţia, fraţii 
Romulus şi Corneliu (care se află amândoi în acel moment pe frontul de 
Răsărit), vărul Dumitru Golopenţa. 

Am inclus în secţiunea IlI şi două scrisori trimise de A.G. unor membri ai 
echipei I.R.E.B. Este vorba de scrisoarea 69, adresată lui Mircea Biji, T. A. 
Stoianovici şi D. Corbea-Cobzaru la 1.12.1942 şi de scrisoarea 81, datând de la 
sfârşitul anului 1943 sau din anul 1944, adresată lui N. Economu. Ele nu au fost 
încadrate în secţiunile | sau Il, dat fiind formatul epistolar, dar completează în 
fapt secţiunea II a volumului documentând vocea lui A.G. în dialogul său 
obişnuit cu echipierii. 


Un supliment întârziat la secţiunea IlI 


Cu prilejul definitivării acestei introduceri, am constatat că scăpasem?6 
din vedere în secţiunea Ill un număr de nouă scrisori trimise de A.G. Ştefaniei 
Golopenţia în perioada cercetării |.R.E.B. şi incluse de aceasta în volumul de 
corespondenţă Anton Golopenţia-Ceasul misiunilor reale, pe care l-a editat?” în 
1976-1977 şi care a apărut postum 20 de ani mai târziu. 

Pentru a nu mai adăuga o Anexă la introducere (dat fiind că volumul 
dispune deja de o Anexă), am optat pentru introducerea abruptă a scrisorilor 
lipsă în acest punct al textului nostru. Ele sunt importante pentru stabilirea 
subechipelor şi a deplasărilor lor, de care ne vom ocupa în cele ce urmează. 
Sperăm că cititorii vor înţelege necesitatea şi ierta dezinvoltura acestei opţiuni. 
Am marcat poziţia pe care scrisorile respective ar trebui să o ocupe în cadrul 
secţiunii II în cazul unei reeditări a volumului de faţă prin reluarea, în 
numerotare, a numărului scrisorii imediat anterioare urmat de a, b, c etc. 
Scrisoarea 4a urmează aşadar scrisorii 4 şi ar trebui renumerotată ca 5 într-o 
nouă ediţie. Adaosul de faţă face ca volumul de ansamblu al Corespondenţei 


26 


21 Vezi nota 6 mai sus. Scrisorile apar la p. 255-260. 


momentului să se ridice la 91 scrisori. Cum nu dispunem de originalul celor 
nouă scrisori, nu am fost în măsură să întregim pasajele eliminate de Ştefania 
Golopenţia. Acestea constau în genere din formulele de adresare şi pasajele cu 
caracter mai pronunţat personal. 


Scrisorile pe care le adăugăm aşadar secţiunii III sunt următoarele: 
4a. A.G. către Ştefania Golopenţia (c.p.) 
29 XII 1941 


Sunt la începutul lucrului. Până acum n-a fost nici prea greu, nici prea 
frig. 

Statul nostru aici se va prelungi până în martie. Voi trimite un cuvânt 
casierului Institutului ca să trimită acasă banii. În caz de eventuale nevoi 
băneşti neaşteptate, telefonează-i lui Mitu Georgescu sau, în lipsa lui, d-lui Biji, 
locţiitorul meu. 

Salutări lui Bubi. 

Mult bine în anul 1942. 

Anton 


Anton Golopenţia/ Echipa Institutului Central de Statistică, Com. M.U., Of. 
poştal militar 147 


53a. A.G. către Ştefania Golopenţia 
12 octombrie 1942 
Am sosit cu bine la Odessa, de unde voi pleca în cursul dimineţii de azi 


La 20 octlombrie] vei primi 20 000 lei din salariu. Pentru cartofi şi ceapă 
e bine să trimiţi vorbă la Institut d-lui Suciu (colaborator al meu). Au sosit. 

Am găsit aci două scrisori ale lui Bubi din 9 şi 14 septlembrie] care mi-au 
făcut multă plăcere. Vă salută [...] 

Nu uita făgăduiala făcută Profesorului?! cu privire la Şanţ. 


% E vorba de Profesorul Dimitrie Gusti. A.G. va include colaborarea presimţită a Ștefaniei 


Tot binele, 
Anton 


75a. A.G. către Ştefania Golopenţia 


Golta, 28 martie 1943 


duminecă 


Îţi mulţumesc pentru scrisoare şi prăjitură. Am stat la Golta două zile ca 
să redactez nişte rapoarte şi să odihnesc puţin. Mâine dimineaţă o pornesc din 
nou. Voi lucra singur într-un sat de pe Nipru pe care mi l-am reţinut cu gândul 
de a aduna material pentru un cât de mic studiu. Sunt curios să văd dacă-mi 
confirmă bănuielile, potrivit cărora ar trebui să fie foarte interesant. 

Primenit şi oleacă spălat, am fost adeseori cu gândul la tine şi la casă. 
Când alerg cu maşina sau umblu cu trăsura ceasuri după ceasuri îmi pari mult 
mai departe. 

Vor trebui totuşi să mai treacă cel puţin trei săptămâni până să mă pot 
gândi la plecat, până să îndrăznesc să-mi găsesc poate un pretext de a veni. 

Vei primi zilele acestea vreo 25 000 lei din salariul meu. Nu te îngriji de 
chirie, o voi plăti eu la întoarcerea mea. Suma de care ţi-am pomenit — 30 000 
— nu ţi-a fost remisă pentru că, datorită unor defecte de formă, un credit din 
care urma să-mi fie plătită n-a fost achitat de Ministerul] Finanţelor. Cred că o 
vei primi zilele acestea. 

Dă, te rog, la reparat succesiv diferitele mele perechi de pantofi şi 
bocanci la pantofarul de lângă farmacia de pe Sf. Elefterie. Au toţi câte o 
meteahnă. Începe cu bocancii, pe care te rog să-i dai omului pe care-l va 
trimite d-l Economu spre sfârşitul săptămânii viitoare spre a lua lucruri pentru 
mine [...] Mulţumesc. 

Te sărut şi pe tine şi pe Sanda. 

Anton 


Trimit şi azi un pachet de şocolată. 


Golopenţia — Roluri domestice în satul Sant (Năsăud) — în Proiectul de sumar pentru un număr 
special din „Sociologie românească” (an. V, nr. 1—2) pe care l-am reprodus în fruntea secțiunii VI 


a volumului de faţă. 


75b. A.G. către Ştefania Golopenţia 


Dnepropetrovsk 
7 aprilie 1943 


Mi-am luat nădejdea de la venitul acasă de Paşti. Nu suntem decât doi în 
regiunea Dnepropetrovsk şi singur drumul până la Golta cere o zi şi jumătate. 
Ne vom strădui să terminăm mai degrabă cu totul. Suntem de acum pe 
sfârşite. Eu cu Retegan în oraşele şi puţinele aşezări româneşti de pe Nipru — 
alţi doi băieţi în Crimeea. Ei vor mai avea de făcut regiunea Melitopol după ce 
vor termina, iar noi Mariupolul. Va mai trebui făcut apoi un drum până la 
Proskurov. Poate să sfârşim până-n ultimele zile ale lui mai. Pe mine, e drept, s- 
ar putea să mă recheme mai degrabă cei de la Preşedinţie în urma unor 
propuneri privitoare la repatriere pe care le-am trimis prin ultimul curier. 

Îţi urez sărbători cu soare şi bună dispoziţie. Sandei cumpără-i din vreme 
ceva iepuri şi ouă de şocolată şi nu uita să faci nici prăjituri, nici ouă roşii. 

Cred că nu mai trebuie să vorbesc mult despre dorul meu de voi. 

Te rog să-i scrii şi tatii şi mamei în numele meu. Nu pot să le scriu azi şi 
alt prilej de legătură cu lumea nu mai cred să am în cursul celor două 
săptămâni următoare. Doreşte-le sărbători vesele. Tatii scrie-i să se intereseze 
să-ţi găsească o cameră la Băile Herculane sau la Teiuş, dacă ţi-ar conveni să 
petreci acolo o lună de vară. Demersurile trebuiesc probabil pornite din vreme. 

Am cerut să ţi se mai dea, afară de leafa pe care vei primi-o înainte de 
sărbători, 10 000 lei. E darul meu de Paşte. Cumpără-ţi o ştofă, comandă-ţi o 
pereche de pantofi. Sper că creditul, din care urmează să mi se achite unele 
economii din diurne, s-a încasat. Dacă i-ai primit pe cei 30 000, totul e în regulă 
şi vei primi degrabă şi această din urmă sumă. Dacă nu, cred că nu va mai 
trece mult. 

Urări de bine lui Bubi, Sandei un bobârnac pe nas. 

Te îmbrăţişez, 

Anton 


Şoferii maşinilor în reparaţie care aduc această scrisoare la Bucureşti se 


vor întoarce după Paşti. Prin Bucureşti le-am spus să treacă în ziua de 29 


aprilie. Trimite-mi un cuvânt prin ei şi pantalonii lungi care se găsesc în dulap. 


75c. A.G. către Ştefania Golopenţia 


Dnepropetrovsk 
10 mai 1943 


Pot trimite prin cineva care pleacă spre ţară câteva cuvinte. 

Am uitat să-ţi spun că vei primi acum la începutul lunii vreo 15 000 lei, 
apoi după 20 ale lunii vreo 30 000. Aceşti bani îţi vor îngădui să-ţi pregăteşti 
călătoria la Timişoara şi Blăile] Herculane. 

Te rog să-i dai acum lui Bubi 1 500, iar la plecarea ta, dacă încă n-am 
sosit (cred că voi putea pleca de la Golta în ziua de 2-3 iunie, dacă-mi vine 
înlocuitorul aşa cum a făgăduit), 2 000 lei pentru masă. 

lar dacă lucrul nu-ţi face supărare prea mare, trimite te rog haina albă 
groasă cusută anul trecut la spălătorie s-o spele şi s-o calce bine. lartă aceste 
cereri. 

Dificultăţile pentru a căror învingere am venit la Bucureşti şi am fost în 
marţea Paştilor la Rovno în Polonia sunt înfrânte, însfârşit. Sper să ne putem 
apuca mâine de lucru. 

Vă sărut pe toţi. Bubi să nu uite isprăvile plănuite de el. 

Anton 


Asupra plecării înlocuitorului meu, DI. Dr. Seidel, îţi poate da informaţii DI. 
Lăzăroiu. 

În servieta mea se găseşte un dosar galben, iar în acesta, la sfârşit, un 
plic scris de Mitu şi adresat unui doctor la Kerci. Dă-i-l te rog, cu un prilej, D-lui 
Lăzăroiu ca să mi-l trimită. L-am uitat şi trebuie remis. 

Anton 


75d. A.G. către Ştefania Golopenţia 


Antonovka 


30 mai 1943 


Mulţumiri pentru cartea poştală, pe care am primit-o ieri. Aflu cu regret 
despre necazurile de acolo şi sper că de atunci totul s-a îndreptat. 

Lucrez în grupul de sate româneşti Voloskoe de lângă Nipru. Din 12 mai. 
Fiind singur şi având umblătură multă ziua întreagă, nu prea ajung să umblu 
după informatori. Dar şi cele prinse cu prilejul înregistrării îmi vor îngădui să 
însemn un tablou al regiunii şi al românilor de aci”. Ca să n-am regretul de a 
nu fi făcut nimic. 

Am avut de înfruntat zece zile de ploaie continuă şi de noroi ucrainean. 
Cum Retegan, cel mai dibaci aproape din cei cinci cu care sunt aci, e chemat la 
regiment, planurile mele de până ieri sunt răsturnate. Să văd ce voi putea face 
după întoarcerea din concediu a altui colaborator bun spre a da urmare dorinţei 
D-lui Dr. Manuila ca să văd de unele lucrări la Bucureşti. 

Oamenii de aci mă compătimesc ca pe un soldat rupt de casă şi mă 
întreabă de fiecare dată dacă am „fumee” şi copii. 

Vezi dacă poţi pleca încă înainte de serbarea de sfârşit de an. 

Cu multă dragoste, 

Anton 


75e. A.G. către Ştefania Golopenţia 


Dnepropetrovsk 
8 iunie 1943 


Trimit un cuvânt cu Retegan, care pleacă la Regiment în ţară. Sunt 
sănătos şi aproape gata cu regiunea Voloskoe. De poimâine voi începe o serie 
de curse lungi: Crimeea, Marea Azov. E momentul ultimului efort. După şase- 
opt săptămâni vom fi ajuns atât de departe cât se poate ajunge, şi gata. Până 
atunci nu mai văd speranţe de venit în ţară. E drept că n-am cum bănui 
dificultatea care mă va trimite acolo, poate, şi nici vreo chemare. 

Trebuie să-ţi faci planul de vacanţă fără a mă aştepta. Scrie-i tatii să-ţi 
câştige neapărat camera la Băile Herculane. Vei primi regulat întregul meu 
salariu. La plecare lasă-i lui Bubi banii câţi trebuie pentru masă timpul cât vei 


% Nu am găsit acest tablou, în cazul în care A.G. îl va fi realizat. 


lipsi. Dă-i, te rog, şi acum câte 1 500-2 000 lunar, ca să aibe de cheltuială. 
Casierului spune-i unde să-ţi trimită banii la 20 iulie. La începutul lui august 
sper să mă pot întoarce cred definitiv. 

Mult bine fiecăruia din voi. 

Cu drag, 

Anton 


78a. A.G. către Ştefania Golopenţia (c.v.) 
5 octlombrie] 1943 


Munca noastră e grea şi plină de eşecuri”. 

Te rog să-mi trimiţi prin curierul care aduce aceasta pantalonii groşi negri 
şi bluza maron cu fermoar. 

Gândeşte-te dacă în raport cu situaţia din Bucureşti nu e potrivit să te 
aşezi la Bozovici cu copilul. 

Mult bine, 

Anton 


79a. A.G. către Ştefania Golopenţia 
Golta, 23 noiemvrie 1943 


Am luat în primire abia alaltăieri scrisoarea ta. Mă întorceam dintr-un 
drum de două săptămâni. Acum s-a hotărât repatrierea, dar oamenii nu 
primesc căruțele cu care să poată pleca. Trebuie să le aducem tocmai din 
Transnistria. E noiembrie şi ploile au început. Vom izbuti totuşi într-un fel dacă 
nu va lipsi timpul. 

Dacă nemţii nu vor putea ţine frontul, vom pleca cu o zi, două, înaintea 
venirii ruşilor. 

Plecarea la Bozovici o văd posibilă în modul următor. De închiriat pentru 
trei zile camionul Cooperativei Institutului. De împachetat în geamantane şi 
lăzi ce ar putea fi împrumutate de la Institut tot ce e în dulapuri (cu lăsarea 


3% A.G. se referă, după toate probabilitățile, la lucrările de repatriere. 
31 E vorba de Dan Golopenţia, care se născuse la 15 septembrie 1943. 


pentru mine a unui geamantan cu rândul de haine măslinii şi ceva rufe de 
schimb şi încălţăminte) şi a cărţilor. Apoi, cerere de concediu şi stabilirea la 
Bozovici până la vară. Dacă se întâmplă ceva, ai scăpat nesupărată şi cu 
legătura luată cu singurul punct de sprijin de care dispunem. 

Eu plec acum la Odessa, unde am fost chemat telegrafic. Fără a şti dacă 
nu mă împotmolesc în noroi! 

Mult bine, 

Anton 


Secţiunile IV-VI 

Secţiunile IV-VI aduc în faţa cititorilor o parte din rezultatele cercetării, 
prezentând realitatea vieţii româneşti într-o zonă nestudiată şi până atunci 
practic necunoscută de specialiştiii din România, Ucraina sau Rusia. În timp ce 
rapoartele şi tabelele reproduse în secţiunea Il sunt adresate forului superior 
(Directorul General al 1.C.S.), notele, articolele şi studiile cuprinse în secţiunile 
IV-VI sunt de la început destinate publicării. 

Fiecare dintre secţiunile IV, V şi VI reprezintă în fapt o carte mai mult sau 
mai puţin încheiată. 

Secţiunea IV — Note despre administraţia rurală sovietică şi despre 
problemele ridicate administraţiei româneşti de teritoriul dintre Nistru şi Bug, 
intocmite în urma anchetei de la Valea-Hoţului (Ananiev), ianuarie-martie 
1942. Volum pregătit sub conducerea lui Anton Golopenţia — conţine materiale 
dintre care unele au fost refăcute iar altele date la refăcut conform remarcilor 
lui A.G. O comparaţie între Sumarul întocmit de A.G. şi textele pe care le 
reproducem evidenţiază caracterul exhaustiv al corpusului de care dispunem. 
În forma în care îl reproducem, volumul acesta, menit să indice, în primul rând 
administratorilor, atât specificitatea administrativă a zonei, izvorâtă din istoria 
ei, cât şi posibilităţile şi carenţele administrării ei în timpul războiului de către 
România, a fost înaintat Preşedinţiei Consiliului de Miniştri în cursul anului 
1942. Lucrările enumerate în Sumar sunt reproduse în volumul de faţă, într-o 
ordine uşor modificată prin includerea unor materiale suplimentare. Toate 
rezultă dintr-o experienţă de teren şi de lectură (de arhive, de ziare, reviste şi 
cărţi din bibliotecile locale) acumulată mai cu seamă în cursul campaniei de la 
Valea-Hoţului. Le-am adăugat două texte semnate de Gh. Bucurescu — Ideea 


de justiţie în Rusia Sovietică şi Organizarea, funcţionarea şi caracterizarea 


justiţiei sovietice —, un text al lui N. Marin-Dunăre — Politica demografică 
sovietică — şi un text al lui D. Corbea-Cobzaru — Meşteşugarii — care, prin 
caracterul lor general şi prin dimensiuni, ne-au apărut ca avându-şi locul în 
cadrul acestei sinteze. Nu este exclus ca A.G. să le fi destinat publicării în 
cadrul monografiei satului Valea-Hoţului. 

Lucrările prezintă administraţia locală (a) în timpul ţarismului, (b) sub 
puterea sovietică şi (c) de către români. În unele cazuri, cele trei aspecte sunt 
abordate în cadrul unui singur text (este cazul textelor despre meşteşugari, 
atitudinea moldovenilor faţă de națiunea românească şi problema religioasă 
ale lui D. Corbea-Cobzaru, N. Betea, respectiv |. Apostol). În alte cazuri, textele 
se limitează la prezentarea contrastată a administraţiei sovietice şi a celei 
româneşti (se includ în această categorie textul lui Bucurescu despre 
organizarea şi funcţionarea justiţiei, cel al lui Traian Georgescu despre 
asistenţa sanitară şi cel semnat de P. Mihăilescu despre comerţ şi credit). |. 
Oancea, N. Marin-Dunăre şi B. Şchiopu semnează fiecare câte două texte 
consacrate respectiv administraţiei, şcolii sau colhozurilor sub soviete (primul) 
şi sub români (al doilea)”?. Însfârşit, lucrarea lui N. Marin-Dunăre asupra politicii 
demografice se limitează la examinarea situaţiei sub puterea sovietică. 

Secţiunea V — Valea-Hoţului, un sat din Republica Moldovenească. 
Cercetări întreprinse sub conducerea lui Anton Golopenţia, în colaborare cu 
Institutul de Ştiinţe Sociale al României, cu prilejul lucrărilor de inventariere a 
Transnistriei (ianuarie-martie 1942) — conţine elemente ale unei monografii pe 
care membrii echipei au redactat-o în perioada de aşteptare a aprobării 
germane. Dispunem de Proiectul de sumar întocmit de A.G., din care aflăm că 
un număr de opt manuscrise (D. Corbea-Meseriile şi industria, |. Oancea- 
Administraţia, |. Apostol-Biserica şi credinţa, |. Apostol-Cultura tradițională, N. 
Marin-Dunăre-Şcoala şi evoluţia modernă, N. Betea-Mentalitatea comunității, 


Gh. Popescu-Convieţuirea româno-ucraineană, şi C. Mănescu-Unsprezece 


3 S-ar putea ca redactarea de către I. Oancea, N. Marin-Dunăre și B. Șchiopu a câte două texte 
privind tema cercetată sub soviete respectiv sub administraţia românească să fi fost cea care i-a dat 
lui C. Pavel impresia că autorii respectivi redactaseră fiecare în două chei ideologice diferite 
materialele lor. În declaraţia din 29.1.1950, reprodusă în secţiunea VII, C. Pavel scria: „Au fost și 
cazuri, în timpul redactării materialului, când s-a încercat să se prezinte lucrarea respectivă în dublu 
exemplar, cu modificări esenţiale în ce privește tratarea problemei: un exemplar cuprinzând 
problema tratată prin prisma marxismului, iar alt exemplar mai puţin marxist și cu fraze cocoloșite 
sau întortocheate (cazul Bucur Șchiopu și Oancea). Se temeau, în caz că lucrările vor fi publicate, să 
nu fie calificaţi de comuniști și deci să aibă de suferit”. 


oameni din Valea-Hoţului) fuseseră deja depuse şi că volumul urma să fie 
predat la tipar „fără cele [lucrările, S.G.] ce n-ar fi predate până la un termen 
dat (1 iunie 1944)”. Dintre aceste manuscrise, cele ale lui D. Corbea-Cobzaru, |. 
Oancea, |. Apostol, N. Betea par a fi fost versiuni lărgite ale textelor cu titluri 
similare ale autorilor pe care le-am inclus în secţiunea IV a volumului de faţă. 
Textele lui N. Marin-Dunăre şi Gh. Popescu sunt reproduse în cadrul prezentei 
secţiuni V, primul cu un titlu uşor schimbat (conform corecturilor de pe 
manuscris), iar al doilea în două versiuni. Textul despre cultura tradiţională al 
lui |. Apostol şi cel semnat de C. Mănescu lipsesc. Din restul proiectului de 
sumar, corpusul pe care îl reproducem include Cronica cercetării semnată de N. 
Marin-Dunăre precum şi textul lui Gh. Bucurescu-Dreptul şi justiţia. Lipsesc 
Cuvântul înainte (pe care A.G. îl rezervase directorilor celor două instituţii 
antrenate în lucrările de teren, D. Gusti şi Sabin Manulila), precum şi textele N. 
Economu-Aşezarea satului, casa şi uneltele; T. A. Stoianovici-Istoricul satului; 
Gh. Retegan-Populaţia şi familia; A. Golopenţia-Structura socială; B. Şchiopu- 
Economia agrară, precum şi Anexa statistică: Rezultatele inventarierii satului 
Valea-Hoţțului. Dispunem, în plus faţă de sumarul proiectat, de textele A. 
Golopenţia-Viaţța politică şi administrativă (care pare a fi reprezentat 
Introducerea la capitolul cu acelaşi titlu), *Viaţa politică şi administrativă la 
Valea-Hoţului înainte de Revoluţie, *Războiul şi Revoluţia până la 1927 la 
Valea-Hoţului (nesemnate, aceste două texte ar putea reprezenta fie 
introducerea lui A.G. la capitolul istoric al lui T.A. Stoianovici, fie texte 
redactate de acesta din urmă), şi *1927-1941: țărănimea şi colectivizarea (text 
nesemnat pe care ezităm între a-l atribui, ca introducere, lui A.G., în calitate de 
capitol istoric lui T. A. Stoianovici, în calitate de capitol de structură socială lui 
A.G., sau în calitate de capitol de economie agrară lui B. Şchiopu). 

În forma sub care o prezentăm, secţiunea VI —  Aşezările româneşti 
dintre Bug şi Nipru. Cercetare condusă de Anton Golopenţia — ne permite să 
măsurăm pierderea pe care o reprezintă irosirea de energii şi de vieţi care a 
urmat lucrărilor de identificare ale echipei. Dacă ar fi apărut, numărul special 
din „Sociologie românească” (an. V, nr. 1-2), ar fi conţinut, conform Proiectului 
de Sumar pregătit de A. Golopenţia pe care îl reproducem în fruntea secţiunii, 
nu mai puţin de 34 contribuţii, dintre care văd astăzi lumina tiparului doar 
două, ambele datorate lui N. Marin-Dunăre: Mărkuleasa, un sat „de deal” din 
regiunea  Vosnessensk (raionul Noua  Odessă) şi Cătunele  (hutorele) 


moldoveneşti din plasa Noua Odessă. Le-am alăturat, din materialele 
disponibile, (a) trei texte redactate în cursul primei descinderi la Nikolaev şi 
Konstantinovka, înainte de retragerea la Valea-Hoţului, şi anume: A. 
Golopenţia-Satele româneşti din jurul Vosnessenskului. Informaţii culese de la 
săteni emigrați la Nikolaev; N. Economu, Gh. Bucurescu, N. Marin-Dunăre şi |. 
Apostol-Satele româneşti din jurul Vosnessenskului. Informaţii culese în satele 
Bulgarka, Rakova şi Novogrigorievski şi textul nesemnat *Moldoveni din 
Caucaz. Informaţii culese la Tiraspol; (b) un număr de fişe de teren aparţinând 
lui |. Chelcea, pe care le-am regrupat sub titlul Folclor din Soldatska, 
Belousovka şi Şerbani; (c) un număr de tabele şi hărţi care au circulat, după 
toate probabilitățile, între toţi membrii echipei, fiind rodul unei conlucrări 
colective (pregătite, poate, şi în vederea Expoziţiei organizate la I.C.S. prin 
eforturile lui N. Economu în februarie 1943), dintre care relevăm în mod 
deosebit *Tabelul onomastic cuprinzând numele de familie pe localităţi în 
județele Vosnessensk, Pervomaisk, Nikolaev şi judeţele limitrofe; (d) studii şi 
articole publicate la întoarcerea de pe teren, între 1942-1943, de E. Seidel- 
Observaţii lingvistice în Ucraina, tradus din limba germană în vederea 
reproducerii în volumul de faţă; A. Golopenţia şi |. Apostol-Folclor românesc din 
regiunea Vosnessensk sau |. Apostol-Nume de familie din 25 sate româneşti de 
la est de Bug şi Crăciunul şi Anul-Nou la românii de la est de Bug şi (e) 
materialul de teren publicat în anul 1994 de A. Raţiu în volumul Românii de la 
est de Bug, pe care îl reproducem sub titlul dat de noi Folclor din judeţele 
Pervomaisk, Znamenka, Vosnessensk, Melitopol, Mariupol şi Donetk. 

Aşa cum apare aici, secţiunea VI evocă, prin asamblarea disparată a unor 
texte de informare iniţială, note de teren, instrumente de lucru şi câteva, prea 
puţine studii de sociologie, lingvistică sau folclor, un volum posibil, pe care e 
departe de a-l reprezenta. Acest volum a existat în minţile lui A.G. şi ale 
echipierilor şi a fost, probabil, prefigurat cel puţin de prime redactări, rezumate 
sau planuri de redactare prezentate lui A.G., dacă nu de faze mai elaborate ale 
lucrărilor. Poate că, prin publicarea volumului de faţă, se va deschide drum 
căutării şi redescoperirii unei părţi din ce ar fi fost să fie. Şi se va măsura, o 
dată mai mult, primejdia pe care o reprezintă pentru cultura românească 


brutalitatea tranziţiilor de tot felul, cu roiul lor de suspiciuni, şi retezări. 


Secțiunile VII-VIII 


Secţiunea VII, intitulată Lucrările de identificare a românilor de la est de 
Bug în Arhivele S.R.I., conţine (A) o serie de declaraţii extrase din dosarul 
anchetei L. Pătrăşcanu şi (B) un schimb de ordonanţe, adrese şi note având ca 
emiţător sau destinatar Parchetul Curţii Bucureşti/ Cabinetul Crime de Război. 
Declaraţiile privesc activitatea echipei I.R.E.B. (prezentată de cinci foşti membri 
ai echipei aflaţi în situaţie de detenţie: N. Betea, M. Levente, C. Pavel, Şt. 
Popescu, A. Raţiu); activitatea partidului comunist la Institutul Central de 
Statistică, cu referire specială la membrii comunişti ai echipei I.R.E.B. 
(discutată de Nicolae Petrea alias Eugen Savin, legătura pe linie de partid a lui 
M. Levente); soarta materialului adus de pe teren de echipa I.R.E.B. (înfăţişată 
de Lucia Apolzan şi Matilda Ştefănescu, ambele active în organizaţia de bază a 
|.C.S. în perioada 1947-1948). Li se adaugă un referat de punere în libertate a 
lui M. Levente semnat de lt. maj. de Securitate Simion Siegler şi o listă a 
materialelor rezultate din cercetarea I.R.E.B. care au fost ridicate de Securitate 
(întocmită de un „tov. Firescu”). Cu excepţia ultimilor doi şi a lui Eugen Savin, 
toţi ceilalţi sunt funcţionari 1.C.S., ceea ce permite înţelegerea modului în care 
a fost treptat anihilată dinăuntru una din instituţiile cele mai performante ale 
României interbelice. 

Obiectivul Cabinetului Crime de Război este cercetarea comisiilor de 
repatriere pentru a se vedea dacă acestea s-au făcut responsabile de excese în 
timpul exercitării mandatului. Între prima ordonanţă de clasare (a acuzatorului 
public lon Pora din 10.10.1945) şi ultima (emisă de procurorul Gh. Diaconescu 
la 26.8.1952) se interpune un schimb steril de hârtii care ne interesează în 
măsura în care aflăm din el că, deja la această dată, dosarele privind 
repatrierea dispăruseră fără urmă, neputând fi găsite la Ministerul Agriculturii, 
unde erau insistent căutate. 

În secţiunea VIII — Evocări şi articole ulterioare scrise de membrii Echipei 
I.R.E.B. — am regrupat texte separate prin mai mult de 30 până la mai mult de 
50 de ani de momentul deplasărilor pe teren la care se referă. Se încadrează în 
prima categorie un text scurt scris în 1976 de N. Marin-Dunăre, la cererea mea. 
La peste 40 de ani de la momentul cercetării, Z. Rostás îi intervievează pe N. 
Marin-Dunăre şi Gh. Retegan. lar la 50-60 de ani distanţă, N. Economu, |. 
Apostol, A. Raţiu şi Gh. Popescu evocă activitatea Echipei I.R.E.B. în articole 
publicate în „Sociologie românească”, într-un volum apărut la Fundaţia 


Culturală Română în 1994, respectiv într-un text manuscris care vede acum 


lumina tiparului. 

Este clar că, spre deosebire de informaţiile directe, notate sub impulsul 
evenimentelor, pe care le conţin capitolele I-Ilil, materialele din capitolele VII şi 
VIII se cer interpretate cu atenţie. Pe de o parte, e vorba de informaţii 
asamblate post facto la distanţe în timp considerabile, fără a dispune (sau 
dispunând doar de fărâme) de note sau însemnări. Neajutată, memoria celor 
care scriu riscă să fi pierdut din vedere succesiunea şi datarea exactă a 
episoadelor de muncă pe teren, regrupările în subechipe mereu afectate de 
plecarea prin îmbolnăvire sau chemare la regiment a unor cercetători sau 
revenirea altora în anii tumultuoşi ai războiului şi chiar distribuirea, între 
indivizi, a temelor de cercetare. La aceasta se adaugă faptul că declaraţiile în 
anchetă sunt scrise sub presiune fizică şi psihologică mergând până la tortură, 
iar evocările în stare de libertate dinainte de anul 1989 se resimt, deşi în mai 
mică măsură, de reticenţele şi eludările pe care le impunea regimul. Insfârşit, 
gradul de fiabilitate (al declaraţiilor ca şi al evocărilor) diferă de la o persoană 
la alta. Se remarcă prin obiectivitate şi precizie declaraţiile lui C. Pavel; prin 
bogăţia detaliilor (nu întotdeauna însă coroborate de textele de bază din 
secţiunile l-Ill) declaraţiile lui A. Raţiu. 


Anexa 

Anexa volumului este amplă. Ea documentează: (a) pregătirea ştiinţifică 
a cercetării românilor de la est de Bug în cadrul I.C.S. şi, în mod special, a 
Oficiului de Studii; (b) pregătirea administrativă a expediției; (c) activitatea 
I.C.S. în timpul războiului; (d) concepţia Comisiei inter-departamentale cu 
privire la un schimb de populaţii româno-ruso-ucrainean în vederea asigurării 
frontierelor României; (e) abuzuri ale regimului sovietic şi ale regimului din 
România pe teritoriul Transnistriei (echipa I.R.E.B. fiind silită de autorităţile 
germane să se retragă de la Nikolaev, la est de Bug, în localitatea 
transnistreană Valea Hoţului, după cum am arătat mai sus); şi (f) ajutorul dat 
de A.G. şi alţi membri ai echipei I.R.E.B. evreilor din lagărul de la Golta. 

Partea cea mai amplă revine documentelor care ne pot ajuta să 
cunoaştem pregătirea ştiinţifică a expediției. Meticuloasă şi solidă, aceasta a 
inclus, după cum putem vedea parcurgând primele 20 de texte 
exemplificatoare, întocmirea unui plan de documentare şi a unor bibliografii 


privitoare la românii din U.R.S.S. şi Polonia; traduceri masive din lucrările unor 


autori ruşi sau ucraineni despre emigrări şi colonizări de români în Ucraina 
(reproducem aici traducerile din Apollon Skalkovskii), care s-au efectuat în 
cadrul secţiei de traduceri a Oficiului de Studii şi aveau drept scop să-i 
familiarizeze pe echipieri cu istoria şi spaţiul în care urmau să se deplaseze; 
alcătuirea de referate privind vechimea, aşezarea şi răspândirea, graiul şi 
tradiţiile românilor din Ucraina, pe care le-au redactat, ca funcţionari ai I.C.S., 
îndeosebi Al. Smochină şi Diomid Strungaru; alcătuirea, de către specialişti şi 
funcţionari ai I.C.S. ca N. P. Smochină, Diomid Strungaru, T. Decuseară etc., a 
unor liste provizorii de comune moldoveneşti şi a unor sinteze ale estimaţiilor 
statistice privind numărul românilor de dincolo de Nistru/Bug etc. 

Pregătirea administrativă a expediției e ilustrată în Anexă prin 
documente de uz intern privind contul I.R.E.B., ordinele de serviciu şi 
legitimaţiile echipierilor, anunţurile către moldoveni redactate de A.G. şi 
tipărite în presa din Ucraina sau afişate în oraşe, tabelele şi borderourile de 
materiale sau mărfuri necesare pentru pachetele-dar, ţesăturile achiziţionate 
prin schimb pentru Muzeul Naţional, sau aprovizionarea pe teren a echipei. 
Departe de a fi exhaustive, sperăm că materialele din această categorie vor 
reuşi să îi apropie pe cititori de cotidianul lucrărilor echipei I.R.E.B. Se adaugă 
la aceste materiale şi instrucţiunile pentru întocmirea actelor justificative ale 
cheltuielilor în legătură cu operaţiile de repatriere a românilor din ţinuturile de 
la est de Nistru/Bug. 

Pentru a înţelege atmosfera în care îşi desfăşoară activitatea funcţionarii 
I.C.S. în anii celui de al doilea război mondial, am inclus prezentarea, în 
buletinul intern al Institutului, a obligaţiilor excepţionale ale salariaţilor publici 
în general şi a muncii obligatorii prestate de evrei în cadrul Institutului??. La fel, 
pentru a înţelege tensiunea în care s-au desfăşurat operaţiile de Inventariere 
din Transnistria, am reprodus referatele semnate de conducătorul I.C.S. al 
echipei de inventariere, H. H. Stahl şi de Subprefectul Ştefan Bălan. 

Cele trei documente privind schimbul de populaţii româno-ruso-ucrainean 
permit contextualizarea operaţiei de repatriere la care a fost solicitată să 
participe, după efectuarea înregistrării, echipa I.R.E.B. 

Însfârşit, un număr de trei materiale documentează în Anexă, pe de o 
parte, numărul moldovenilor pierduţi prin colonizare în Siberia, ucidere, 


3 În timpul războiului, Institutul Central de Statistică a creat posibilități de prestare a muncii 
obligatorii unui număr de aproximativ 2 000 de evrei. 


deportare sau foamete (e vorba de un referat pregătit de Gh. Bucurescu în anul 
1942), iar pe de altă parte, prezenţa în mai multe lagăre transnistrene a 
evreilor din România şi încercările de a le veni în ajutor ale lui W. Filderman şi 
ale unor membri ai echipei I.R.E.B. (e vorba de textele semnate de Mihai Korne 
şi de Sonia Palty). 


Sursele volumului 

Miezul acestui volum, listele de sinteză a rezultatelor campaniei I.R.E.B., 
îmi era cunoscut încă demult, din arhiva familiei (AFG), pe care am străbătut-o 
integral înainte de plecarea în Statele Unite, în anul 1980. Plănuisem, nu odată, 
să le public ca atare şi aşteptam clipa potrivită încercând să le plasez într-un 
context pentru care nu dispuneam decât de puţine date: un număr de fotografii 
obţinute de la N. Economu, amintiri ale lui N. Marin-Dunăre. Încercasem, fără a 
reuşi, să aflu amănunte de la Gh. Retegan, pe care-l întâlneam, în acea vreme, 
la Biblioteca Academiei. 

Sursa principală a volumului de faţă o reprezintă însă dosarul 40002 al 
procesului L. Pătrăşcanu şi dosarul 19059 al Parchetului Curţii Bucureşti- 
Cabinetul Crime de Război din Arhivele S.R.I. Am parcurs aceste dosare în anii 
1997 şi 1998. Urmăream, pe atunci, lămurirea circumstanțelor arestării şi 
morţii lui Anton Golopenţia, lucrând la volumul Anton Golopenţia-Ultima carte, 
care avea să fie publicat în anul 2001 la Editura Enciclopedică. Pe parcursul 
consultării materialului (aceleaşi dosare 40002 şi 19059) am întâlnit şi reţinut 
în vederea unui proiect următor o serie de texte privitoare la operaţia de 
identificare a românilor de la est de Bug. Ele şi-au găsit însfârşit locul potrivit. 

În iarna anului 2002, aflându-mă la Bucureşti pentru scurt timp în 
vederea lansării la târgul de carte “Gaudeamus” a volumului A. Golopenţia- 
Opere complete, vol. Il. Sociologie (Editura Enciclopedică), am vizitat, cum o 
făceam de obicei, Institutul Naţional de Statistică. Stăruiam în încercarea de a 
descoperi soarta lucrărilor personale ale lui A. Golopenţia pe care acesta le 
lăsase la birou în septembrie 1948, când demisionase de la I.C.S., şi nu le mai 
putuse vreodată recupera, nemaiîngăduindu-i-se de către portar nici măcar să 
intre în institutul pe care îl condusese ca Director General. Primită cu înţelegere 
de Directorii noii instituţii continuatoare a I.C.S., Dr. Aurel Camara şi Dr. 
Daniela Elena Ştefănescu, mi s-a subliniat, odată mai mult, zădărnicia 


încercării. Căutaseră şi ei, împreună cu bibliotecarii, hârtiile lui Anton 


Golopenţia, fără succes. Mutată în mai multe rânduri, arhiva Institutului îmi 
stătea la dispoziţie spre a mă convinge. Am urcat deci la ultimul etaj al clădirii. 
Arhiva ocupa o bună parte din el. încăperea uriaşă, neîncălzită, era ticsită de 
documente stivuite pe rafturi care urcau neobişnuit de sus, înşirate pe jos între 
ele, sau închise în dulapuri metalice. Era frig şi praf cu muşte moarte, stăteam 
cu geamul deschis. Cataloagele nu s-au dovedit de mare ajutor pentru ce 
căutam. Nu exista un catalog de manuscrise. Stimulată de imposibil, am luat 
hotărârea de a proceda primitiv, pipăind cu mâna şi cu ochiul conţinutul 
fiecărui raft şi urcând, până sus, spre a mă asigura de parcurgerea integrală a 
materialului. Operația era grea şi nerăsplătitoare. Mă minunam eu însămi de 
scările pe care urcam agil şi de înălţimea la care răzbeam. Lucram de 
dimineaţă, după amiaza era de acum înaintată şi nu descoperisem nimic. Am 
revenit a doua zi. După alte şase sau şapte ore de migală, ajunsesem la 
peretele din fund al încăperii. Ultimul şir de rafturi. Am ridicat capul spre a 
măsura ce rămăsese şi trebuia bifat ca să mă liniştesc. Şi acolo, sus de tot spre 
stânga, am văzut un grupaj de trei mape (ocupau aproximativ o jumătate de 
metru) pe al căror cotor era marcată gros o singură literă: „G”. Nu înţeleg nici 
acum certitudinea şi trepidaţia cu care am urcat spre mapele acelea. Erau, într- 
adevăr, hârtii ale lui Anton Golopenţia. Cineva, un bibliotecar, le redusese 
identitatea la o iniţială prudentă. Şi aşa, ferite de timpuri haine, mapele lui A.G. 
ajunseseră până la mine, acolo sus, în dreptul Casei Poporului. Cum am coborât 
în Cabinetul Directorului General, cum i-am povestit întâmplarea şi tot ce a 
urmat nu mai are importanţă. Ce pot să spun e că Anexa volumului de faţă 
conţine, masiv, documente din mapele „G”, care au venit miraculos spre mine 
acum patru ani. 

Am indicat, sub Note şi comentarii, proveniența fiecărui document. 
Pentru o imagine de ansamblu, e deajuns să menţionez că (a) secţiunile Il- 
Rapoartele echipierilor, IV-Note despre administraţia rurală sovietică, V-Valea- 
Hoţului, un sat din Republica Moldovenească şi, fireşte, VIl-Lucrările de 
identificare a românilor de la est de Bug în Arhivele S.R.I. sunt compuse în 
întregime din material provenind din Arhivele S.R.I.; (bo) cu excepţia celor trei 
scrisori ale lui S. Manuila către A.G., care se aflau în Arhivele S.R.I., secţiunea 
III-Corespondenţa momentului e compusă exclusiv din material provenind din 
Arhiva familiei Golopenţia; (c) secţiunile I-A. Golopenţia: Rezultate şi 
perspective, VI-Aşezările româneşti dintre Bug şi Nipru, VIII-Evocări şi articole 


ulterioare scrise de membrii echipei I.R.E.B. şi Anexa cuprind deopotrivă 
material din AFG (porţiunea 1941-1944 din secţiunea |; Proiectul de sumar din 
secţiunea VI; interviul din 1976 al lui N. Marin-Dunăre şi textul lui Gh. Popescu 
în secţiunea VIII; listele de localităţi moldoveneşti, textele anunţurilor către 
moldoveni în Anexă), Arhivele S.R.I. (porţiunea 1945-1951 din secţiunea |; 
primele cinci articole din secţiunea VI; unele referate ale lui Diomid Strungaru 
în Anexă), Arhiva Institutului Naţional de Statistică (primele 20 de documente 
din Anexă), Arhiva familiei Chelcea (trei documente din secţiunea VI), Arhiva 
Rostás Zoltán (două documente din secţiunea VIII), manuscrise încredințate de 
autori (un memoriu al lui A.G. extras din manuscrisul unui articol aflat sub tipar 
al lui V. Achim în secţiunea 1) şi reproducerea unor texte publicate anterior (în 
„Sociologie românească” sau în „Cronicarul |.C.S.”, trei texte din secţiunea |; în 
„Sociologie românească”, „Bulletin linguistique”, „Revista Fundațiilor Regale” 
sau în volumul A. Raţiu-Românii de la est de Bug, un total de cinci texte în 
secţiunea VI; în volumul menţionat al lui A. Raţiu, două componente ale 
secţiunii VIII). 

Celelalte surse ale volumului sunt reprezentate de manuscrise şi 
materiale pe care mi le-au pus la dispoziţie cu generozitate domnii Septimiu 
Chelcea, Nicolae Both, Viorel Achim, N. Economu sau Vasile Şoimaru (ultimilor 


doi li se datorează şi un număr de fotografii reproduse la sfârşitul volumului). 


Echipa I.R.E.B. şi deplasările ei 


Principalele surse pentru cunoaşterea componenţei şi deplasărilor echipei 
sunt reprezentate de rapoartele şi declaraţiile lui A.G. (reproduse în secţiunea 
I), rapoartele echipierilor către A.G. (secţiunea ll), unele elemente din 
corespondenţa momentului (reprodusă în secţiunea Ill şi în prezenta 
introducere) şi Cronica Echipei I.R.E.B. a lui N. Marin-Dunăre (reprodusă în 
secţiunea V). Cum însă nu dispunem, aşa cum am arătat mai sus, decât deo 
parte din material, declaraţiile în ancheta Pătrăşcanu (secţiunea VII) şi 
evocările ulterioare (secţiunea VIII) ale câtorva dintre membrii echipei au 
dobândit pe parcurs statut de surse secundare. Gradul lor de fiabilitate variază. 
În cazul declaraţiilor, distanţa în timp (de şase-şapte ani) şi, mai cu seamă, 
presiunea fizică şi psihologică a anchetei reduc considerabil precizia detaliilor. 


Evocările, separate prin intervale mari de momentul anchetei, ridică inexorabil 


problema fidelității memoriei permiţând nu atât atribuirea sau datarea cu 
precizie a deplasărilor, cât inventarierea lor aproximativă. 

Cercetarea l.R.E.B. a comportat două etape (cu structuri parţial diferite 
ale echipei): 

— prima etapă, în care, pătrunderea la est de Bug fiind interzisă, echipa 
se retrage la Valea-Hoţului în aşteptarea aprobării germane (19 decembrie 
1941-4 martie 1942); 

— etapa a doua, a identificării propriu-zise a românilor de la est de Bug 
(august 1942-sfârşitul anului 1943). 

Prima deplasare 

Echipa însărcinată cu identificarea românilor de la est de Bug a fost 
compusă iniţial (la data de 19 decembrie 1941) din 14 cercetători aparţinând 
Oficiului de Studii al I.C.S.: Ilon Apostol, N. Betea, Gh. Bucurescu, D. Corbea- 
Cobzaru, N. Economu, A. Golopenţia, N. Marin-Dunăre, Corneliu Mănescu, P. 
Mihăilescu, lon Oancea, George Popescu, G. Retegan, T. Al. Stoianovici şi Bucur 
Şchiopu (cf. Raportul I al lui A.G. către S. Manulila reprodus în secţiunea |). 
Formarea şi conducerea echipei îi fuseseră încredințate lui Anton Golopenţia, 
pe atunci director al Oficiului. Cu excepţia studentului G. Popescu (cunoscător 
al limbii ruse) şi a lui Traian Georgescu (medic, util pentru o deplasare 
implicând un teren dificil), toţi ceilalţi membri ai echipei au fost aleşi întrucât 
participaseră la lucrările echipelor regale studenţeşti sau ale Institutului Social 
fiind astfel familiarizați cu sociologia gustiană, fuseseră studenţi în Sociologie ai 
lui A.G. sau aveau formaţii profesionale de natură să asigure o cercetare 
pluridisciplinară istorică, geografică, economică, folclorică. 

Oficii de Studii figurau, în perioada interbelică, în componenţa multor 
instituţii româneşti. Ele reprezentau punctul de deschidere reflexivă asupra 
activităţilor prestate de acestea, deseori concretizate prin publicaţii, şi locul în 
care se formau viitoarele cadre de conducere ale instituţiei respective. În anii 
de care ne ocupăm, Oficiul de Studii al I.C.S., compus din 60 de salariaţi, 
asigura publicarea unui buletin de uz intern — „Cronicarul Institutului Central 
de Statistică” — şi a revistei „Geopolitica şi Geoistoria” şi se ocupa de 
publicarea tuturor lucrărilor I.C.S. El avea o secţie de Traduceri condusă de 
Camil Suciu şi includea Biblioteca I.C.S., condusă de Elisabeta Jebeleanu“. 


3% Am prezentat pe larg mandatul și activitatea Oficiului de Studii al I.C.S. în textul intitulat 
„Cronologie? (Anton Golopenţia, Opere complete I — Sociologie, Bucureşti: Editura 


Prima deplasare ne este cunoscută din rapoartele l-VI ale lui A.G., 
raportul înaintat lui A.G. de echipa de recunoaştere compusă din G. Retegan şi 
|. Oancea (14.1.1942) reprodus în secţiunea Il şi Cronica Echipei I.R.E.B. 
redactată de N. Marin-Dunăre. 

Echipa I.R.E.B. pleacă din Bucureşti cu acceleratul de Tighina la data de 
19 decembrie 1941şi ajunge în Tiraspol la 20 decembrie, luând contact cu 
Comisia I.C.S. a Inventarierii şi Comandamentul Superior al Armatei. Pe 24 
decembrie ea se prezintă la Nikolaev, unde se afla corpul expediționar de 
armată „Decebal” al generalului C. Dragalina, singura armată operativă 
aparţinând României din spaţiul de la est de Bug. Planul iniţial este ca echipa 
să cerceteze pe rând teritoriul ocupat de cele trei divizii ale Corpului de armată 
condus de generalul Dragalina, respectiv regiunile Nikolaev, Krivoi Rog şi 
Elisavetgrad, trecând ulterior, prin mijlocirea Comandamentului Superior din 
Tiraspol, la Corpurile din Crimeea şi Azov. 

Echipa neprimind autorizaţia de deplasare pe teritoriul de la est de Bug, 
A.G. pleacă la Bucureşti timp de o săptămână (31 decembrie 1941-5 ianuarie 
1942) în vederea clarificării situaţiei. Eforturile lui eşuează. În a doua jumătate 
a lunii ianuarie, Corpul de armată al generalului Dragalina este deplasat în 
Crimeea şi speranţele de a dispune de sprijin în vederea procurării hranei şi 
carburanţilor, precum şi de ofiţeri sau curieri care să transmită echipei 
informaţii cu privire la eventuale comunităţi moldoveneşti întâlnite pe traseu 
dispar peste noapte. Căutând să folosească optim momentul, A.G. împarte 
echipa în mai multe subechipe; un număr de echipieri întreprind rapid 
monografierea sumară a oraşului Nikolaev (1-19.1.1942); alţii efectuează 
incursiuni neoficiale de informare în satele Bulgarka, Rakova şi 
Novogrigorievski sau prospectează localităţi transnistrene, apropiate de Bug, în 
care să se retragă pentru cercetări sociologice în aşteptarea aprobărilor. Prima 
localitate examinată, Kantakuzinka, în care se deplasează două grupuri de câte 
trei cercetători (Gh. Bucurescu, N. Marin-Dunăre, P. Mihăilescu pe 5.1.1942 şi |. 
Apostol, D. Corbea-Cobzaru, N. Economu la data de 7.1.1942) se dovedeşte 
neinteresantă: în tot satul nu sunt mai mult de trei români şi cinci vorbitori de 
română. Între 11-21.1.1942, echipa de recunoaştere Gh. Retegan-l. Oancea 


examinează posibilităţile oferite de Valea-Hoţului. Sat mixt româno-ucrainean 


Enciclopedică, 2002, p. XCIII-XCV). 


de 11 000 locuitori (dintre care 6 000 români”), sediu al raionului cu acelaşi 
nume, cu 18 colhozuri, trei şcoli, două mori cu abur etc., Valea-Hoţului promite 
a fi un punct de anchetă fertil, permiţând studierea simultană a unei 
comunităţii româneşti importante, a  convieţuirii româno-ucrainene, a 
agriculturii colectivizate şi a administraţiei sovietice. Echipa de recunoaştere 
pregăteşte încartiruirea şi, la data de 21 ianuarie 1942 echipierii sunt cu toţii 
instalaţi în Valea-Hoţului. 

Între 22.1.-5.2.1942, echipa efectuează prelucrarea statistică a datelor 
Inventarierii |.C.S. care privesc raionul Valea-Hoţului şi primeşte vizita celor 13 
colegi din grupul I.S.R. condus de Traian Herseni, care lucra pe teren în 
Transnistria, după cum am arătat mai sus. Tot în ianuarie 1942, Gh. Retegan şi 
N. Marin-Dunăre, reveniţi la Bucureşti în vederea unor examene, prezintă în 
cadrul seminarului lui Dimitrie Gusti, la cererea expresă a profesorului, 
rezultate ale cercetărilor de până atunci. Gh. Retegan vorbeşte despre familia 
sovietică din punct de vedere demografic, iar N. Marin-Dunăre prezintă ştiinţa 
de carte a populaţiei rurale din U.R.S.S. pe baza experienţei acumulate la 
Nikolaev şi Valea-Hoţului. 

Între 6-28.2.1942, se trece la delimitarea problemelor, cercetarea 
sociologică propriu-zisă a localităţii, discuţii zilnice şi redactarea referatelor din 
care se vor închega Notele despre administraţia rurală sovietică şi despre 
problemele ridicate administraţiei româneşti de teritoriul dintre Nistru şi Bug 
reproduse în secţiunea IV. 

Într-un text inedit intitulat „Pe timpul românilor”, transmis prin grija 
neobositului Vasile Şoimaru, scriitorul Alexei Marinat, originar din Valea-Hoţului, 
la a cărui familie a locuit în gazdă A.G., a evocat prezenţa în sat a echipei 
I.R.E.B.: 

Apoi, în 1942, venise la noi în sat un grup de oameni interesanţi, români 
dar nu militari, şi se răspândiseră prin tot satul. Se interesau de toate celea: îi 
întrebau pe oameni când s-a înfiinţat satul, ce mănâncă şi cum mănâncă, până 
şi cum îşi fac cruce, într-un cuvânt de la lingură şi furculiţă până la rochia de 
mireasă. Şeful acestui grup de oameni, directorul comisiei sau preşedintele, 
stătea la noi la gazdă; aveam casă mare, în centru, şi tata era primar al satului. 
Omul acesta trăia în camera de oaspeţi, era foarte inteligent: vorbea încet, nu 


35 În raportul din 14.1.1942 reprodus în secţiunea II, Echipa de recunoaștere dă cifre diferite de cele 
indicate de D. Gusti, pe care le-am reprodus: 8 700 locuitori şi 5 936 români. 


striga, bărbierit proaspăt în fiecare zi, avea parfumuri plăcute şi hârtie albă ca 
soarele şi lucioasă, de-ţi fugeau ochii de pe coală. Printre intelectualii satului se 
spunea că ei studiază limba localnicilor, istoria, obiceiurile şi erau atât de 
democrați [că] le plăceau multe lucruri de ale noastre. Dintre toţi ţin minte 
numai numele unuia dintre ei: Şchiopu. Aceşti oameni au stârnit admiraţia 
populaţiei: nu strigau, nu suduiau, cum făceau cei din administraţie şi 
jandarmii. lar şeful, care stătea la noi în gazdă, era atât de timid şi gingaş, cum 
spunea mama despre el, că şi eu mă miram cum poate să conducă un grup de 
oameni învăţaţi, fiind atât de cuminte şi gingaş... Oamenii din sat chiar 
spuneau despre ei: „Dacă ar fi toţi românii aşa!” Erau foarte prietenoşi şi 
paşnici. Spre deosebire de ceilalţi români pe care îi ştiam, aceştia erau parcă 
căzuţi din lună. Eu îl urmăream cu multă curiozitate pe românul-şef, care trăia 
la noi în gazdă: cum vorbeşte, cum întreabă, cum ascultă... Tata chiar îmi 
spunea: „laca învaţă să fii şi tu aşa!” 

Nu ştiu dacă am ajuns să fiu şi eu aşa, fiindcă după şapte ani şi jumătate 
petrecuţi în Gulagul din Siberia e greu să rămâi prietenos şi paşnic, şi gingaş... 
(p. 2-3). 


După întoarcerea echipei la Bucureşti, la 4.3.1942, A.G. organizează o 
reuniune la Institutul Social Român, în care prezintă comunicări privind 
cercetările în spaţiul sovietic Bucur Şchiopu (despre agricultură), |. Oancea 
(despre justiţie), |. Apostol (despre învăţământ), N. Economu (despre foametea 
din 1932-1934) şi N. Marin-Dunăre (despre roirea în hutore). Au participat la 
această reuniune, între alţii, Dimitrie Gusti, profesorul ieşean de Sociologie 
Alexandru Claudian şi avocatul Istrate Micescu. Din menţiunile mai multor 
autori (I. Economu, |. Apostol, Gh. Retegan, vezi Secţiunea VIII) se pare că D. 
Gusti ar fi respins specificitatea hutorelor, văzând în ele simple variante ale 
cătunelor noastre. 

Între timp, la 3.3.1942, ataşatul militar german din Bucureşti comunică 
Marelui Stat Major asentimentul administraţiei civile germane pentru 
executarea lucrării |.R.E.B. în teritoriul dintre Bug şi Nipru, însoţit de menţiunea 
„totuşi guvernul german ar dori ca activitatea acestei comisiuni să înceapă — 
din motive tehnice — abia în luna mai” (cf. referatul din 26.3.1942 al lui A.G., 
reprodus în secţiunea 1). lar la 7 martie, Corpul de armată german din Sud 
comunică Marelui Stat Major asentimentul la identificarea de către echipa 


I.C.S. a românilor trăitori în Crimeea şi pe coasta Mării Azov. 

A.G. încearcă fără succes o plecare în Crimeea şi la Marea de Azov la 
data de 10.4.1942, care să aducă apoi echipa I.R.E.B. pe teritoriul Bug-Nipru în 
cursul lunii mai, conform dezideratului exprimat de guvernul german. În 
vederea deplasării,  I.C.S. obținuse autorizații de circulație în 
Reichskommissariatul Ucrainei, în afara celor 14 membri ai echipei menţionaţi 
mai sus, şi pentru directorul general Sabin Manulila, directorul adjunct D. C. 
Georgescu, N. Georgescu, maior Vasilescu, Roman Moldovan Traian Georgescu, 
N. P. Smochină, Al. Tcaciu, Gr. Braga şi E. Gorăscu. lar D. Duţescu, E. 
Grigorescu, A. Raţiu, M. Domilescu, Alexandru Nistor, Constantin Pavel, Mihai 
Levente, Elena Laşcu, Alexandru Vidican, luliu Mălinaş, Stelian Mateescu, 
Crăcea Badea-Constantin, Ştefan Popescu, Vlad Bundulescu şi Matilda 
Demetrescu făcuseră la rândul lor cerere de participare la lucrări (cf. referatul 
lui A.G. din 26.3.1942 şi anexa acestuia, reproduse în secţiunea |)). 

La 4.6.1942, I.C.S. primeşte ordinul mareşalului Antonescu de a începe 
executarea pe teren a lucrării. 

A doua deplasare a echipei 

În iulie 1942, după sesiunea de examene, Gh. Retegan e trimis, împreună 
cu A. Raţiu, de către A.G. la Tiraspol spre a organiza încartiruirea celor de acum 
20 membri ai echipei. La 1 august se deplasează pe teren 18 echipieri din 
Oficiul de Studii şi doi delegaţi ai Consiliului de Patronaj?’ (cf. A.G., Notă asupra 
lucrărilor de identificare, secţiunea 1). Lipseau acum din formaţia iniţială B. 
Şchiopu şi lon Oancea; se adăugaseră lon Chelcea, Dan Duţescu, M. Levente, 
C. Pavel, şi Eugen Seidel, A. Raţiu; în noiembrie li se vor alătura M. Biji, Şt. 
Popescu, şi T. Al. Stoianovici. 

Pentru a câştiga timp, A.G. divide echipa în cinci sub-echipe rurale care 
lucrează simultan în sate diferite şi un cercetător solitar care cercetează spaţiul 
urban. Conform raportului trimis de el lui S. Manulila la 2.9.1942, regruparea 
forţelor în subechipele rurale şi obiectivele acestora au fost iniţial următoarele 
(subliniem, atunci când îl cunoaştem, numele celor care conduc subechipele, 
utilizând de acum înainte, pentru simplificare, termenul de echipă şi pentru 
subechipe): 

Echipa |: Gh. Bucurescu, N. Economu, |. Apostol — Novogrigorievka, 
Arnăutovka, Belousovka, Troiţkoe, Noua Odessă şi satele de pe malul Bugului la 


3* Vom vorbi mai pe larg despre Consiliul de Patronaj în cele ce urmează. 


Nikolaev; 

Echipa Il: N. Marin-Dunăre, |. Chelcea, D. Duţescu — Rakova, Şerbani, 
Mărculeasa (Dimovka), satele până la Troiţkoe (exclusiv) şi satele din câmp ale 
plăşii Noua Odessă ; 

Echipa III: C. Mănescu, D. Corbea-Cobzaru, N. Betea — Bulgarka, 
Vosnessensk, Serbuca şi satele de pe Elaneţ din plasa Elaneţ; 

Echipa IV: Ștefan Popescu, M. Levente, A. Raţiu — Alexandrovka, Solona, 
Mala Dvoreanka şi satele de pe valea Gromokliejei din plasa Elaneţ; 

Echipa mobilă |: G. Retegan, E. Seidel, Traian Georgescu (poate, O. 
Bârlea): Konstantinovka şi celelalte sate/hutore din plasa Arbuzinka, plasa 
Braţka (în legătură cu echipele III şi IV), hutorele din plasa Elaneţ, jud. Novi- 
Bug. E. Seidel se ocupă de aprovizionarea echipei şi de înregistrarea echipei pe 
lângă autorităţile germane; 

Echipa mobilă II: în oraşe lucra singur Constantin Pavel. Îl ajută temporar 
Şt. Popescu (care se întoarce însă la Bucureşti în octombrie 1942, cf. declaraţia 
din 8.1.1953 a lui C. Pavel) şi, ca translator local, Al. Cerpică. 

Spre sfârşitul toamnei 1942 şi ulterior, asocierile se modifică în funcţie de 
necesităţi; în regiunea Dnepropetrovsk au lucrat izolat A. Golopenţia, G. 
Retegan, N. Betea; în Donbass au lucrat individual sau grupaţi N. Economu, G. 
Retegan, A. Raţiu, E. Seidel, A. Golopenţia. 

Rapoartele echipelor nu s-au păstrat integral. Dispunem de rapoarte 
relativ numeroase ale echipelor I-ill şi de rapoarte sporadice ale echipei IV, 
reproduse în secţiunea Il a volumului de faţă. Toate rapoartele se referă însă 
exclusiv la perioada iniţială august-decembrie 1942. Conform acestora, 
deplasările echipelor în intervalul august-decembrie 1942 s-au succedat după 
cum urmează: 

Echipa I (Gh. Bucurescu, N. Economu, |. Apostol) 


10-16.8.1942: Novogrigorievka/Târgu Frumos”; 
17-22.8.1942: Arnautovka/Vizireni; 
22-29.8.1942: Belousovka; 

30.8.-1.9.1942: Troiţkoe/Troiţka; 

1.9.1942: Juiiova Krivorojie; 


37 Separăm prin „/” numirile alternative ale aceleiași localităţi. Numele românești le preced în timp 
pe cele rusești sau ucrainene, fiind înlocuite de acestea. 


2-3.9.1942: Mihailovka/Mihailiuka; 

3-20.9.1942: Noua Odessă; 

20-28.9.1942: Kasperovo/Gaspareuka şi Spiridoniuka; 
29-30.9.1942: Novopetrovka/Misticika şi Zaivi; 
29.9.-4.10.1942: Sebena/Elaneţ; 

5.10.1942: Perisadovka*t. 


În toamna târzie a anului 1942, N. Economu şi |. Apostol sunt trimişi să 
facă înscrieri în satul Gruzskoe (Goroţkaia) din judeţul Kirovograd, unde vor şi 
petrece iarna, deosebit de grea, care urmează. Li se alătură, sporadic, în 
cercetări, D. Corbea-Cobzaru (cf. evocarea lui N. Economu-l. Apostol, 
reprodusă în secţiunea VIII). 

Echipa II (N. Marin-Dunăre, |. Chelcea, D. Duţescu) 


10-15.8.1942: Rakova; 

15-21.8.1942: Şcerbani/Şerbani; 

25-28.8.1942: Rakova Poseolok, Raţovo, Noua Grigorievski Poseolok, 
Noua Grigorievki Nr. 1, Bogdanovski, Dudniski, Şefcenko, Vasilovka şi 
Dimitrovka; 

26-31.8.1942: Mărkuleasa/Dimovka; 

1-24.9.1942:  Şerbanski Poseolok, Troiţki Poseolok, Noua Ukrainka; 
Dimovka Nr. 3; Noua Alexandrovka/Soldatska; Reno; lasna; lakimovka; lasna 
Poliana; Bugski, Rikovo şi Oghilenia; Grebenika; Suhoielaneţ; Leonopol; 
Voronţovka; Sinkievici şi Ţurki; Ostrovka; Noua Şmidovka; Kirovka; Kaşperevski 
Poseolok, lvaniţki; Moldavka; Noua Sofronovka, Stara Sofronovka, Noua 
Kamenka, Artemovka, Budionovka, Vladimirovka. 


Echipa III (C. Mănescu, N. Betea, D. Corbea-Cobzaru) 


12-15.8.1942: Bulgarka/Bulharka; 

16-25.8.1942: Vosnessensk, Lager, Natiahailovka şi Hutorul Bug; 

28-29.8.1942: Vosnessensk  Ill/Ţiganii, Soldatska, Drujulibovka, 
Nikolaevska, Zernosovhoz şi Kolos; 


38 În secţiunea VIII a volumului de faţă, evocând la mai bine de 50 de ani lucrările I.R.E.B., N. 
Economu și |. Apostol situează cercetarea de la Perisadovka cu un an mai târziu, în vara 1943. 


4-7.9.1942: Sofronovka,  Bogodarovka, Petrino, N. J(Z)enievka, 
Aristarhovka, Flencinburg, Pokrovka, Krutnearka şi Elaneţ; 

26.9.-12.10.1942: Pişceanii Brod, Petrivka, Pomeşinka; 

27.11.1942: raion Veliko Viska. 


Echipa IV: (M. Biji, T. Al. Stoianovici) 


4.12.1942: Pleteni Taşlik, lliutka, Turazivna, Nova lliutka, Onikievo, Novo 
Krasne; raion Malaia Viska — Polievka, ludkovka, Lozovatka, Manuilovka. 


Dispunem de rapoarte pe lunile august-septembrie, specificând cu 
claritate intervalele cercetării în localităţile anchetate, pentru echipele I-III. În 
cazul echipei IIl, e de presupus că ultimul raport, care se referă la un întreg 
raion, a necesitat o perioadă mai amplă de lucru şi că, deci, în ce priveşte zona 
cercetată, cunoaştem activitatea echipei şi pe lunile octombrie şi noiembrie. La 
fel, echipa IV va fi cercetat cele zece localităţi enumerate într-un interval care 
se încheie la început de decembrie dar va fi început mai devreme, în cursul 
lunii noiembrie. 

În nota redactată de A.G. la începutul anchetei —Lucrările de înscriere a 
moldovenilor efectuat peste Bug de 1.S.C. în 1941-1943 (cf. secţiunea I)— A.G. 
a precizat intervalele de prezenţă pe teren a echipierilor. Le sintetizăm, spre a 
facilita cercetări viitoare: 

— august 1942-ianuarie 1943: D. Corbea, C. Pavel, Şt. Popescu; 

— august 1942-sfârşitul anului 1942: |. Apostol, O. Bârlea, Gh. 
Bucurescu, C. Mănescu; 

— august-noiembrie 1942: A. Raţiu, G. Retegan, E. Seidel, T. A. 
Stoianovici 

— august-octombrie 1942: |. Chelcea, D. Duţescu. N. Economu, M. 
Levente; 

— octombrie-noiembrie 1942: N. Betea, M. Biji, N. Marin-Dunăre. 

În rest, un raport cu privire la pachetele-dar** trimis lui A.G. la 28.11.1942 
din Gruzskoe de Gh. Bucurescu, care se află în drum spre ţară, pare a sugera 
că localitatea devenise un punct de întâlnire (şi un depozit de materiale) al 


3 Vom vorbi despre pachetele-dar în diviziunea următoare a prezentei Introduceri. 


echipierilor. Tot din Gruzskoe pleacă scrisoarea 69 de la 1.12.1942 a lui A.G. 
către M. Biji, T. Al. Stoianovici şi D. Corbea-Cobzaru, din care aflăm că aceştia, 
împreună cu C. Mănescu şi C. Pavel se aflau de asemenea pe teren în acel 
moment şi că C. Pavel urma să facă cercetări la Kolni Boloto (Piataia Rota) şi 
Torgoviţa, iar Stoianovici şi D. Corbea-Cobzaru aveau să fie duşi cu maşina la 
Bobrineţ şi Ustinovka. 

Din precizările cuprinse în evocarea la peste 50 ani distanţă a lui A. Raţiu 
din secţiunea VIII, le reținem pe cele privitoare la echipa V din care a făcut 
parte, în formaţia: Ştefan Popescu, M. Levente şi A. Raţiu. Conform lui A. Raţiu, 
echipa sa ar fi debutat printr-o cercetare a localităţii Alexandrovka din judeţul 
Vosnessensk şi ar fi continuat lucrul în localitatea Vodina Lorina. După care, 
împuţinată prin îmbolnăvirea lui M. Levente, care se întoarce la Bucureşti, 
echipa ar fi lucrat la Lisaia Gora, Bolgopol şi Olviopol, Siniuhin Brod, Pisciani 
Brod, Moldovanka (unde rămâne blocată timp de două luni în cursul iernii) şi 
Lozovata din judeţul Pervomaisk. Declaraţiile lui M. Levente din [20.]1.1950, 
21.1.1950, 27.1.1950 b, Şt. Popescu din 1.2.1950 b, 6.1.1953 şi A. Raţiu ne 
permit astfel să reconstituim următoarele deplasări ale echipei conduse de 
Ştfan Popescu : 

V. Ştefan Popescu, M. Levente, A. Raţiu, Cerpică 


August 1942: Alexandrovka şi hutorele Trierati, Kirovo, Kremenciug (10- 
14 zile); 

August 1942: Bolşaia Solona (raion Vosnessensk) (cca 7 zile); 

August-septembrie 1942: Voseaţkoe, Vodina Lorina, (raionul Elaneţ), 
Nova Vasilievska, (4-5 zile); 


Stefan Popescu, A. Rațiu 


Lisaia Gora, Pervomaisk (cartierele Olgopol şi Bolgopol), Siniuhin Brid şi 
hutore, Moldovanka, Lozovata 


M. Levente, Al. Cerpică 


Septembrie 1942: Lipneaska, Kremenciug, Tişkovka (10 zile); 


Decembrie 1942-ianuarie 1943: Ustinovka, Babanka Inguleţ (raionul 
Ustinovka), Bobrineţ, 
Ajun de An Nou 1943: Kompanievka (raionul Kompanievka), Kirovograd 


Însfârşit, rămas singur, după întoarcerea la Bucureşti a lui Ştefan 
Popescu, A. Raţiu face înscrieri în judeţele Znamenka (menţionând ca localitate 
mai importantă localitatea Suboţi), Krivoi Rog, Dnepropetrovsk, Zaporojie, 
Melitopol (unde aminteşte de lucrul la Dunaievka, împreună cu N. Betea), 
Berdiansk (pe malul Mării Azov, unde cercetează localitatea Kuţuveanka), 
Mariupol (astăzi Azovsk, unde menţionează lucrul în comuna Novoignatievka). 
Începând cu judeţul Melitopol, A. Raţiu va fi ajutat de contabilul Gavrilă Pintilie 
(Panteleev) din comuna Dunaievka. De verificat ar fi apoi afirmaţia lui A. Raţiu, 
potrivit căreia o echipă compusă din Ovidiu Bârlea, Traian Georgescu, Gh. 
Retegan şi E. Seidel ar fi lucrat în localitatea Konstantinovka din judeţul 
Vosnessensk. Restul informaţiilor furnizate de A. Raţiu privind echipele nu sunt 
coroborate de rapoartele lui A.G. şi ale celorlalţi echipieri (secţiunile | şi I1). 

Dintre cei care cercetează singuri, A. Raţiu pare a da informaţii fiabile cu 
privire la C. Pavel. Acesta ar fi cercetat oraşul şi judeţul Kirovograd, ajutat 
uneori de învățătorul moldovean Alexandru Cerpică din comuna Alexandrovka 
şi însoţit, sporadic, de Eugen Seidel. După care, C. Pavel s-ar fi deplasat în 
Crimeea. 

In nota amintită anterior (Lucrările de înscriere a moldovenilor..., cf. 
secţiunea 1), A.G. a indicat şi intervalele de timp consacrate în mare zonelor 
cercetate: 

— septembrie-octombrie 1942: Vosnessensk, Nikolaev, Kerson; 

— noiembrie 1942-ianuarie 1943: Pervomaisk, Kirovograd, Alexandria; 

— aprilie-mai 1943: Dnepropetrovsk (unde lucrează izolat A.G., G. 
Retegan şi N. Betea); 

— iunie-iulie 1943: Bazinul Doneţului (unde lucrează izolat A.G., N. 
Economu, A. Raţiu, E. Seidel). 

Cu aceste intervale vor trebui atent confruntate declaraţiile şi evocările 
privind deplasările echipei I.R.E.B. pe care le-am reprodus în secţiunile VII şi VIII 
ale volumului de faţă. 


Lucrările se încheie la 23 august 1943, în apropierea Doneţului. Se 


înregistraseră 120.000% moldoveni din regiunile Bug, Kirovograd, 
Dnepropetrovsk, Nikolaev, Kerson, Melitopol, Donbass, Crimeea. 


Vizita lui Dimitrie Gusti 


La începutul lui septembrie 1942 (vezi Nota din 16.11.1942 a lui A.G. în 
secţiunea |, precum şi scrisoarea nr. 30 a lui T. A. Stoianovici în secţiunea III), 
echipa condusă de A.G. e vizitată de Dimitrie Gusti, care vede cu acest prilej un 
număr de sate româneşti din jurul Vosnesssenskului. Din scrisoarea nr. 41 
trimisă de Profesor lui A.G. rezultă că acesta, venit în Transnistria într-o 
delegaţie a Academiei Române, vizitase localitatea Kantakuzinka şi se afla, la 
13.9.1942, la Odessa. Ca de obicei, descinderea lui D. Gusti e scurtă şi activă. 
Din scrisoare reiese preocuparea fostului ministru al Învăţământului şi al 
Cultelor de a interveni pentru aplanarea unor dificultăţi (cu care se confrunta, 
bunăoară, preotul din Kantakuzinka). În scrisoarea nr. 45 către A.G., O. Neamţu 
menţionează, la 18.9.1942: „Profesorul s-a întors de la tine şi de la voi deosebit 
de mulţumit şi de impresionat. De la el aflu că lucrările tale merg bine şi mă 
bucur de asta”. 

S-ar putea ca în amintirile lor de teren, N. Economu, |. Apostol şi A. Raţiu 
să fi suprapus elemente ale vizitei lui D. Gusti cu vizita lui C. Brăiloiu. Preferăm, 
de aceea, să menţinem sub semnul întrebării detalii privind numele exacte ale 


localităţilor vizitate. 
Înregistrările la est de Bug ale lui Constantin Brăiloiu 


Începând cu sfârşitul lui octombrie şi până la 17 noiembrie 1942, când 
soseşte la Odessa în drum spre Bucureşti, timp de trei săptămâni, la invitaţia 
lui A.G., C. Brăiloiu a efectuat cercetări etnomuzicale la românii de la est de 
Bug, pentru care dispunem de informaţii preţioase datorită corespondenţei 


+ În referatul Direcţiei Politice a Ministerului Afacerilor Străine întocmit de Titu Rădulescu- 
Pogoneanu (Schimbul de populații româno-ucrainean si asigurarea frontierelor României, reprodus 
în Anexă) cifra românilor de la est de Bug urcă la 150.000. Cum A.G. și T. Rădulescu-Pogoneanu 
erau buni prieteni, cum numele acestuia apare pe însemnări de întâlniri necesare ale lui A.G. și 
cum, mai ales, conţinutul referatului evocă puncte de vedere exprimate de A.G. cu alte prilejuri 
sugerând conlucrarea, e posibil să fi existat o cifră finală de 150 000 moldoveni la est de Bug. Nu 
am dispus însă de documente I.R.E.B. care să o confirme. 


(vezi scrisorile 64, 65, 67 din secţiunea Ill) şi listei de informatori pregătite 
anume pentru el de către |. Apostol. Conform listei lui |. Apostol (reprodusă în 
secţiunea ll), C. Brăiloiu a făcut înregistrări cu primarul Silistreanu şi Baba 
Grăchina din Novogrigorievka, Condrat Oleinik, Ivan Koka şi Gavrilo Bielâi din 
Belousovka şi Vasile Krauţov şi Trohim Kozacenko din Gaspareuka. În Nota din 
16.11.1942 (secţiunea l), A.G. indică drept localităţi vizitate de Brăiloiu satele 
Lisaia Hora, Martinoş, Horoskoe (Elisavetgrad) şi Alexandrovka (Vosnessensk). 
În toate aceste cercetări, Brăiloiu a fost asistat de tehnicianul Gheorghe 
Abălaşei, zis Edison, care va lucra ulterior la laboratorul Centrului de cercetări 
fonetice (şi dialectologice) condus de A. Rosetti. Conform lui G. Retegan, cei doi 
au înregistrat pe cilindri de fonograf Edison nu numai piese muzicale, ci şi 
poveşti. 

G. Retegan afirma în 1985, în interviul său (secţiunea VIII), că materialul 
înregistrat de C. Brăiloiu a trecut, odată cu întreaga arhivă a Societăţii 
compozitorilor români, în posesia Institutului de folclor din Bucureşti: „Sunt la 
Institut, la Mihai Pop, el ştie de ele, trebuie să ştie”. Lucrul nu m-a surprins. La 
absolvirea facultăţii, fiind angajată ca bibliotecar la Institutul de folclor, aflasem 
la rândul meu — fără a fi autorizată să le văd — că înregistrările muzicale de la 
est de Bug se află într-un depozit secret al Institutului, la unul din nivelele 
subterane de la Casa Scânteii. Când, cu ocazia editării volumului de faţă, am 
încercat însă să consult materialul, el nu a mai fost de găsit în arhiva 
Institutului de etnologie şi folclor “Constantin Brăiloiu'. Verificându-mi amintirile 
cu inginerul lon Georgescu, care a condus în anii 1950-1992 Serviciul tehnic al 
Institutului de folclor, şi cu etnomuzicoloaga Mariana Kahane, ambii pensionaţi 
între timp, acestea au fost confirmate: şi ei ştiau de existenţa, la fostul Institut 
de folclor, a materialului cules de către Brăiloiu. În momentul de faţă, aşadar, 
importanta culegere a lui C. Brăiloiu la est de Bug este, până la noi informaţii, 
dispărută fără urmă. 

În declaraţia sa din 7.2.1950 (reprodusă în secţiunea I) A. Golopenţia 
menţiona: „Ca material ştiinţific de peste Bug, mai am acasă, într-un pachet 
învelit în hârtie albă şi pus sub cămăşi, în dulapul negru care cuprinde 
garderoba mea, cinci-şase discuri diferite, imprimate de Arhiva de Folclor cu 
melodii cântate de informatori muzicali moldoveni de peste Bug. Ele mi-au fost 
oferite de Arhivă, în semn de mulţumire, pentru că făcusem cu putinţă 


înregistrările”. 


Discurile imprimate de Arhiva de Folclor par a fi fost utilizate de C. 
Brăiloiu atunci când a introdus, în Colecţia universală de muzică populară 
înregistrată publicată între 1951-1958, imediat după muzica populară 
românească şi înainte de muzica populară a macedo-românilor, un grupaj de 
cinci piese ale „ucrainenilor românofoni”“!. Grupajul cuprinde un bocet (piesa 
10), un cântec al miresei, care-şi pierduse în comunităţile moldoveneşti 
caracterul ritual (piesa 7), un cântec de jale al fetelor numeroase la părinţi 
(piesa 6), un cântec „de hulit” (de petrecere; piesa 8) şi un cântec haiducesc 
(piesa 9). În transcrierea noastră, cântecul dezafectat al miresei este 
următorul: „Surori la surori/ Ce nu-ni lacriniezi/ Că tu bine viedz/ Că ieu m-am 
pornit/ Pi drumu di-anină/ În ţară striină/ Surori la surori.../Pe drumu di chiatră/ 
Ma duc di la tată”. Vorbind despre sărăcirea treptată a muzicii ceremoniale, C. 
Brăiloiu a găsit accente neaşteptat de calde, unice în întreaga Colecţie, pentru 
a descrie bocetul cules la est de Bug: „nimic nu supravieţuise mai puternic 
decât jelirea morţilor, care se menţinuse, absolut pretutindeni, ca obligaţie 
către defunct şi mod unic de alinare a propriei dureri. Bocetul publicat aici 
(primul în cadrul Colecţiei Universale) este cel al unei mame care pierduse unul 
după altul doi copii mici şi pentru care orice prilej de a-şi vărsa amarul în 
cântec era binevenit. Felul în care cântecul trece la hohot de plâns, 
dezarticularea progresivă a versului, transformat puţin câte puţin în exclamaţie 
sau în invocări mângâietoare („hulubca mamii”, „flămânjoru mamii”) — 
microfonul nu a înregistrat vreodată ceva mai patetic” (trad. noastră, S.G.). Cu 
aceeaşi căldură va vorbi C. Brăiloiu despre vocea îngerească, cvasi-liturgică, a 
tinerei moldovence care intonează invocarea către lună din cântecul haiducesc: 
„Răsai lună di cu sară/ Să să vadă la livadă/ Să-ni cosăsc un snop di iarbă/ Să-i 
dau murgului să-ni roadă” (piesa 9). 

Putem întrezări o secvenţă din vizita lui C. Brăiloiu graţie unui pasaj din 
volumul Efigii“? în care Ovidiu Bârlea a încercat să exprime, în capitolul 
consacrat etnomuzicologului, capacitatea lui de dăruire şi abnegaţie atunci 
când întâlnea, pe teren, informatori de excepţie. Îl reproducem în cele ce 
urmează: 

Auzind că vine într-un sat mare de moldoveni, la sugestia lui Anton 
Golopenţia că Brăiloiu e foarte satisfăcut dacă găseşte doină (e vorba de specia 


+1 Cf. nota 2. 
* Ovidiu Bârlea, Efigii, București: Cartea Românească, 1987, p. 98—99. 


muzicală!) şi cimpoi, ne-am îngrijit ca un cimpoier al satului, Vania Munteanu, 
de 80 de ani, fost în tinereţe cioban în Crimeea, să-şi confecţioneze burduful 
care îi lipsea, având numai caraba şi bizoiul. Fiindcă timpul era scurt, pielea 
caprei n-a mai fost argăsită, încât după două-trei zile, duhnea ca un hoit. S-a 
întâmplat ca tocmai atunci Brăiloiu să se îmbolnăvească (era extrem de 
sensibil schimbărilor meteorologice şi climaterice) şi să fie nevoit să stea în pat 
în timpul culegerii. Cum nu se putea deschide geamul din cauza frigului (era 
prin noiembrie 1942), căldura puţină venind prin peretele „cuptiorului” din 
odaia vecină, noi (în primul rând tehnicianul Gh. Abălaşei, poreclit de el 
„Edison”) ţâşneam mereu afară în pauzele înregistrărilor, în timp ce Brăiloiu a 
lucrat neconturbat toată ziua, până seara târziu, suportând duhoarea ca şi cum 
i-ar fi fost anihilat sistemul olfactiv. Valoarea inestimabilă a repertoriului 
imprimat (între altele, o Mioriţă hipercizelată în scurtimea ei) răscumpăra din 
plin neplăcerile şi privaţiunile muncii de teren. Ajunsese să cunoască în linii 
mari repertoriul naţional şi să-şi dea seama de valoarea pieselor remarcabile. 
Când auzea câte o piesă rară cu trăsături arhaice, tresărea pe dată, îşi înălța 
capul dintre hârtii şi faţa lunguiaţă se lăsa străbătută de o luminozitate ciudată, 
în care pâlpâia flacăra unei comuniuni intime cu o lume stinsă, cu glasul 
muzical al unor strămoşi cine ştie cât de îndepărtați. Preţuirea aspectelor 
arhaice reprezenta în fapt deplina ierarhizare valorică, bazată pe o cunoaştere 
adâncită a repertoriului naţional, pe care o manifesta şi „practic”. Astfel, serile, 
în răgazul de după masă, ne pomeneam cântând împreună, pleno gutture, el 
tronând cu vocea-i rotunjită de tenor, admirabila colindă, cu ritmul atât de 
incitant şi cu nota finală alungită ca pentru a trezi reverberaţii peste veacuri: 
La vale, la vale/ Este-o casă mare/ Cu fereşti-n soare... aşa cum o imprimase de 
la cimpoierul Vania Munteanu: era, teritorial, poate cea mai îndepărtată colindă 
a repertoriului românesc. 


Ovidiu Bârlea este, alături de Dan Duţescu, unul dintre membrii echipei 
I.R.E.B. cu privire la activitatea căruia nu avem aproape deloc informaţii. În 
minunatul portret pe care i l-a schiţat lui Anton Golopenţia în volumul Efigii, el 
aminteşte doar, laconic şi prudent, de „anchetele statistice şi sociologice din 
1942 în satele de la extremitatea răsăriteană a Moldovei”*. lar în textul despre 
C. Brăiloiu, sfiala explicabilă a referirii („un sat mare de moldoveni”) ne 
8 Idem, p. 214. 


împiedică să punem nume şi dată pe întâmplarea narată. 

C. Brăiloiu a vorbit despre muzica populară de la est de Bug la 4.2.1943, 
cu prilejul deschiderii expoziţiei I.R.E.B. la Institutul Central de Statistică. El a 
arătat atunci că repertoriul muzical al moldovenilor îl reflectă pe cel din 
România şi se apropie, în mod neaşteptat, de repertoriul din sudul ţării. Cităm, 
pentru importanţa afirmației, un pasaj din articolul nesemnat Expoziţia 
documentară „Românii de peste Bug”, reprodus în secţiunea l: „Domnul 
Profesor C. Brăiloiu, ajutându-se de melodii exemplificatoare culese pe teren şi 
de cântece de prin Muscel, a arătat cum folclorul moldovenesc de la est de Bug 
are asemănări uimitoare nu cu cel din Moldova, Basarabia şi Bucovina, cum s- 
ar fi aşteptat oricine, ci mai cu seamă cu melodiile populare din Muntenia şi 
Oltenia”. Mai târziu, în textele însoţitoare la Colecţia Universală, C. Brăiloiu a 
menţionat opoziţia dintre homofonia moldovenilor şi cântatul pe mai multe voci 
al ucrainenilor şi a enumerat ca bine reprezentate la cei dintâi melodiile de joc, 


cântecul lung şi cântecele ceremoniale de nuntă şi înmormântare. 


Metoda de lucru a echipei I.R.E.B 

Din raportul | al lui N. Marin-Dunăre reprodus în secţiunea II aflăm de 
existenţa unui Îndreptar I.R.E.B., alcătuit după toate probabilitățile de către 
A.G., care a fost transmis echipierilor de către E. Seidel. Nu dispunem de acest 
Indreptar. Vom prezenta deci numai câteva dintre elementele de metodă care 
se detaşează din examinarea rapoartelor incluse în secţiunile | şi II ale 
volumului de faţă. 

Lista familiilor moldoveneşti de peste Bug 

În vederea deplasării pe teren, I.C.S. a tipărit un formular — Lista 
familiilor moldoveneşti de peste Bug care urma să includă toți membrii de 
familie completându-se pentru fiecare dintre ei următoarele rubrici: nume (la 
femei, numele purtat înainte de căsătorie), prenume, vârstă, sex, stare civilă, 
situaţia în familie, ocupaţia. Ansamblul listelor exhaustive de familii 
moldoveneşti pe localităţi este considerat a reprezenta rezultatul de bază al 
lucrării I.R.E.B. El nu a fost încă reperat. 

Un cod special 

Echipa adaugă Listei familiilor un cod de completare care să permită (A) 


calificarea amestecului de populaţie româno-ruso-ucrainean şi (B) calificarea 


bilingvismului în cadrul fiecărei familii. Acest cod e prezentat de A.G. în raportul 
trimis din Kantakuzinka la 2.9.1942 către Sabin Manulila. 

(A) Conform codului se distinge, în structura familiilor cu cel puţin un 
membru moldovean, între: 

Ne: necăsătorit; 

R: ambii soţi români; 

la: soţul român — soţia ucraineancă; 

1b: soțul român — soţia rusoaică; 

1c: Soţul român — soţia de alte neamuri; 

2a: soţia româncă — soţul ucrainean; 

2b: soţia româncă — soţul rus; 

2c: soţia româncă — soţul de alte neamuri. 

Codarea permite nu numai stabilirea tendinţelor sociale care guvernează 
casătoriile mixte în care sunt antrenați români. Ea va oferi şi un criteriu de 
triere în momentul „repatrierii”, dându-se prioritate familiilor cu structura R sau 
1 în raport cu familiile cu structura 2. 

(B) Extrem de interesantă este codarea gradului de folosire a limbii 
române (moldoveneşti) în comunicarea dintre membrii de generaţii diferite ai 
aceleiaşi familii. Aceasta este următoarea: 

01: familii în care ştiu româneşte şi copiii şi părinţii; 

02: familii în care ştiu româneşte numai părinţii; 

03: familii în care ştie româneşte numai un părinte; 

03c: familii în care ştiu româneşte numai un părinte şi copiii; 

04: familii care se trag din căsnicii în care se vorbea româneşte. 

Din păcate, dispunem de formulare statistice în care figurează acest 
sistem de codare doar în cazul echipei | şi, sporadic, în cazul echipei IH 
(formularele sunt reproduse în secţiunea Il a volumului de faţă) şi doar pentru o 
parte a cercetării acestora. Chiar şi aşa, regruparea datelor este însă 
interesantă. O prezentăm în tabelul de sinteză următor: 


Echipa Localitate Familii 


01 02 03  03c 04 Total 


| Novogrigorievka 307 49 41 1 3 401 


Arnautovka 42 78 209 - 180 509 
Belousovka 30 63 122 - 165 380 
Troiţkoe 10 22 78 - 76 186 
Juiiova 1 2 10 - 3 16 
Mihailovka 1 12 133 - 6 32 
Noua Odessa 54 100 213 - 329 696 
Kasperovo 44 62 165 - 69 340* 
Spiridoniuka 68 29 49 5 5 156 
Novopetrovka 10 12 31 - 12 65 
Sebena 26 58 112 - 22 218 
III Sofronovka 3 - 8 - 2 13 
Bogodarovka 3 1 9 - - 13 
Petrino - - 1 - 1 2 
N. Zenevka - - 5 1 - 6 
Aristarhovka - - - - 1 1 
Flencinburg - - 1 - - 1 
Pokrovka 1 - 1 - - 2 
Krutnearka - - 7 - - 7 
Elanet 6 1 10 1 5 23 
Raion Malaia Viska 444 168 332 - 91 1035 
Total 1050 657 1417 8 970 4102 


Cel mai mare număr de familii (1 417) corespunde calificativului 03 (ştie 
româneşte numai un părinte). El reprezintă mai mult de o treime din ansamblul 
familiilor pentru care dispunem de informații. Nu este clar, în lipsa listelor, dacă 
familiile în care se înregistrează această situaţie sunt familii cu ambii soți de 
origine română (dintre care unul a încetat să mai vorbească limba maternă ori 
limba ascendenţilor săi mai depărtaţi) sau familii mixte. 

Cel mai mic număr de familii (8) corespunde calificativului 03c (ştiu 
româneşte numai un părinte şi copiii). Acest calificativ nu pare să fi fost 


productiv, ceea ce sugerează că, în familiile mixte, părintele moldovean (tată 


sau mamă) nu şi-a transmis limba copiilor. 

Numărul familiilor calificate 01 (în care ştiu româneşte şi copiii şi părinţii) 
este mai mare, dar nu cu mult, decât numărul familiilor în care nu se mai 
vorbeşte deloc româneşte, deşi ambii soţi provin din familii în care româna 
fusese folosită: 1 050 faţă de 970. 

Numărul familiilor calificate 02 (în care ştiu româneşte numai părinţii) şi 
03 (în care ştie româneşte numai un părinte) — 657 + 1 417 = 2084 — 
corespunde cazurilor în care nu există o perspectivă de viitor pentru utilizarea 
limbii române la nivelul comunicării intime. Ceea ce sugera, în 1942-1943 că, 
la generaţia următoare a anilor 1960-1970, aceste familii urmau să se alăture 
celor 970 de familii în care nu se mai vorbea româneşte în momentul anchetei 
(2084 + 970 = 3 054) şi că, deci, perspectiva de viitor care se configura în 
1940 era ca în anii 1960-1970 trei sferturi din familiile moldoveneşti de la est 
de Bug să nu mai recurgă la limba română în comunicarea personală intimă. 

Perspectiva pozitivă de viitor în raport cu supraviețuirea limbii române 
era dată, în anii 1940, de familiile cu calificativele 01 şi 03c care, în număr de 1 
058, însumau ceva mai mult de un sfert din ansamblul acestui eşantion. 

Privită pe localităţi şi în cifre absolute, prezenţa familiilor moldoveneşti 
era încă relativ considerabilă în Noua Odessă (696), Arnautovka (509), 
Novogrigorievka (401), Belousovka (380), Kasperovo (340), Sebena (218), 
Troiţkoe (186), sau Spiridoniuka (156). Dacă însă eliminăm din cadrul acestora 
familiile cu calificativele 02, 03 şi 04, care marchează, cum am văzut, 
închiderea perspectivelor de utilizare viitoare a limbii române sau nonutilizarea 
ei la momentul anchetei, cu alte cuvinte dacă ne limităm la familiile de tip 01 
sau 03c, ierarhia se modifică substanţial: 

Novogrigorievka: 308 

Spiridoniuka: 73 

Noua Odessă: 54 


Arnautovka: 42 
Belousovka: 30 
Troiţkoe: 10. 


Belousovka şi Troiţkoe îşi pierd aproape total relevanţa, devenind aidoma 
celorlalte localităţi din tablou, în care numărul familiilor românofone e cu mult 
sub 50. lar Spiridoniuka, pe care I. Apostol o califica drept cea mai românească 
dintre localităţile cercetate, ajunge în poziţia 2. 


Observăm astfel că, prin folosirea codului, care demarca scalar gradul de 
utilizare a limbii române în cadrul familiilor moldoveneşti, cercetarea efectuată 
în anii celui de al doilea război mondial câştigă nu numai în obiectivitate, ci şi în 
forţă de predicţie. 

Note informative sau rapoarte 

Notele informative (numite de alţii rapoarte) erau redactate, pentru 
fiecare localitate, de şefii echipelor şi cuprindeau, cu variaţii de ordonare de la 
o echipă la alta: intervalul în care a fost cercetată localitatea, statutul ei 
administrativ (are primărie, are cătune/hutore în dependenţă), rezultatul 
ultimului recensământ administrativ german (număr de clădiri, familii, suflete, 
moldoveni), formularul statistic global şi borderoul Consiliului de Patronaj. 

Interesantă e cu deosebire, în cadrul rapoartelor, comparaţia pe care o 
permit între recensământul german efectuat de cele mai multe ori cu puţin 
timp înainte în teritoriul ucrainean de la est de Bug, cu recensori ucraineni (îl 
vom marca în cele ce urmează prin RGU), şi datele obţinute de echipa I.R.E.B. 
Astfel, la 1.8.1942, RGU semnalează zero moldoveni în satele Novogrigorievka 
şi Belousovka, în care echipa I.R.E.B. va găsi, la data de 10-16.8.1942 1 460 
respectiv 1 372 moldoveni. Contrastul e între 19 familii de moldoveni (RGU, 
5.8.1942) faţă de 723 moldoveni (I.R.E.B., 30.8.-1.9.1942) la Troiţkoe; 288 
moldoveni (RGU, 1.9.1942) faţă de 1 161 moldoveni (I.R.E.B., 20-28.9.1942) la 
Kasperovka; zero moldoveni (RGU, 1.9.1942) faţă de 224 moldoveni (I.R.E.B., 
29-30.9.1942) la Novopetrovka; zero moldoveni (RGU, 1.9.1942) faţă de 23 
moldoveni (I.R.E.B., 29-30.9.1942) în hutorul Zaivi; 182 moldoveni (RGU, 
1.9.1942) faţă de 873 moldoveni (I.R.E.B., 29.9.-4.10.1942) în Sebena-Elaneţ; 
zero moldoveni (RGU, 1.8.1942) faţă de 1 282 moldoveni (I.R.E.B., 16- 
19.8.1942) în satul Şcerbani etc. 

Formularul statistic global 

Formularul statistic global era alcătuit de şefii echipelor pentru fiecare 
localitate prin sintetizarea datelor din Lista de familii şi cuprindea de obicei 
următoarele rubrici: numărul de familii româneşti contactate de echipieri 
(compacte sau mixte, cu aplicarea porțiunii A a codului), numărul moldovenilor 
prezenţi/absenţi, gradul de românitate (în funcţie de calificativele din porţiunea 
B a codului), averea în momentul culegerii şi averea înainte de colectivizare. 

Interesante sunt aici îndeosebi datele privind cauzele diminuării 
populaţiei moldoveneşti şi moldovenii absenţi. 


Borderoul Consiliului de Patronaj 

Pentru a simplifica operaţia de depistare a moldovenilor, echipa I.R.E.B. 
optează pentru folosirea pachetelor-dar. Modeste dar utile, pachetele acestea, 
conţinând sare, săpun, chibrituri, zahăr şi ţigări vor fi furnizate de Consiliul de 
Patronaj, condus de Maria Antonescu, în care activa la acea epocă Veturia 
Manuila, specialistă în Asistenţă Socială, soţia Directorului General al 
Institutului Central de Statistică. Pachetele erau înmânate, la încheierea 
înregistrării, familiilor de moldoveni cu care se lucrase. 

Pentru a se descărca de bunurile primite, membrii echipei completau aşa- 
numitul borderou al Consiliului de Patronaj. Acesta cuprindea: numărul 
familiilor/membrilor de familie care au primit pachete-dar, cantităţile de zahăr, 
săpun, sare, tutun, chibrituri care au fost distribuite, cantităţile rămase, 
cantităţile necesare pentru deplasarea următoare. 

Consiliul de Patronaj al Operelor Sociale fusese înfiinţat prin Decretul 
Lege No. 996 (publicat în „Monitorul Oficial” No. 86 din 10 aprilie 1941). El avea 
comitete locale în fiecare comună şi urmărea colectarea de alimente şi bani 
pentru ajutorarea celor răniţi, a familiilor soldaţilor morţi în luptă sau a 
cantinelor şcolare. Distribuirea ajutoarelor se realiza prin intermediul cadrelor 
didactice. 

Tablouri sociologice sumare ale satelor şi localităţilor cercetate 

Tablouri sociologice sumare (monografii sumare) ale localităţilor 
cercetate au fost întocmite de către echipieri în perioada august-decembrie 
1942. Ulterior, dificultăţile muncii de teren au făcut ca echipierii să se limiteze 
la completarea Listei familiilor şi distribuirea pachetelor-dar, certificată prin 
completarea borderoului Consiliului de Patronaj. 

În genere, tablourile sociologice sumare includeau, în această ordine, 
următoarele rubrici: aşezare; istoric (vechimea satului, întemeietorii lui); 
ponderea populaţiei româneşti; viaţa culturală a satului (şcoală, existenţa 
trecută sau prezentă a şcolilor în limba română, biblioteci); biserică; starea 
economică a satului; conştiinţă etnică; starea de spirit a populaţiei 
moldoveneşti în legătură cu repatrierea; atitudinea sătenilor faţă de operaţia 
de înscriere şi faţă de echipă; viaţa politico-administrativă. Graţie lor, dispunem 
de date relativ bogate cu privire la un număr de aproape o sută de sate şi 
hutore de la est de Bug, pe care cititorii le pot afla enumerate în sumarul 
secţiunii II a volumului de faţă. Aceste date vor putea fi folosite ca punct de 


plecare de cercetători viitori. 

Cele mai interesante informaţii cu privire la conştiinţa etnică, starea de 
spirit a populaţiei moldoveneşti şi atitudinea faţă de înscriere/repatriere apar în 
tablourile sociologice sumare întocmite de |. Apostol. În cele ce urmează, nu 
vom menţiona autorul observaţiilor decât în prea puţinele cazuri în care el 
diferă de |. Apostol. 

Astfel, în ce priveşte conştiinţa etnică, Novogrigorievka menţine româna 
alături de ucraineană. Troiţkoe atestă uitarea limbii române în proporţie de 
90% în partea ucraineană a satului sau în rândurile copiilor şi ale tinerilor, 
păstrând româna alături de ucraineană în partea moldovenească a satului. 
Spiridoniuka apare ca „cel mai românesc dintre satele cercetate”, care-şi 
pierde însă tradiţiile din cauza apropierii de Noua Odessă şi a propagandei 
comuniste. Sebena-Elaneţ este primul sat cu un număr relativ mare de 
moldoveni în care nu s-a găsit folclor moldovenesc şi unde se colinda, de 50-60 
de ani în 1942, numai în limba rusă. La rândul său, N. Marin-Dunăre 
semnalează că la Şcerbani au funcţionat, între 1930-1934 primele cinci clase 
paralele în română şi ucraineană, cu ore de română în clasele VI şi VII. 
Renunţarea la şcoala românească, aşa cum au prezentat-o informatorii, a avut 
drept cauze lipsa de perspective şi lipsa de încredere a personalului didactic şi 
a populaţiei în posibilitatea de a le crea. Reproduc, din Raportul 7 al lui N. 
Marin-Dunăre: „S-a oprit a se învăţa în limba moldovenească de-atâta că, dacă 
mântuia şcoala cu limba moldovenească, nu avea decât să rămână acasă, nu 
putea să meargă la Institut (Spinul M. Andrei, mold., 50 ani)./ Nu erau nici 
învăţători moldoveni care să predea în limba moldovenească. Eu am grăit cu 
ucitili de la şcoală (directorul) şi mi-a spus că aiastă limbă nu este vajnă de trai 
(nu-i treabă, nu ajută să faci bun trai) şi directorul o spus la raion că nu trebuie 
această învăţătură, că n-ajută, da mai păgubeşte. La mine or fi toate clasele 
ucraineşti! Şi nici părinţii şi încă copiii nu vreau să înveţe moldoveneşte că de- 
atâta nu le ajută (Solomon A. Grigore, mold., 57 ani)”. 

Informaţiile cu privire la starea de spirit în legătură cu repatrierea 
fuseseră solicitate de guvernământul Transnistriei şi de armată. Ele apar 
sporadic şi doar până la un punct, chiar în tablourile monografice sumare atât 
de îngrijite ale lui |. Apostol. Astfel, acesta menţionează la Novogrigorievka, 
iniţial multă rezervă, iar după primirea darurilor, numeroase cereri de 


transferare în Transnistria şi, ca o alternativă, speranţa ca administraţia 


românească să se extindă şi la stânga Bugului. La Arnautovka şi Troiţkoe, 
cererile şi speranţa se exprimaseră, fără rezerve, de la început. La Belousovka, 
ucrainenii împărtăşeau speranţa moldovenilor. La Noua Odessă fuseseră luaţi 
la muncă în Germania 145 de tineri şi tinere; faptul provocase, la fel ca la 
Rakova descrisă de N. Marin-Dunăre, o raliere a tinerelor moldovence la ideea 
repatrierii în Basarabia, pe care o doreau cei vârstnici şi continuau să o 
respingă tinerii moldoveni. La Şcerbani, o serie de capi de familie fugiseră de 
acasă ca să nu fie înscrişi, temându-se că vor fi duşi cu forţa în România; 
vestea primirii pachetelor provocase în schimb un aflux de cereri de înscriere şi 
de repatriere. Existaseră, în general, în satele străbătute, şi câteva cazuri de 
respingere a darului de către moldoveni pretextând că sunt ucraineni. 
Părăsirea rubricii acesteia pare a se explica nu numai prin dificultăţile sporite 
de frigul iernii ale muncii de teren, ci şi prin faptul că echipierii erau puşi într-o 
situaţie dificilă, neavând cum lua atitudine în sensul alimentării sau combaterii 
speranţelor de repatriere, sporite de asprimea administraţiei civile germane. 

În ce priveşte atitudinea moldovenilor fată de echipa I.R.E.B., din nou, 
datele cuprinse în tablourile sociologice sumare ale lui |. Apostol se cer 
consultate cu atenţie. Menţionăm aici doar reacţia celor din Arnautovka, unde, 
stimulaţi de dar, oamenii „dau năvală” să se înscrie, „deşi până mai ieri a te 
declara ‘moldovan’ era ceva umilitor”; sau cea din Noua Odessă, unde, „Iclu 
trei zile înainte de venirea noastră în localitate, s-au înscris la primărie 300 de 
familii moldoveneşti”. 

Rubrica legată de viaţa politică a satului, atât cât a fost completată, 
aduce în special informaţii cu privire la ponderea membrilor de partid în viaţa 
satului. Astfel, Novogrigorievka apare ca un centru comunist de mărime medie 
(cu 16 membri de partid), faţă de Troiţkoe, care e un puternic centru comunist, 
cu un nucleu socialist încă din 1905, un număr de 50 de participanţi la războiul 
civil şi 25 comunişti în 1942. „Se pare”, notează I. Apostol despre Troiţkoe, „că 
moldovenii au fost mai puţin înclinați spre comunism, iar primirea lor în partid 
se făcea cu mai multă greutate”. Reticenţe faţă de partidul comunist apar şi la 
Belousovka, sat bogat unde, din zece membri de partid nici unul nu e 
moldovean, sau la Arnautovka (unde sunt doar trei membri de partid, dintre 
care doi veniţi din alte sate). La Spiridoniuka au existat trei familii moldoveneşti 
comuniste care au fugit odată cu bolşevicii. lar la Perisadovka oamenii disting 


între comuniştii „care nu s-au purtat rău” şi au rămas în sat şi ceilalţi, plecaţi 


cu trupele sovietice. 

Informare reciprocă a echipierilor în cursul cercetării 

Majoritatea celor care evocă cercetarea I.R.E.B. au vorbit despre 
şedinţele zilnice prin care s-a definit treptat un punct de vedere comun al 
echipei. În interviul luat în 1985 de Z. Rostâs, G. Retegan a subliniat însă şi un 
alt aspect, prin care acestea inovau metodologic faţă de monografiile gustiene. 
Spre deosebire de acestea din urmă, în cursul cărora, fişele de teren deveneau 
bun comun pus la dispoziţie de fiecare tuturor la sfârşitul campaniei 
monografice, în echipa I.R.E.B. informarea reciprocă a echipierilor cu privire la 
datele culese peste zi se făcea în fiecare seară. În felul acesta, studierea 
satului putea beneficia încă pe parcursul ei de informaţia acumulată de toţi 
echipierii. Aflând de existenţa unui fenomen/informator special, cei interesaţi 
puteau verifica pe loc şi extinde informaţia din punctul lor de vedere. G. 
Retegan a subliniat că această metodă nu fusese încă folosită în cercetarea de 
la Dâmbovnic, condusă de Mihai Pop şi A. Golopenţia şi că ea a fost pusă la 
punct şi şi-a dovedit eficienţa abia în deplasarea de la Valea-Hoţului. 

Antrenarea unor colaboratori locali 

Ca şi în cazul echipelor de recensământ şi inventariere trimise de I.C.S. în 
Basarabia/Bucovina sau în Transnistria, echipa I.R.E.B. a recurs la sprijinul unor 
voluntari locali. Informaţi cu privire la metoda şi obiectivele cercetării, aceştia 
au servit în multe rânduri şi ca translatori întrucât, cu excepţia lui Gh. Popescu 
şi E. Seidel, ceilalţi membri ai echipei nu cunoşteau limba rusă. Dintre cei care 
retrăiesc în cuprinsul volumului de faţă, îi amintim pe învățătorul Alexandru 
Cerpică (care a lucrat alături de C. Pavel şi de M. Levente); Petrică Ciobanu 
care l-a ajutat pe G. Retegan; contabilul Gavrilă Pintilie (Panteleev) care a fost 
alături de A. Raţiu la Dunaievka şi în regiunea Melitopol. 

Alături de aceştia, un număr de bătrâni moldoveni din fiecare sat a ajutat 
echipierii să identifice familiile moldoveneşti. Alţii au fost activi în timpul 
repatrierii. A. Raţiu povesteşte în amintirile sale (secţiunea VIII) despre un 
cioban din Dunaievka, moş Sava, care a adus pe jos, de pe coasta Mării Azov, 
din judeţul Melitopol până în Basarabia de Sud, fără nici o pierdere, un număr 
de 500 de oi reprezentând avuţia celor care se repatriau. 


Rezultatele cercetării 


Rezultatele şi perspectivele cercetării sunt sintetizate de A.G. în 
rapoartele pe care i le-a înaintat Directorului I.C.S., Sabin Manuila şi, sporadic, 
unor alte persoane, după cum vom vedea în cele ce urmează. 

A.G. distinge între: (a) fapte brute şi (b) redactări. 

Faptele brute alcătuiesc după A.G. rezultatul esenţial al cercetării şi sunt 
reprezentate de listele de familii, aşezate pe judeţe, raioane, sate, care — 
totalizând cinci lăzi format recensământ —au fost înaintate Arhivei I.C.S. (fiind 
depozitate — precizează G. Retegan — în subsolul Institutului) şi de tabelarea 
sumară pe localităţi care a fost ataşată rapoartelor către Preşedinţia Consiliului 
de Miniştri în toamna 1943. Se adaugă la acestea obiectele achiziţionate prin 
schimb în vederea expoziţiei de la I.C.S. (care urmau să fie trecute câtorva 
muzee din Bucuresti, Sibiu şi Timişoara), fotografiile (luate în special de N. 
Economu), înregistrările lui Constantin Brăiloiu şi culegerile de teren ale mai 
multor echipieri. 

Nu am reuşit să aflăm listele nominale. Prezentăm în schimb o bună 
parte a tabelelor sumare pe localităţi. Rezultatul global de 120 000 suflete între 
Bug şi Doneţ, adăugat cifrei românilor dintre Bug şi Nistru (cca 200.000) 
confirmă recensământul sovietic din 1926 (360 000 moldoveni şi români pe 
teritoriul U.R.S.S.). Am vorbit mai sus despre misterul care învăluie 
înregistrările lui C. Brăiloiu. Din fotografiile luate de N. Economu s-au salvat 
câteva, unele reproduse de A. Raţiu în volumul său, altele de noi la sfârşitul 
volumului de faţă. Nu am reuşit să aflăm filmul care s-a făcut pe marginea 
lucrărilor echipei şi a rulat în cadrul jurnalului de actualități la cinematografele 
din Bucureşti; el ar fi de căutat, după datele de care dispunem, în arhiva 
fostului Minister al Informaţiilor. 

Cusăturile înapoiate Institutului Central de Statistică de către Muzeul 
Naţional şi, ulterior, U.R.S.S.-ului de către I.C.S. nu au putut fi reperate. La 13 
ianuarie 1945 Comisia Română pentru Aplicarea Armistițiului publicase un 
comunicat conform căruia bunurile personale aduse în ţară după 22 iunie 1941 
ale refugiaților din Basarabia şi Bucovina de Nord erau încadrate în categoria 
capturilor de război şi trebuiau predate spre a fi restituite, conform art. 12 din 
Convenţia de armistițiu“. Obiectele, revistele şi cărţile aduse de la est de Bug, 
prin schimb sau cumpărare de echipa I.R.E.B au intrat, cu atât mai mult, în 


+ Cf. Dumitru Șandru, Mișcări de populaţie în România (1940-1948), Bucureşti: Editura 
Enciclopedică, 2003, p. 211. 


categoria bunurilor confiscabile. 

Dispunem însă de cusăturile din Donbass păstrate acasă de către A.G. 

Cele trei volume la care au lucrat şi gândit membrii echipei I.R.E.B. pe 
parcursul lucrării sunt reprezentate inegal în volumul de faţă, primul în mod 
cvasi-exhaustiv (secţiunea IV), al doilea prin relativ multe lucrări (secţiunea V), 
iar cel de al treilea în mod compozit, mai degrabă prin materiale culese şi 
articole publicate cu alt prilej, decât prin cele care urmau să-l constituie 
(secţiunea VI). Am căutat, fără succes, culegerile şi însemnările lui A.G., O. 
Bârlea sau G. Retegan, articolul despre modul de populare a stepei ucrainene 
scris de M. Levente şi însemnările acestuia. 

Materialul cules şi interpretarea lui incipientă aduc date importante 
pentru sociologi şi istorici (în special privind mişcările de populaţie în Ţările 
româneşti şi Moldova, procesele de deznaționalizare spontană sau forţată în 
cadrul imperiului țarist şi în statul sovietic), antropologi (obiceiurile, 
întrepătrunderile între cultura tradiţională a moldovenilor, ucrainenilor şi cea 
rusească), dialectologi şi sociolingvişti (descrierea vorbirii moldoveneşti de 
către E. Seidel, dar şi bogatul corpus acumulat prin ce rămâne din culegerile lui 
I. Apostol, I. Chelcea, N. Economu, A. Golopenţia, A. Raţiu, care pot ajuta nu 
numai la o configurare a diversităţii competenţelor lingvistice ale moldovenilor 
în raport cu limba română, ci şi în studierea trilingvismului care le încadrează, 
sau a politicilor lingvistice de control şi/sau limitare a orizontului cultural al 
limbilor dominate). 

Pe plan practic, studierea, în măsura în care mai este posibilă astăzi, a 
celor strămutați de la est de Bug în sate din sudul Basarabiei sau în Banat ar 
putea adânci rezultatele şi memoria lucrărilor de repatriere. 

Pe plan teoretic şi metodologic, zestrea de concepte şi metode elaborate 
cu prilejul lucrărilor I.R.E.B. sau sugerate de ele îşi aşteaptă cercetătorii. 


Mecanismul proceselor de deznaționalizare şi perseverare etnică 


Analiza rezultatelor Inventarierii de către I.C.S. a populaţiei transnistrene 
şi studiul monografic al comunei Valea-Hoţului îi permit lui A.G. ca, încă înainte 
de pătrunderea în teritoriul de la est de Bug, să gândească atent specificitatea 
demografică a zonei în care urmau să se desfăşoare lucrările I.R.E.B. 


Aşa cum o arată referatele semnate de H. H. Stahl şi de Prefectul Ştefan 


Bălan, pe care le-am reprodus în Anexă, verificările operate de către delegaţii 
raionali, judeţeni şi inspectorii regionali ai |.C.S. asupra formularelor nominale 
completate în Transnistria arată că o serie de familii cu nume moldoveneşti din 
localităţi cum sunt Balta, Râbnița, Golima, Moşneaga, Codâma, Piesceanca etc. 
au fost trecute de recensorii şi controlorii locali ucraineni ca fiind de origine 
ucraineană, argumentul invocat fiind cel al bilingvismului român-ucrainean al 
membrilor lor. Faţă de această situaţie, cifra de 197.685 români moldoveni 
obţinută prin inventarierea Transnistriei este considerată de o serie de 
reprezentanţi ai administraţiei şi ai culturii româneşti ca necorespunzând 
realităţii, propunându-se chiar, de către mulţi, reluarea operaţiilor statistice. 

Abordarea lui A.G. (expusă pe larg în textul Cifra românilor din 
Transnistria. Analiză a rezultatelor inventarierii din decembrie 1941 şi 
confruntarea lor cu evaluările româneşti anterioare şi cu recensămintele 
ruseşti, reprodus în secţiunea I) este complexă şi nuanţată, întemeindu-se pe 
examinarea critică a strategiei demonstrative la care recurseseră sau 
recurgeau în epocă autorii avansând estimaţii superioare: G. M. Murgoci şi D. 
Drăghicescu, Şt. Ciobanu, |. Nistor (peste 500 000); V. Harea (620 000); N. P. 
Smochină (1 200 000 moldoveni în întreaga Uniune Sovietică). Aceasta consta 
în (a) reperarea contradicţiilor dintre cifrele avansate pentru Ucraina de vest, 
Ucraina sau întreaga Uniune Sovietică de recensământul rus din 1897 (221 059 
moldoveni) şi recensămintele sovietice din 1926 (257 794 moldoveni) şi 1939 
(260 023 moldoveni) şi (b) rectificarea lor pornind de la o cifră iniţială situată în 
trecut şi calculând în mod abstract sporul de populaţie probabil. 

Ceea ce subliniază A.G., după experienţa de teren de la Nikolaev şi Valea- 
Hoţului (care va fi coroborată de cercetările de la est de Bug, aşa cum apar ele 
în rapoartele echipelor din secţiunea Il a volumului de faţă) este că: (A) 
minoritatea moldovenească fiind în curs de deznaționalizare atât la sate cât şi 
la oraşe, o parte din membrii ei nu mai au curajul de a se declara de alt neam 
decât ucrainean, cu atât mai mult cu cât fuseseră trecuţi ca atare la 
recensămintele sovietice anterioare şi erau recensaţi de consăteni ucraineni; 
(B) administraţia românească recent instalată în Transnistria are pentru 
minoritarii moldoveni un statut nesigur, revenirea Sovietelor fiind o posibilitate 
pe care o iau în calcul; în plus, separați de multă vreme şi radical de cultura 
românească, mulţi dintre moldoveni nu sunt atraşi de România; (C) sporul de 


populaţie în Transnistria, ca şi la est de Bug, nu poate fi înţeles fără a se ţine 


A 


seama de o serie de factori care îl particularizează, reducându-l drastic în 
raport cu calculele abstracte. Nu trebuie uitat, arată A.G., că (c1) încă de la 
mijlocul secolului al XIX-lea, surplusul de populaţie (în care se cuprind 
moldovenii) a fost dirijat de imperiul țarist spre Caucaz şi că operaţia a 
continuat între 1880-1914 prin îndrumarea lui spre Siberia“; (c2) Revoluţia din 
1917 anulează orice spor natural — e perioada mortalităţii excesive, a 
deportărilor, a emigrărilor forţate de culaci (între care se cuprind, ca şi între 
represaţi sau vâseliţi, vseliţi ori sudiți“*, mulţi dintre locuitorii satelor 
moldoveneşti înstărite de la est de Nistru şi Bug), refugierea peste Nistru (în 
direcţia Basarabiei), a execuțiilor sumare, urmată de foametea din 1922 (când 
a murit 10% din populaţie), colectivizarea din 1929 cu deportările şi părăsirile 
voluntare ale satelor care au afectat, în localităţile moldoveneşti, până la 
jumătate din populaţie“; (c3) războiul din 1940 reduce la rândul lui sporul 
natural, datorită mobilizării, plecării cu autorităţile sovietice, morţilor şi 
răniților. Aşa se explică faptul că sporul natural al populaţiei moldoveneşti este 
de numai 14,9% în 42 ani, sau scăderea cu 16,4% a populaţiei moldoveneşti a 
R.A.S.S.M. între 1926-1941. Deşi ocupă în Transnistria anului 1941 locul al 
doilea pe plan demografic, moldovenii (197 685 suflete) sunt de opt ori mai 
puţin numeroşi decât ucrainenii (1 775 273 suflete). 

Cifra de 197 685 corespunde, arată A.G., moldovenilor cu conştiinţă 
etnică. Ei i s-ar putea adăuga, prin repetarea lucrărilor I.C.S., aproximativ 
40.000 moldoveni fără conştiinţă naţională, dar calitatea Inventarierii ar fi 
afectată, cifrele ei nemaifiind opozabile oricui şi oriunde după război. 

Reperarea moldovenilor cu conştiinţă ezitândă ar putea în schimb face 
obiectul unor cercetări vizând înţelegerea procesului de deznaționalizare. Ea 
ridică problema localizării acestor moldoveni cvasi-asimilaţi — una dintre 
zonele care ar trebui considerate fiind cea a Podoliei — şi a cauzelor 
deznaţionalizării (căsătorii mixte, deportări, emigrarea defensivă la oraşe sau 


în hutore, şcolarizarea exclusiv în limba rusă etc.). 


% Nicolae M. Popp semnalează, ca rezultat al colonizării ţariste a Siberiei, întemeierea satului 
românesc Bohotârca de lângă Nicolsc-Usurisc (Voroșilov). Cf. Nicolae M. Popp, op. cit., p. 175. 

4 Câteva explicaţii de termeni se impun: răsculăcire = confiscarea averii; represare = deportarea 
capului familiei, cu sau fără confiscarea averii; vâsălirea, veselirea sau vselirea = confiscarea averii 
și deportarea tuturor membrilor familiei. Cf. Nicolae M. Popp, op. cit., p. 161. Sudiţii erau cei care 
fuseseră judecaţi și condamnaţi. 

+ Ele i-au adus pe moldoveni în minele din Donbass, în preajma Mării Albe etc. 


Perseverarea etnică se constată în Transnistria mai cu seamă în 
localităţile de pe teritoriul fostei R.A.S.S.M. unde, între 1930-1938, au 
funcţionat un număr de şcoli în limba română şi s-au tipărit (cu litere chirilice, 
latine şi din nou chirilice) manuale româneşti la Balta sau Tiraspol. Faptul că în 
1938 politica naţională a  Sovietelor redevine una de reprimare a 
învăţământului în limba română (cu învăţători acuzaţi de imperialism 
românesc, închişi sau deportaţi; cu sistarea tipăririi de manuale cu alfabet latin 
etc.) pregătea însă şi acestor localităţi un viitor de asimilare. 

Românitatea latentă a moldovenilor cu conştiinţă etnică slabă a fost 
pasager reactualizată de prezenţa în zonă a armatei româneşti, de darurile 
primite din partea Consiliului de Patronaj, de prezenţa printre ei a Echipelor 
I.R.E.B etc. Un reviriment s-ar putea produce — scria A.G. — numai în cazul în 
care localităţile respective ar fi aprovizionate cu cărţi, ziare, magazine şi 
produse româneşti, dacă li s-ar trimite învăţători şi preoţi vorbind limba 
română. 


O Şcoală a moldovenilor amintind de Moliere 


Deznaţionalizarea este un proces care, în limite fireşti, se desfăşoară 
organic în rândurile oricărui grup emigrat în afara comunităţii de origine. 
Grupurile care nu iau măsuri la vreme sau care nu dispun de o pătură 
intelectuală capabilă să menţină legătura cu cultura naţională şi să preia 
sarcina conservării parţiale a identităţii etnice sfârşesc prin a uita, mai 
devreme sau mai târziu, şi limba şi obiceiurile cu care veniseră, însuşindu-şi-le 
pe cele ale noii ţări. Şcoala, armata, viaţa administrativă şi publică contribuie 
indirect la un bilingvism şi biculturalism care vor fi urmate, în multe cazuri, de 
abandonarea limbii şi erodarea culturii de origine. Pentru această schimbare 
identitară exista la est de Bug în anii 1940, o expresie anume: se spunea că 
oamenii „s-au perevedit”, şi-au tradus adică felul de a fi, de a vorbi şi de a 
judeca în limba noii lor patrii. 

Ceea ce ne aminteşte însă de Şcoala nevestelor a lui Moliere, de educaţia 
care vizează scăderea iar nu creşterea capacităţilor celui educat, este modul în 
care s-a efectuat şcolarizarea moldovenilor în scurtul interval cuprins între 


începutul şi sfârşitul anilor 1930, în care unele din satele româneşti (situate 


mai ales pe teritoriul Republicii Autonome Moldova) au dispus de una, patru 
sau şapte clase în limba română şi chiar de un Institut pedagogic la Balta sau 
Tiraspol. 

Prima idee care li s-a inculcat sistematic şi cu succes elevilor a fost aceea 
că moldovenii sunt slavi şi nu au nici un fel de legătură de sânge sau de limbă 
cu românii. În manuale, românii erau prezentaţi ca trăind exclusiv în fosta Ţară 
Românească, vorbind o limbă „salonică” deformată prin neologisme 
împrumutate din limba franceză şi vizând, în mod imperialist să extindă 
„înrobirea” moldovenilor, de la cei din provincia Moldova la cei din Basarabia şi 
Republica Autonomă Moldova. 

Rezultatele sunt trist comice. Uluiţi de faptul că nişte „străini” îi înţeleg şi 
se fac înţeleşi cu uşurinţă, sătenii de la est de Bug pun invariabil echipierilor 
I.R.E.B. întrebarea: „de unde aţi chicat?”. 

În al doilea rând şi derivând militant din ideea identităţii specifice slav- 
moldoveneşti, manualele şcolare editate la Tiraspol îi învaţă pe elevi că 
moldovenii au misiunea istorică de a-i „dezrobi” pe toţi moldovenii de sub 
dominaţia românilor. 

Însfârşit, româna e prezentată în mod sistematic ca o limbă care nu 
permite ascensiunea socială. Ultima idee, care nu e de altfel lipsită de o parte 
de adevăr, în sensul că orice limbă dominată nu asigură reuşita în aceeaşi 
măsură cu limba dominantă, îi deprinde pe mulţi dintre moldoveni cu 
marginalizarea şi desconsiderarea, de către alţii şi, puţin câte puţin de către ei 
înşişi, a limbii pe care o vorbesc. De unde mirarea pe care o evocă N. Economu 
şi I. Apostol în articolul lor reprodus în secţiunea VIII: „Tare ni-i deşanţ (de 


mirare) că oameni aşa mari grăiesc moldoveneşte”. 


Eugen Seidel sau despre postbilingvism 


Cercetările lingvistice ale lui E. Seidel au fost minuţioase, extinse şi rapid 
publicate, în „Bulletin linguistique”, sub forma a două studii succesive în limba 
germană intitulate respectiv, în traducere, Bilingvismul la moldovenii din 
Ucraina de Vest (bazat pe observaţii efectuate în satele Serbulovka, 
Kaşperovka şi Konstantinovka din zona Vosnessensk-Nikolaev) şi Schiţă a 
limbii moldoveneşti în Bazinul Doneţului. Regrupate sub titlul comun Observaţii 


lingvistice în Ucraina, care le conferă statut de părţi ale aceluiaşi ansamblu, 
studiile sunt reproduse în traducerea d-nei Maria Ileana Moise în secţiunea VI a 
volumului de faţă. 

Ideea de bază a lui E. Seidel este aceea că moldovenii de la est de Bug 
nu pot fi numiţi bilingvi, întrucât (a) ei vorbesc mai puţin decât ar fi de aşteptat 
limba lor maternă, recurgând spontan la limba rusă chiar în comunicarea din 
cadrul propriului grup şi nepercepând graiul moldovenesc drept factor prin care 
s-ar deosebi de ucraineni“; (b) graiul moldovenesc şi limba rusă nu sunt 
mărimi de aceeaşi valoare, şi nici comparabile, neintrând din această cauză în 
concurenţă reală în mintea vorbitorilor. Izolat de evoluţia limbii, literaturii şi 
culturii române în Principate încă din secolul XVIII, supus rusificării începând cu 
secolul XIX, graiul moldovenesc se vorbea încă relativ curgător numai în satele 
în care existaseră şcoli moldoveneşti şi numai de generaţia şcolită în ele. Din 
1938, şcolile româneşti, ca şi cele germane sau ucrainene, fuseseră însă 
închise, limba de predare redevenind, la fel ca pe timpul ţarismului, exclusiv 
rusa. Lipsiţi de sentimentul aparteneneţei comune la un grup aparte, 
retrăgându-se din motive politice sau economice în hutore (cătune) nemarcate 
pe hărţi, moldovenii şi graiul lor intraseră în invizibilitate. Ca limbă a literaturii, 
predată în şcoli, utilizată în administraţie şi în viaţa publică, limba rusă era în 
mod evident limba dominantă şi se proclama ca atare în cotidian. Pe scurt, 
între graiul moldovenesc rusificat şi sărăcit funcţional şi limba rusă cu 
ipostazele ei multiple nu se punea problema alternanţei bilingve. Moldovenii 
fuseseră, dar nu mai erau, bilingvi. Am putea spune că ei îi apăreau lui E. 
Seidel ca postbilingvi. 

Situaţia graiului moldovenesc era, până la un punct, comparabilă cu cea 
a germanei, şi ea în regresiune la generaţiile tinere sau în vorbirea spontană. 
Spre deosebire de moldoveni însă, al căror grai, izolat artificial de limba căruia 
îi aparţine, se fosilizează, comunităţile germane dispun, din raţiuni economice 
şi politice, de un tratament preferenţial: menţin accesul la radio şi cărţi, ceea 
ce favorizează conservarea limbii şi a unei relative multiplicităţi a funcţiilor pe 
care aceasta le asumă; şi, am adăuga, ştiu şi sunt lăsate să ştie că vorbesc 


limba pe care o vorbesc. Bilingvismul refuzat moldovenilor odată cu 


48 Situaţia aceasta poate fi comparată astăzi cu aceea a minorităţii italiene din Statele Unite. La fel 
cu moldovenii de la est de Bug, italienii nu se mai definesc de mult ca grup prin limba pe care o 
vorbesc; ei nu mai situează în centrul identităţii lor limba italiană. 


modernizarea putea încă exista — constată E. Seidel — la germanii din Ucraina. 

O a doua idee importantă a lui E. Seidel, derivând tot din cercetările 
efectuate iniţial în Ucraina de vest, este aceea privind conservarea profund 
inegală a graiului moldovenesc în localităţi diferite. 

Într-un Post-scriptum la acest prim studiu, E. Seidel a consemnat reacţia 
lui A.G. la constatările lui lingvistice. Din punctul de vedere, sociologic, al lui 
A.G., concluziile lui E. Seidel erau valabile numai parţial, pentru unul din stadiile 
de păstrare a limbii care puteau fi întâlnite la moldovenii de la est de Bug, şi 
anume stadiul intermediar. În afară de acesta, putea fi întâlnit, în nord, în 
satele româneşti din jurul Novgorodului şi Kirovogradului şi mai cu seamă în 
Bazinul Doneţului, un stadiu de conservare maximă, în care moldovenii 
comunicau în grai moldovenesc iar copiii lor nu cunoşteau decât graiul 
moldovenesc. Însfârşit, în localităţi ca de exemplu Kolni Boloto sau Pietro 
Ostrov puteau fi întâlniți moldoveni deznaţionalizaţi, la care doar numele de 
familie şi unele toponime mai aduceau mărturia originii lor etnice, graiul 
moldovenesc fiind părăsit. 

A.G. pare a fi reacţionat şi la afirmaţiile lui E. Seidel privind utilizarea 
spontană a limbii ruse de către moldoveni. El propunea o comparaţie cu limbile 
materne ale imigranţilor din Statele Unite ale Americii, vorbite în familie, dar 
înlocuite automat prin engleză în public. 

La aceasta am adăuga faptul că, aşa cum o subliniază de altfel E. Seidel, 
utilizarea limbii ruse nu e clar delimitată la vorbitori de aceea a limbii 
ucrainene. Aproximând lingvistic un continuum ruso-ucrainean, ne întrebăm 
însă dacă acesta nu era identificabil, în mod simultan, atât cu limba rusă 
dominantă, cât şi cu graiurile dominate ucrainean şi moldovean. Consecințele 
unei asemenea competențe lingvistice difuze pentru sentimentul identităţii 
etnice sau al ataşamentului faţă de limba maternă rămân de stabilit prin 
cercetări viitoare. 

Al doilea studiu al lui E. Seidel este rezultatul direct al dialogului cu A.G. 
De data aceasta, E. Seidel se deplasează în zonele în care graiul moldovenesc 
era încă relativ bine conservat: Martinoş, Pancevo şi Kanij la sud-est de 
Novomirgorod; Gruzskoe, în apropiere de Kirovograd şi, în mod surprinzător, 
mai cu seamă vechile sate moldoveneşti (datând din secolul XVIII) din Bazinul 
industrializat al Doneţului: Bairak, Troiţkoe sau Novoignatievka. Graiul 


moldovenesc va fi comparat de această dată, nu cu limba rusă, ci cu limba 


română, spre a i se semnala caracteristicile în raport cu aceasta. E. Seidel 
găseşte, în germană, soluţia care-i permite să eludeze pe cât posibil termenul 
de „limbă moldovenească”: el va utiliza termenul Moldawisch pentru graiul 
moldovenesc din România şi Moldowanisch pentru graiul moldovenilor de la est 
de Bug. Unele dintre afirmaţiile lingvistului german, la acest nivel al 
comparaţiei fine între cele două ipostaze ale vorbirii moldoveneşti şi româna 
standard, vor trebui nuanţate, reformulate sau chiar corectate. Rămân însă 
valabile întrebările mari şi grave pe care cercetătorul acesta inventiv şi 
excentric“, care-i trezea brusc din somn pe moldovenii la care stătea în gazdă 
ca să vadă dacă aceştia reacţionează în rusă sau în grai moldovenesc, şi le-a 
pus cu seriozitate în anii lui de înstrăinare faţă de naţional-socialismul din 


Germania, dăruiţi cu simplitate proiectului I.R.E.B. 


Participarea I.C.S. la operaţiile de repatriere 


Repatrierea a fost prezentată ca scop al înscrierii românilor şi asociată cu 
lucrările I.R.E.B. de armata română aflată la est de Bug de la început. În 
Raportul II al lui A.G. către Sabin Manuila (reprodus în secţiunea I), acesta 
menţionează discuţia purtată în decembrie 1941 cu generalul C. Dragalina, 
care punea problema promisiunilor ce le pot fi făcute moldovenilor în vederea 
repatrierii şi imagina o acţiune comună în acest sens a I.C.S. şi a corpurilor de 
armată româneşti din Nikolaev, Azov şi Crimeea. 

Deşi mandatul le e limitat la înscriere”, echipierii I.R.E.B. vor nota 
constant în rapoartele lor (vezi subdiviziunea Metoda de lucru a echipei, mai 
sus) atitudinea diversă a populaţiei faţă de repatriere: de la teama de evacuare 


+9 În evocarea sa (inclusă în Anexă), N. Both a vorbit despre cariera întoarsă a lui E. Seidel în 
România comunistă: acesta nu urcă, ci coboară în funcţii la Universitatea din Cluj, unde predă o 
vreme în anii de după război. El va fi de altfel și unul din primii emigranţi din România într-o altă 
țară socialistă — R.D.G. 

50 Vezi în acest sens punctul 1 al scrisorii nr. 16 a lui T. A. Stoianovici către A.G. În interviul cu Z. 
Rostás, G. Retegan subliniază de asemenea: „Noi n-aveam nici un fel de dispoziţie pentru aducerea 
lor în Basarabia, sau în Moldova sau nu știu unde. Singura noastră sarcină era să-i înregistrăm și să 
le distribuim o serie de produse de-astea, de strictă necesitate. [...] Și în august '43 am terminat 
toată operaţia de înregistrare [...] În '43 am venit în București, numai Golopenţia și eu, ceilalți 
veniseră mai înainte. În septembrie '43 s-a primit dispoziţie să mergem înapoi și să-i aducem în 
Basarabia pe toţi cei ce vor să vină. Nimic obligatoriu. Numai cei ce vor să vină” (cf. secţiunea 
VIII). 


forţată în România, la dorinţa de a trece în Basarabia. 

La 16.11.1942, la Consfătuirea organizată la Odessa pentru a comunica şi 
a afla date cu privire la românii de la est de Bug — trecuseră patru luni de la 
începerea lucrărilor I.R.E.B. —, A.G. prezintă deja un Memoriu cu privire la 
problemele practice pe care le ridică în toamna şi iarna 1942 românii de peste 
Bug (reprodus în secţiunea 1). În esenţă, memoriul vorbeşte despre faptul că, 
(a) datorită nemulțumirilor provocate de administraţia germană, românitatea 
latentă a unei părţi a populaţiei moldoveneşti este reactualizabilă într-o serie 
de localităţi din regiunile Vosnessensk, Pervomaisk, Novomirgorod şi Kirovo; (b) 
în acest scop este necesară redeschiderea şcolilor româneşti; acordarea de 
autorizaţii studenţilor de la est de Bug care doresc să studieze la Institutul 
Pedagogic din Tiraspol sau la Balta; aprovizionarea cu cărţi şi gazete în limba 
română; trimiterea de preoţi misionari din România şi (c) la un apel de 
transferare în România (în sudul Basarabiei) este de aşteptat că ar răspunde, 
după estimaţiile echipei I.R.E.B., aproximativ o treime din moldovenii de la est 
de Bug. 

La 18.3.1943, într-o Notă despre stadiul actual al problemei repatrierii 
românilor de peste Bug”! (reprodusă în secţiunea I), la opt luni de la demararea 
lucrărilor I.R.E.B., A.G. recomandă ca, alături de Comisia pentru repatrierea 
românilor de peste Bug, constituită în octombrie 1942 pe lângă 
Subsecretariatul de Stat al Românizării, Colonizărilor şi Inventarului Naţional 
spre a rezolva cereri individuale de trecere pe teritoriul României, ar putea fi 
efectuată, prin schimb de populaţie româno-ruso-ucrainean întrucât germanii 
ocupanţi nu intenţionează să renunţe la braţele de lucru din zonă, transferarea 
în România a moldovenilor de la est de Bug. Obiecţiile formulate în legătură cu 
o eventuală repatriere în timpul războiului de către Preşedinţia Consiliului de 
Miniştri (ar reduce disponibilităţile prevăzute pentru colonizarea luptătorilor şi 
ar pune în primejdie securitatea statului prin aducerea în ţară a unor moldoveni 
educați în sistemul sovietic) sunt discutate de A.G. într-un memoriu adresat 
direct mareşalului Antonescu. 

La 13 ianuarie 1943, I.C.S. remite Comisiei pentru repatriere 33 dosare 
(copii ale formularelor de înregistrare a familiilor moldoveneşti din 30 plăşi, 


5! O comparaţie între Nota aceasta a lui A.G. și referatul lui Titu Rădulescu-Pogoneanu reprodus în 
Anexă (vezi și nota 32 mai sus) ar fi de natură să sublinieze influenţa lui A.G. în concepţia celui din 
urmă. 


două oraşe şi două municipii de la est de Bug) precum şi o serie de propuneri 
pentru repatriere, pe care A.G. le va expune prin viu grai Comisiei la 16 
ianuarie 1943. Nu am găsit aceste dosare. 

În septembrie/octombrie 1943 I.C.S. primeşte de la Preşedinţia Consiliului 
de Miniştri dispoziţia de a pune la dispoziţia guvernatorului Alexianu opt dintre 
funcţionarii care se ocupaseră de înscrierea românilor de la est de Bug pentru a 
ajuta, în calitate de experţi statistici, forţele armate române care evacuau 
moldovenii de la est de Bug. 

Nevoia de experţi statistici se făcuse simțită în urma unui incident 
petrecut în cursul repatrierii de către armată, în aprilie 1943, a unor moldoveni 
originari din trei sate din Kuban (printre care se număra comuna 
Moldovanskaia). Cei dornici să se strămute în România fuseseră expediaţi de 
către generalul Vasiliu-Răşcanu, cu însoțitori militari, în două garnituri de tren 
din Kuban la Râbnița în Transnistria. Cum însă generalul Vasiliu-Răşcanu nu 
anunţase autorităţile româneşti, generalul Popescu-Corbu, prefectul judeţului 
Râbnița, dispusese evacuarea a trei sate de polonezi catolici“? din apropiere 
pentru a caza familiile moldoveneşti. Prevenit de echipierii I.R.E.B., I.C.S. va 
face, prin S. Manulila, intervenţii pentru repararea abuzului şi aducerea 
familiilor din Moldovanskaia în comuna din Basarabia care le fusese repartizată. 

La propunerea lui A.G., care pare a fi fost legată de incidentul amintit, 
repatrierea moldovenilor de la est de Bug doritori să se stabilească În România 
se va efectua în sudul Basarabiei, în satele de germani rămase goale prin 
repatrierea lor de către armata germană în Silezia sau Polonia. Printre satele 
alese în acest scop se numărau satul Şaba (care fusese locuit de nemti 
elveţieni/francezi din Munţii Jura) şi satul Sărata, ambele în apropiere de 
Cetatea Albă. În satul Sărata vor fi aduse astfel familiile din Dunaievka (vezi 
amintirile lui A. Raţiu în secţiunea VIII). 

În perioada noiembrie 1943-martie 1944 vor lucra pentru repatrierea 
unor familii de moldoveni din judeţele Alexandria, Kirovograd, Novomirgorod, 
Bobrineţ şi Dolinskaia alături de câtiva membri ai echipei I.R.E.B. (A.G., G. 
Retegan, N. Betea, A. Raţiu, E. Seidel), un număr de funcţionari ai Institutului 
Central de Statistică: Al. Vidican, |. Mălinaş, Al. Nistor, Al. Văsieş. 

Se organizează atunci, pe Bug, trei puncte de trecere (fiecare cu câte o 


5 Pentru a satisface criteriile iniţiale de colonizare în Noua Rusie, numeroși polonezi trecuseră la 
religia ortdoxă. 


comisie de triere) din zona de la est de Bug prin Transnistria spre Basarabia: la 
Golta, unde lucrează G. Retegan, alături de un reprezentant al Serviciului 
secret de siguranţă german (Sichercheitsdienst) şi de reprezentanţi ai 
administraţiei româneşti; la Vosnessensk (unde lucrează |. Apostol şi, după 
mărturiile lui A. Raţiu, Al. Vidican şi Uciu Deac) şi la Nikolaev, care e cel mai 
frecventat, unde lucrează Nicolae Economu (care, ajutat uneori de Raţiu, aduce 
refugiaţi din zona Melitopol). Cei trei se ocupă de îmbarcarea în vagoane de 
tren cu destinaţia Cetatea Albă a românilor care se repatriază. lar la Cetatea 
Albă, un grup compus din C. Mănescu, N. Betea, A. Raţiu, D. Corbea-Cobzaru şi 
Maca îi conduce în satele de destinaţie. 

Odată cu apropierea frontului, G. Retegan, |. Apostol şi N. Economu se 
retrag la Odessa, unde se află, la Comisia centrală de repatriere, A.G. Ei 
încearcă o ultimă operaţie de aducere a unor familii de moldoveni care se aflau 
nu departe de Nikolaev, dar sunt siliţi să renunţe din cauza apropierii armatelor 
ruseşti. 

Ca rezultat al operaţiilor de repatriere două localităţi moldoveneşti 
părăsesc aproape în întregime Ucraina: Moldovanskaia în Caucaz şi Dunaievka, 
lângă Melitopol şi Marea Azov. Între timp, incidentul de la Râbnița fusese 
corectat, Al. Văsieş conducându-i pe moldovenii din Kuban în sudul Basarabiei. 
Global, aproximativ 2 000 de moldoveni trecuseră în regiunile Odessa şi 
Republica Moldovenească. În februarie, frontul ajunge lângă Bug şi lucrările de 
repatriere se opresc (cf. Proces-verbal de depoziţia martorului Anton 
Golopenţia, reprodus în secţiunea |). 

Moldovenii aşezaţi în satele părăsite de minoritarii germani din sudul 
Basarabiei au rămas acolo după război. Între 15 şi 16 familii au venit în 
România prin Ministerul Agriculturii şi au fost colonizate la Călăraşi (familia 
Mileşcinko), în Bucureşti (familia lui Leonte Leuţă) şi restul în Banat (vezi 
interviul cu G. Retegan în secţiunea VIII). 

Paralel cu Comisia de recolonizare şi împroprietărire a funcţionat şi o 
Comisie de schimbare a banilor despre care vorbeşte, în amintirile sale, A. 
Raţiu (secţiunea VIII). 

Din interviul lui Retegan aflăm că, în perioada repatrierilor, el a scos din 
lagărul german un grup de 550 de bărbaţi moldoveni din satele a 8-a, a 9-a şi a 
10-a (respectiv Martinoşa, Panciova şi Kanij) care urmau să fie trimişi la lucru în 


Germania. 


La încheieera acestui proiect 


La încheierea acestui proiect, îmi revin în gând cuvintele lui Hugh Seton- 
Watson, care mărturisea, la una din ultimele sale vizite în România, că ar fi 
gata să meargă în Africa pe urmele chiar şi ale unui singur englez, spre a 
vedea cum şi-a orânduit viaţa şi ce a realizat pe alte meleaguri. Cuvintele 
istoricului britanic intră în ecou cu ideile despre cercetarea la est de Bug ale lui 
A.G., care insista asupra faptului că moldovenii trebuie căutaţi chiar şi în satele 
în care riscă să fie doar unul. 

Cu dificultăţi pe care le-am evocat, Echipa I.R.E.B. a respectat acest 
deziderat. La sfârşitul cercetărilor ei, s-a ştiut dintrodată mult mai mult decât 
se bănuise că se poate şti despre românii răzleţiţi sau formând comunităţi 
compacte în partea depărtată, cvasi-invizibilă pentru noi atunci, a Ucrainei. 

Vămuită de împrejurări, recolta bogată a echipei I.R.E.B. e prezentată 
doar în mică măsură în volumele pe care le aducem acum, după o muncă de 
patru ani şi cu o întârziere de peste o jumătate de secol, în faţa cititorilor. 
Sperăm că aceste volume sunt doar un început şi că acţiunea de regăsire a 
materialelor culese între 1941-1944 de echipa I.R.E.B. va fi continuată de 
cercetători din România, Republica Moldova, Ucraina şi Rusia, în spiritul de 
conlucrare pe care îl imagina, chiar în închisoare fiind, Anton Golopenţia. 

Studiul feluritelor ramuri ale aceluiaşi trunchi etnic este firesc şi dătător 
de energii pentru cei care îl întreprind. Cultura naţională, în care se varsă în 
cele din urmă toate informaţiile astfel adunate se aseamănă —spunea vizionar 
Simone Weil, tot în anii cruzi ai celui de al doilea război mondial — cu un lan de 
grâu. Ea îl hrăneşte binevenit şi darnic pe fiecare, cu bucurii şi întristări care-i 
adâncesc şi lămuresc identitatea. Atâta timp cât nu vedem în ea nimic 
deasupra sau diferit de o hrană a sufletului şi a minţii, ea nu este nicicând de 
respins, mai mult, ea trebuie salutată. 

Poate că e timpul să încercăm să scoatem de sub sfielile tăcerii de 
cultură mereu altfel dominată şi mereu îndoindu-se de sine momente, cum a 
fost cel al cercetării I.R.E.B., în care s-a îndrăznit tinereşte întâlnirea cu semeni 
înstrăinaţi de multă vreme dar păstrând încă nume şi vorbe prin care puteau fi 
contactaţi şi înţeleşi. Momente de acest fel luminează nu numai un aspect al 


trecutului românesc, ci şi modul în care se poate vorbi astăzi despre o 


diversitate românească. 


Sanda Golopenţia 
Providence, 15 septembrie 2006 


NOTA EDITOAREI 


Textele reproduse în cele nouă secţiuni ale volumului de faţă sunt 
dispuse în ordine cronologică în cadrul fiecărei secţiuni. Cititorii pot astfel 
descoperi cu uşurinţă scrisorile/rapoartele, uneori articolele, care au fost 
produse în mai mult sau mai puţin acelaşi moment, antecedentele şi derivatele 
lor nu numai în cadrul aceleiaşi secţiuni, ci şi la nivelul întregului corpus. În 
câteva cazuri, integrarea în succesiune a unor documente nedatate a ridicat 
probleme pe care le discutăm în note şi rămâne sub semnul întrebării până la 
confirmări, infirmări sau precizări viitoare. Pentru documentele nedatate, 
inserarea s-a făcut potrivit datării lor ipotetice, pe care am semnalat-o prin 
includerea între paranteze drepte şi am justificat-o în note. Am marcat prin 
asterisc antepus numelui de familie cazurile în care prenumele autorului nu a 
putut fi recuperat (*Cosovanu) şi prin asterisc antepus titlului de studiu/articol 
cazurile în care nu putem preciza numele autorului (*Mol/dovenii din Caucaz. 
Informaţii culese la Tiraspol). Asteriscuri antepuse însoțesc şi textele pe care 
le-am inserat la editare într-o structură de ansamblu care nu le cuprindea 
iniţial. 

Secţiunea | conţine, în afara rapoartelor, referatelor şi tabelelor 
prezentate de A.G., o serie de texte datorate lui D. Gusti, T. A. Stoienescu, Gh. 
Bucurescu, articole de ziar nesemnate etc. oferind o viziune globală asupra 
rezultatelor şi perspectivelor cercetării I.R.E.B. pe care am considerat-o ca 
derivând din participarea la lucrările conduse de A.G. sau din dialogul cu 
acesta. 

Spre a facilita cititorilor urmărirea vastului corpus legat de operaţia de 
identificare a românilor de la est de Bug întreprinsă de I.C.S., am reprodus în 
cuprinsul volumului de faţă o serie de documente publicate anterior mai cu 
seamă de Editura Enciclopedică, Editura Fundaţiei Culturale Române, Editura 
Albatros, sau Editura Academiei: (a) în secţiunea |, memoriul adresat de A.G. lui 


M. Antonescu, procesul-verbal de depoziţie a martorului A.G. şi cele zece 
declaraţii care urmează, publicate în UC; (b) în Introducere şi secţiunea Ill, 
scrisorile 4a, 53a, 75a-e, 78a şi 79a respectiv 46, 64 şi 69 publicate în CMR 
respectiv A.G., Rapsodia epistolară; (c) în secţiunea VI, articolul A.G. şi |. 
Apostol, Folclor românesc din regiunea Vosnessensk, retipărit în volumul A.G. 
Opere complete, vol. |.; (d) în secţiunea VII, declaraţii ale lui M. Levente 
(23.2.1950 şi 1.3.1950, ora 1:05), C. Pavel (29.1.1950 şi 8.1.1953), Şt. Popescu 
(27.1.1950, 1.2.1950 a-b, 14.2.1950 şi 6.1.1953), A. Raţiu (8.10.1949, 
16.1.1950, 30.1.1950 a-b, 31.1.1950a-c, 14.2.1950), M. Ştefănescu 
(5.1.1950a, 15.1.1950, referatul lui S. Siegler (9.7.1951), ordonanța de clasare 
a acuzatorului public I. Pora (10.10.1945) cu concluziile, referatele de 
menţinere a clasării semnate de procurorul Filipescu [26.10.1950] şi Gh. 
Diaconescu (26.8.1952), precum şi ordonanţele/referatele din 26.11.1951, 
29.11.1951, 20.12.1951 şi 10.1.1952; (e) în secţiunile VI şi VIII, materialul 
regrupat sub titlul Folclor din județele Pervomaisk, Znamenka, Vosnessensk, 
Melitopol, Mariupol şi Doneţk şi sub titlul Românii de la est de Bug — A. Teren, 
B. Repatrieri, extras din volumul A. Raţiu, Românii de la est de Bug (Bucureşti: 
Editura Fundaţiei Culturale Române, 1994); (f) în diverse secţiuni, articole 
publicate în „Revista Fundațiilor Regale”, „Cronicarul I.C.S.”, „Sociologie 
românească (Serie nouă)”, „Revista istorică”, „Lupta” etc. Am semnalat de 
fiecare dată în note proveniența textelor, subliniem aici o datorie de 
recunoştinţă şi o legătură care se ţese, prin ea, cu alte volume, mai mult sau 
mai puţin recente aparţinând aceluiaşi peisaj. 

În reproducerea textelor, am urmat îndeaproape documentul original, 
simplificând astfel pe cât posibil sarcina Notelor şi comentariilor. Astfel, în 
secţiunile I-III şi în Anexă, antetul, adresele semnatarilor (expeditorilor) de 
rapoarte/scrisori, informaţiile care apar pe plicuri, atunci când dispunem de ele, 
sunt reproduse în corpul textului. În secţiunile I-II şi în Anexă am reluat 
întocmai modul de datare şi de specificare a locului din care s-a scris. Singura 
excepţie o reprezintă, într-un număr de cazuri, deplasarea datei/locului de la 
sfârşitul la începutul raportului/scrisorii, spre a uşura astfel urmărirea 
succesiunii. În cazurile în care nu era marcată la începutul sau sfârşitul scrisorii, 
am inclus între croşete data cea mai timpurie apărând pe ştampila poştală de 
pe plic sau, pentru scrisorile fără plic însoțitor, specificarea [f.d.]. Notele au 


putut astfel fi limitate la precizarea provenienţei documentului (arhive, reviste 


sau cărţi) şi la o descriere a suportului fizic, cu indicarea ştampilelor de cenzură 
sau a existenţei/nonexistenţei plicurilor (în cazul secţiunii III), a sublinierilor de 
lectură ale anchetatorilor (în secţiunea VII), a raţiunilor datării propuse de către 
noi, a unor comparații sau comentarii speciale cu alte documente cuprinse în 
volum sau publicate anterior etc. În secţiunile I-III, VII şi Anexă, notele ne 
aparţin. În secţiunile IV-VI şi VIII am demarcat, de fiecare dată, notele autorilor 
de notele care ne aparţin prin introducerea siglei S.G. între paranteze drepte la 
sfârşitul celor din urmă. 

Cum o serie de texte (rapoarte, scrisori) au fost scrise relativ spontan şi 
în grabă de autori care nu au avut atunci în vedere publicarea lor, am avut de 
decis asupra măsurii şi a naturii intervențiilor de editare în text. În genere, am 
întregit tacit abrevierile, extrem de numeroase: f., pt., pac., fam., m-rea, aug., 
sept., D-tru, jum. etc. au devenit astfel foarte, pentru, pachete, familii, 
mănăstirea, august, Dumitru, respectiv jumătate etc. De asemenea, am înlocuit 
cifrele 1-10 prin cuvintele care le marchează, atunci când ele apăreau izolat în 
cuprinsul textelor. În cazul listelor sau al tabelelor, am regularizat formatul în 
care acestea erau prezentate eliminând tacit, pe cât a fost posibil, 
inconsecvenţele. Am corectat tacit greşelile de ortografie, semnalând prin 
croşete exclusiv adaosurile de cuvinte lipsă sau modificările menite să clarifice 
pasaje altfel greu de înţeles (cu specificarea, în note, a elementului modificat 
din original). Am menţinut, în schimb, utilizarea, în ecou cu informatorii 
moldoveni, a unor cuvinte sau forme locale: comsomoli (pentru comsomolişti), 
prezidate (pentru preşedinte), burjui (pentru burghezi), ucraineşti (pentru adj. 
ucraineni, ucrainene), individualişti (proprietari individuali), cartină (film), chino 
(cinematograf), răsculăcit, represat, sudit (pe care le-am explicat în 
Introducere) etc. 

În reproducerea textelor, am normalizat grafiile, formele gramaticale şi 
ezitările lexicale (evidente în adoptarea unor neologisme), care erau curente în 
epocă, menţinând câteva — rare — forme martor: trebuiesc, octomvrie, 
septemvrie (care apar însă regulat în formele septembrie, octombrie în scrisul 
nostru), pasportul, şocolată. 

Pentru a facilita utilizarea datelor, am armat volumul cu un Glosar, un 
Indice de nume şi un Indice de nume geografice şi administrative. În alcătuirea 
glosarului am beneficiat de posibilitatea de comparaţie şi/sau verificare cu 


lucrarea Graiuri româneşti din Basarabia, Transnistria, Nordul Bucovinei şi 


Nordul Maramureşului. Texte dialectale şi Glosar publicată de Maria Marin, lulia 
Mărgărit, Victorela Neagoe şi Vasile Pavel (Bucureşti: Institutul de Fonetică şi 
Dialectologie „Al. Rosetti”, 2000). În alcătuirea /ndicelui de nume am reprodus 
formele fluctuante ale aceluiaşi nume/prenume, datorate fie schimbării lor 
voite în cursul vieţii purtătorului (Gheorghe Reteganul devenit George Retegan; 
Manuilă modificat în Manulila, probabil pentru a uşura apariţia lui în texte scrise 
în alte limbi decât româna etc.), fie necunoaşterii lor de către cei care le 
menţionează (astfel, A. Raţiu, care, la data arestării, nu cunoaste numele exact 
al Directorului General al Institutului Central de Statistică, va recurge în 
declaraţiile sale la formele S. Mănăilă, S. Manoila şi S. Mănuilă), fie notării lor 
diferite de către echipieri diferiţi (sau de către acelaşi echipier la momente 
diferite), în acest caz punându-se de multe ori şi problema trecerii de la 
alfabetul chirilic la alfabetul latin. În alcătuirea I/ndicelui de nume geografice şi 
administrative, ne-am servit, spre comparație, de Anatol Eremia, 
Nomenclatorul localităţilor din Republica Moldova (Chişinău: Civitas, 2001); 
Codurile poştale ale Republicii Moldova în noua organizare administrativ- 
teritorială (Chişinău: Ministerul Transporturilor şi Comunicaţiilor. Întreprinderea 
de Stat „Poşta Moldovei”, 1999) şi Vasile Stati, Moldovenii la răsărit de Nistru 
(Chişinău: Poligraf Service, 1995). Am menţionat soluţiile la care am recurs în 
câte o scurtă notă aşezată în fruntea fiecăruia dintre cei doi Indici. Pe 
ansamblul lor, numele de localităţi sunt însă departe de a fi prezentate în mod 
unitar. Va fi necesară examinarea ansamblului lor şi o normare ad hoc care să 
ţină seama de normele stabilite în R.S. Moldova aş cum reies din lucrările 
menţionate mai sus. Ne limităm să subliniem aici că, dată fiind tradiţia noastră 
de ortografiere a numelor proprii în unele dintre cazuri, şi din dorinţa de a 
sublinia faptul că operăm cu nume din alt spaţiu decât cel al României actuale, 
am recurs la litera „k”, acolo unde în R. Moldova se optează deja, aproape 
exclusiv, pentru „c”. Rămâne ca, sub impulsul unor apariţii cum este volumul 
de faţă, instituţiile de resort să elaboreze un îndreptar de notare unitară a 
numelor de localităţi din R. Moldova şi din Ucraina/Rusia. 

Pe parcursul celor patru ani de lucru, numărul celor care mi-au stat în 
ajutor cu generozitate şi competenţă este considerabil: o adevărată echipă 
internaţională de prieteni vechi şi noi. Volumul include materiale care mi-au 
fost puse la dispoziţie, în manuscris sau înainte de publicare, de d-nii Septimiu 
Chelcea, Rostâs Zoltân, Viorel Achim de la Bucureşti, d-l Nicolae Both de la 


Cluj-Napoca, d-nii Vasile Şoimaru şi Alexei Marinat de la Chişinău. Au furnizat 
cu generozitate informaţii care au fost incluse în note d-na Ruxandra Guţu- 
Pelazza şi d-l Vittorio Pelazza de la Paris. Textele lui E. Seidel au fost traduse 
din limba germană în limba română de d-na Maria lleana Moise (Bucureşti), iar 
textele scrisorilor în limba germană au fost traduse în limba română de d-na 
Anca Guţu-Nelle (Stuttgart). Mi-au stat în sprijin pentru multe întrebări privind 
limba germană d-nele Anca Guţu-Nelle, Lidia Bradley (Munchen) şi Inge 
Wimmers (Princeton) şi pentru tot ce privea spaţiul moldovenesc, de la 
consultaţii lingvistice la hărţi şi texte expediate darnic, d-l Vasile Şoimaru. D-na 
Sheila Hogg şi d-l Ned Quist, de la Brown Orwig Music Library (Providence) mi- 
au pus la dispoziţie copii după piesele româneşti înregistrate pe disc de C. 
Brăiloiu. Încă înainte de plecarea din ţară, d-l N. Economu mi-a oferit o serie de 
fotografii pe care le luase în cursul campaniei I.R.E.B. Dintr-un recent periplu, 
d-l Vasile Şoimaru a revenit cu minunate imagini, din care mi-a permis să aleg 
câteva pentru ilustrarea volumului de faţă. În introducerea în calculator, am 
beneficiat de sprijinul preţios al d-lui Marius Rădoi, care s-a ocupat alert şi 
eficient de secţiunea Ill. 

Ajunsă la acest din urmă paragraf, mă gândesc deodată că vor fi în 
curând zece ani de când am bucuria şi privilegiul de a lucra cu Domnul Marcel 
Popa, Directorul Editurii Enciclopedice, fără sprijinul generos şi competent al 
căruia volumul de faţă, la fel cu cele care l-au precedat, nu ar fi ajuns să fie 
publicat. Îi mulţumesc pentru tot ce face, cu simplitate şi pasiune, redând 
culturii româneşti texte care au fost amuţite de ani vitregi. Le mulţumesc, de 
asemenea, tuturor celor care au colaborat, în cadrul Editurii Enciclopedice, la 
truda din care s-a născut această carte: d-na Vanda Anghel (asamblarea 
textului),  d-nele Gabriela Istrate, Cornelia Nastase, Mariana Marzea 
(tehnoredactor), d-ra Gabriela lancu, şi d-l Adrian Istrate (procesare), d-l M. 
Grigorescu (corectură). 

Sanda Golopenţia 

Providence, 15 septembrie 2006 

Camil Suciu către A.G. (f.d.)/ 


A.G. către Corneliu Golopenţia (14.8.1942)/__ 
Tudor A. Stoianovici către A.G. (17.8.1942)/ 


luhim Zelenciuc către A.G. (19.8.1942)/__ 


A.G. către Ştefania Golopenţia (20.8.1942)/__ 


losif Jivan către A.G. (20.8.1942)/__ 


20. 


21. 


22. 


23: 


24. 


25. 


26. 


27. 


28. 


29. 


30. 


31. 


32. 


33. 


34. 


35. 


36. 


Tudor A. Stoianovici către A.G. (21.8.1942)/ 


A.G. către Ştefania Golopenţia, fragment (26.8.1942)/__ 


A.G. către Elena Sănătescu, început de scrisoare (26.8.1942)/ _ 


Theodor Lăzăroiu către A.G. (28.8.1942)/ 


Tudor A. Stoianovici către A.G. (28.8.1942)/ 


Corneliu Golopenţia către A.G. [30.8.1942]/__ 


lon Lăzărescu către A.G. (31.8.1942)/ 


Corneliu Golopenţia către A.G. (f.d.)/__ 

D.C. Georgescu către A.G. (3.9.1942)/__ 

lon Negru către A.G. (3.9.1942)/__ 

Tudor A. Stoianovici către A.G. (3.9.1942)/__ 
Ştefania Golopenţia către A.G. (4.9.1942)/__ 
Sabin Manuila către A.G. (f.d.)/__ 

A.G. către Ştefania Golopenţia (8.9.1942)/__ 
Tudor A. Stoianovici către A.G. (8.9.1942)/__ 


Corneliu Golopenţia către A.G. (9.9.1942)/__ 


Depozitar al ziarelor din Odessa [către A.G.] (10.9.1942)/__ 


37. 


38. 


39. 


40. 


41. 


42. 


43. 


44. 


45. 


46. 


47. 


48. 


49. 


50. 


51. 


52. 


53. 


54. 


N.I. Popescu-[indescifrabil] către A.G. (10.9.1942)/__ 
|. Schileru către A.G. (11.9.1942)/ 


*Cosovanu [către A.G.] (11.9.1942)/__ 
Corneliu Golopenţia către Ştefania Golopenţia (13.9.1942)/__ 
Dimitrie Gusti către A.G. (13.9.1942)/ 


lon Oancea către A.G. (f.d.)/ 


A.G. către Ştefania Golopenţia (18.9.1942)/__ 


Ştefania Golopenţia către A.G. (18.9.1942)/__ 


Octavian Neamţu către A.G. (18.9.1942)/__ 


Vladimir G. Boantă către A.G. [19.9.1942]/__ 


Corneliu Golopenţia către A.G. [19.9.1942]/__ 


D.C. Georgescu către A.G. (20.9.1942)/__ 


A.G. către Ştefania Golopenţia (23.9.1942)/__ 


Tudor A. Stoianovici către A.G. (25.9.1942)/__ 


A.G. către D.C. Georgescu (f.d.)/__ 


A.G. către Ştefania Golopenţia [1.10.1942]/__ 


Corneliu Golopenţia către A.G. (7.10.1942)/__ 


Romulus Golopenţia către A.G. (18.10.1942)/__ 


55. Ovidiu Vlădescu și Ștefan Rădulescu către Institutul Central de 
Statistică (22.10.1942)/ 


56. A.G. către Institutul Central de Statistică (f.d.)/ 


57. Octavian Neamţu către A.G. (23.10.1942)/__ 


58. Ştefania Golopenţia către A.G. (24.10.1942)/__ 


59. A.G. către Guvernământul Transnistriei (f.d.)/ 


60. Corneliu Golopenţia către A.G. (3.11.[1942])/__ 


61. Corneliu Golopenţia către A.G. (f.d.)/__ 


62. A.G. către Ştefania Golopenţia (10.11.1942)/__ 


63. Nicolae Vlad către A.G. (12.11.1942)/ 


64. A.G. către Cabinetul Guvernatorului Civil al Transnistriei 
(15.11.1942)/ 


65. A.G. către Ștefan Popescu (16.11.1942)/__ 


66. A.G. către Ştefania Golopenţia (17.11.1942)/__ 


67. A.G. către Ştefania Golopenţia (26.11.1942)/__ 


68. Camil Suciu către A.G. (28.11.1942)/ 


69. A.G. către Mircea Biji, Tudor A. Stoianovici și Dumitru Corbea-Cobzaru 
(1.12.1942)/ 


70. Eugen Seidel către A.G. (1.12.1942)/__ 


71. A.G. către Ştefania Golopenţia (4.12.1942)/__ 


72. Lila [indescifrabil] către A.G. (7.12.1942)/ 


73. Petre Vlad către A.G. (7.12.1942)/ 


74. Sabin Manuila către Manfred von Killinger, traducere din limba 
germană (30.12.1942)/__ 


75. Nicolae Marin-Dunăre către A.G. (6.2.1943)/ 


76. A.G. către Ştefania Golopenţia (31.5.1943)/__ 


77. Sabin Manulila către A.G. (26.6.1943)/__ 
78. Ingeborg Seidel-Slotty către A.G., traducere din limba germană 
(11.9.1943)/ 


79. Sabin Manuila către A.G. (5.11.1943)/ 


80. A.G. către Mircea Vulcănescu (f.d.)/ 


81. A.G. către Nicolae Economu, fragment (f.d.)/__ 


82. Afanase Soroceanu către A.G. (28.6.1944)/ 


IV. NOTE DESPRE ADMINISTRAŢIA RURALĂ SOVIETICĂ ȘI DESPRE PROBLEMELE 
RIDICATE ADMINISTRAŢIEI ROMÂNEȘTI DE TERITORIUL DINTRE NISTRU ȘI BUG, 
întocmite în urma anchetei de la Valea-Hoţului (Ananiev), ianuarie- 


martie 1942. Volum pregătit sub conducerea lui Anton Golopenţia 


Anton Golopenţia: Sumar/__ 


lon Oancea: Organizarea administrativă sovietică/__ 


Gheorghe Bucurescu: Ideea de justiţie în Rusia Sovietică/__ 


Gheorghe Bucurescu, Organizarea, funcţionarea și caracterizarea justiţiei 


sovietice/__ 


Nicolae Marin-Dunăre: Mecanismul și principiile sistemului educativ 


sovietic/__ 


Traian Georgescu: Asistenţa sanitară sovietică/__ 


Nicolae Marin-Dunăre: Politica demografică sovietică/__ 


Bucur Șchiopu: Funcționarea colhozurilor/__ 


Dumitru Corbea-Cobzaru: Meșteșugarii/__ 


P. Mihăilescu: Organizarea comerţului și creditului sub regimul sovietic și 


astăzi/__ 


Nicolae Betea: Atitudinea moldoveanului din Valea-Hoţului faţă de 


națiunea românească/__ 


lon Apostol: Problema religioasă în Transnistria/__ 


lon Oancea: Administraţia românească în Transnistria/__ 


Nicolae Marin-Dunăre: Situaţia actuală a școlilor din Valea Hoţului, 


Ananiev/__ 


Bucur Șchiopu: Economia colectivă azi/__ 


V. VALEA-HOŢULUI, UN SAT DIN REPUBLICA MOLDOVENEASCĂ — Cercetări 


întreprinse sub conducerea lui Anton Golopenţia, în colaborare cu 


Institutul de Științe Sociale al României, cu prilejul lucrărilor de 


inventariere a Transnistriei (ianuarie-martie 1942) /__ 
Anton Golopenţia: Proiect de Sumar/__ 


Nicolae Marin-Dunăre: Cronica Echipei I.R.E.B. și de cercetări sociale 
(19.12.1941-4.3.1942)/ 


Anton Golopenţia : Viaţa politică și administrativă (Introducere)/__ 

*Viaţa politică și administrativă la Valea-Hoţului înainte de Revoluţie/__ 
*Războiul și Revoluţia până la 1927 la Valea-Hoţului/__ 

*1927-1941: Ţărănimea și colectivizarea 

Gheorghe Bucurescu: Dreptul și Justiţia/__ 

Nicolae Marin-Dunăre: Evoluţia culturală/__ 

Gheorghe Popescu: Convieţuirea româno-ucraineană/__ 

Gheorghe Popescu: Români [și] ucraineni (1942)/__ 

VI. AȘEZĂRILE ROMÂNEȘTI DINTRE BUG și NIPRU — Cercetare condusă 


de Anton Golopenţia 


Anton Golopenţia: Proiect de sumar pentru un număr special din 
„Sociologie românească“ (an. V, nr. 1-2)/__ 


Anton Golopenţia: Satele românești din jurul Vosnessenskului. Informaţii 
culese de la săteni emigraţi la Nikolaev/__ 


Nicolae Economu, Gheorghe Bucurescu, Nicolae Marin-Dunăre, lon 


Apostol: Satele românești din jurul Vosnessenskului. Informaţii culese în satele 


Bulgarka, Rakova și Novogrigorievski/__ 


Nicolae Marin-Dunăre: Mărkuleasa, un sat “de deal” din regiunea 
Vosnessensk (raionul Noua Odessa)/ 


Nicolae Marin-Dunăre: Cătunele (hutorele) moldovenești din plasa Noua 
Odessa/__ 


*Moldoveni din Caucaz. Informaţii culese la Tiraspol (1942)/__ 


*Tabel: Proporția căsătoriilor mixte printre moldovenii de dincolo de Bug 
(f.d.)/ 


*Tabel onomastic cuprinzând numele de familie pe localităţi în judeţele 
Vosnessensk, Pervomaisk, Nikolaev și judeţele limitrofe (1942)/__ 


lon Apostol: Nume de familie din 25 sate românești de la est de Bug. Cuo 
hartă, Așezările românești dintre Bug și Nipru (1943)/__ 


*Tabel: Graiul moldovenilor de peste Bug (f.d.)/__ 
Eugen Seidel: Observaţii lingvistice în Ucraina. |. Bilingvismul la 
moldovenii din Ucraina de vest; II. Schiţă a limbii moldovenești din bazinul 


Doneţului, traducere din limba germană (1942)/__ 


Anton Golopenţia și lon Apostol: Folclor românesc din regiunea 
Vosnessensk (1942)/__ 


lon Apostol: Crăciunul și Anul-Nou la românii de la est de Bug (1943)/__ 


Anton Raţiu: Folclor din judeţele Pervomaisk, Znamenka, Vosnessensk, 
Melitopol, Mariupol și Doneţk/__ 


lon Chelcea: Folclor din Soldatska, Belousovka și Șerbani/__ 


*Hartă: Raionul Kompanievka (f.d.)/__ 


*Hartă: Raionul Ustinovka (f.d.)/ 


VII. LUCRĂRILE DE IDENTIFICARE A ROMÂNILOR DE LA EST DE BUG ÎN 
ARHIVELE S.R.I. 


A. DOSARUL ANCHETEI LUCREȚIU PĂTRĂSCANU 


Lucia Apolzan 


Declaraţie/ Distrugerea unor materiale ale lui Mihail Levente de către 
Matilda Ștefănescu (16.1.1949)/__ 


Nicolae Betea 


Proces-verbal de interogatoriu/ Institutul Central de Statistică; echipa de 
identificare a românilor de la est de Bug; Mihail Levente (14.1.1953)/__ 


Mihail Levente 


Declaraţie/ În Ucraina am cules unele date asupra producţiei din patru- 
cinci colhozuri (19.1.1950 a)/__ 

Declaraţie/ După 23 August mi-am adus aminte de lucrările mele 
(19.1.1950 b)/ 


Declaraţie/ Măsuri pentru distrugerea notelor (f.d.)/__ 


Declaraţie/ Instrucţiuni de distrugere a lucrărilor, date Matildei 
Ștefănescu (f.d.)/__ 


Declaraţie privitoare la comportarea celor ce au participat la identificarea 
moldovenilor de peste Bug ([20.]1.1950)/__ 


Declaraţie/ Activitatea pe teritoriul U.R.S.S. (21.1.1950)/__ 


Declaraţie/ Material cules din proprie iniţiativă pe teritoriul U.R.S.S. 
(23.1.1950 a)/__ 

Declaraţie/ Date culese ca membru al echipei și date culese personal 
(23.1.1950 b)/_ 

Declaraţie/ Date politice culese în august-septembrie 1942 (25.1.1950 
a)/ 


Declaraţie/ Date politice culese, reluare (25.1.1950 b)/__ 


Declaraţie/ Date politice culese, reluare (26.1.1950)/__ 


Declaraţie/ Rapoartele despre starea de spirit a populaţiei, întocmite de 
Ștefan Popescu (27.1.1950a)/__ 


Tovarăși, activitatea mea pe teritoriul U.R.S.S. nu-mi face cinste 
(27.1.1950b)/ 


Activitatea mea pe teritoriul U.R.S.S. (13.2.1950)/__ 


Declaraţie/ Note informative asupra stării de spirit a românilor de dincolo 
de Bug (23.2.1950)/__ 


Declaraţie/ Caracterizarea stării de spirit a populaţiei de către membrii 
echipei conduse de Ștefan Popescu (27.2.1950)/__ 


Declaraţie/ De ce am ascuns activitatea și materialul întocmit în Ucraina 
partidului (1.3.1950, ora 1:05)/__ 


Declaraţie/ Lucrare despre sovhozuri n-am făcut în nici un caz 
(1.3.1950)/ 


Declaraţie/ Împrejurările plecării mele în Ucraina (31.10.1950)/__ 


Constantin Gh. Pavel 


Declaraţie/ Echipa de cercetare și înscriere a românilor de dincolo de Bug 
(29.1.1950)/ 


Declaraţie/ Institutul Central de Statistică; echipa de identificare a 
românilor de dincolo de Bug; Mihail Levente (8.1.1953)/__ 


Nicolae Petrea (Eugen Savin) 


Proces-verbal de interogatorliu]/ Activitatea partidului comunist la 
Institutul Central de Statistică (7.1.1953)/ 


Ștefan Popescu 


Declaraţie/ Rapoarte asupra stării de spirit a populaţiei românești de 
dincolo de Bug (27.1.1950)/__ 


Declaraţie/ Rapoarte ale echipei I.R.E.B. (1.2.1950 a)/__ 


Declaraţie/ Rapoarte asupra stării de spirit a românilor de dincolo de Bug, 
văzute de Mihail Levente (1.2.1950 b)/ _ 

Declaraţie/ Rapoarte asupra stării de spirit a românilor de dincolo de Bug 
(14.2.1950)/__ 

Declaraţie/ Institutul Central de Statistică; echipa de identificare a 
românilor de dincolo de Bug; Mihail Levente (6.1.1953)/__ 


Anton Raţiu 


Declaraţie/ Anton Golopenţia (8.10.1949)/__ 


Declaraţie/ Recensământul general din Basarabia și Bucovina în toamna 
anului 1941 (12.10.1949)/__ 

Declaraţie/ Scutiri de mobilizare pentru personalul Institutului Central de 
Statistică (19.10.1949)/__ 

Declaraţie/ Întâlnire cu Vladimir Trebici la Kuţuveanka, lângă Berdiansk 
(25.11.1949)/__ 

Declaraţie/ Publicarea materialelor culese dincolo de Bug: propunerea lui 
Dimitrie Gusti (16.1.1950)/__ 

Declaraţie/ Date culese pe teren de Mihail Levente și Ștefan Popescu 
(28.1.1950)/__ 

Declaraţie/ Acordul partidului comunist cu plecarea peste Bug a 
comuniștilor de la Institutul Central de Statistică (30.1.1950 a)/ _ 


Declaraţie/ Adunare la Varvarovka a echipei de identificare a românilor 
de dincolo de Bug (30.1.1950 b)/_ 


Declaraţie/ Rapoartele asupra stării de spirit a românilor de dincolo de 
Bug (31.1.1950a)/__ 


Declaraţie/ Dispoziţii date de Anton Golopenţia (31.1.1950 b)/__ 


Declaraţie/ Dispoziţii date de Anton Golopenţia, reluare (31.1.1950 c)/__ 


Declaraţie/ Rapoarte asupra stării de spirit a românilor de dincolo de Bug 
(14.2.1950)/ 


Declaraţie/ Institutul Central de Statistică; echipa de identificare a 


românilor de dincolo de Bug; Mihail Levente (12.1.1953)/__ 


Simion Siegler 


Simion Siegler: Referat [de punere în libertate a lui Mihail Levente] 
(9.7.1951)/ 


Matilda Ștefănescu 


Declaraţie/ Arhiva Institutului Central de Statistică în 1942 și 1948 
(7.12.1949)/ 


Declaraţie/ Anton Golopenţia și Oficiul de Studii (26.12.1949 a)/ _ 


Declaraţie/ Ce m-a făcut să mă ocup de materialul ce aparţinea U.R.S.S. 
(26.12.1949 b)/__ 

Declaraţie/ Inventarierea materialului referitor la problemele din U.R.S.S. 
și a aceluia adus de acolo ([26.]12.1949 c)/__ 


Declaraţie/ Distrugerea unor lucrări ale echipei de identificare a românilor 
de dincolo de Bug și ale lui Anton Golopenţia (27.12.1949)/__ 


Declaraţie/ Distrugerea lucrărilor efectuate de Mihail Levente în cadrul 
echipei de identificare a românilor de dincolo de Bug (5.1.1950a)/__ 


Declaraţie/ Felul cum se poate ajunge la materialul adus din U.R.S.S. 
(5.1.1950 b)/_ 

Declaraţie/ Discuţii cu Mihail Levente pe marginea materialului adus din 
campania de identificare a românilor de dincolo de Bug (6.1.1950)/__ 


Declaraţie/ Distrugerea corespondenţei Oficiului de Studii al Institutului 
Central de Statistică (15.1.1950)/ 


Declaraţie/ Mapa cu lucrarea lui Levente, pe care am rupt-o 
(26.1.1950)/ 


Declaraţie/ Declaraţii cu privire la Mihail Levente în 1950 și 1951 
(18.7.1951 a)/ 


Declaraţie/ Declaraţii cu privire la Mihail Levente, reluare (18.7.1951 b)/__ 


Material ridicat de tov. Firescu (20.1.1950) 


B. PARCHETUL CURŢII BUCUREȘTI 


Acuzator public lon Pora: Ordonanţă de clasare (10.10.1945)/__ 


Concluzii pentru menţinerea clasării (f.d.)/__ 


Procuror Filipescu: Referat de menţinere a clasării [26.10.1950]/ 


Ordonanţă (5.12.1950)/_ 


Parchetul Curţii București către Ministerul Agriculturii (26.12.1950)/__ 


Ordonanţă (12.1.1951)/_ 


Parchetul Curţii București către Ministerul Agriculturii (12.1.1951)/__ 


Ministerul Agriculturii către Parchetul Curţii București (23.1.1951)/__ 


Ordonanţă (23.1.1951)/__ 


Parchetul Curţii București către Ministerul Agriculturii (29.1.1951)/__ 


Ministerul Agriculturii către Parchetul Curţii București (15.2.1951)/__ 


Ordonanţă (20.2.1951)/__ 


Cabinetul Crime de război câtre Cabinetul Tov. Președinte al Curţii 
București (3.4.1951)/__ 


|. Chiş: Referat (3.4.1951)/__ 


Ordonanţă (7.4.1951)/__ 


Cabinetul Crime de război câtre Cabinetul Tov. Președinte al Curţii 
București (9.4.1951)/__ 


Ordonanţă (4.5.1951)/__ 


Către Tov. Președinte al Curţii București (5.5.1951)/__ 


Parchetul Curţii București: Referat [1.10.1951]/__ 


Parchetul Curţii București: Referat (6.10.1951)/__ 


Cabinetul Crime de razboi către Comandamentul Miliției București (26.11. 
1951)/_ 

Comandamentul Miliției București. Direcţia Miliției Pază și Ordine. Secţia 
Mandate către Secţia 27 Miliție (29.11.1951)/__ 


Parchetul Curții București către Comandamentul Miliției București 
(15.12.1951)/ 


Comandamentul Miliției București. Direcţia Miliției Pază și Ordine. Secţia 
Mandate către Secţia 27 Miliție (20.12.1951)/__ 


Ordonanţă (10.1.1952)/_ 


Parchetul Curții Bucureşti. Cabinetul Crime de război către 
Comandamentul Miliției București (10.1.1952)/__ 


Procuror Gh. Diaconescu: Referat (26.8.1952)/ 


VIII. EVOCĂRI ȘI ARTICOLE ULTERIOARE SCRISE DE MEMBRII ECHIPEI I.R.E.B. 


Nicolae Marin-Dunăre: Echipa de cercetări sociologice la est de Bug 
(21.5.1976)/__ 

Nicolae Marin-Dunăre: Echipa de la est de Bug (extrase din interviul 
realizat de Zoltán Rostás, 1985)/__ 

Gheorghe Retegan: Cercetările de la est de Bug (extrase din interviul 
realizat de Zoltán Rostás, 1985)/__ 

Nicolae Economu și lon Apostol: Contribuţii la cercetările etnosociologice 
privind așezările românești de la est de Bug (1992)/__ 


Vladimir Trebici: Cuvânt despre neuitare (1994)/ _ 


Anton Raţiu: Românii de la est de Bug (1994)/ A. TEREN — Se fixează 
sarcini, se formează echipe/__; *Alexandrovka, jud. Vosnessensk/__; Identitate 
de structură spirituală/_; De unul singur, prin spaţiul ucrainean/ ; 
*Novoignatievka, jud. Azovsk/_; Dunaievka, în loc de Dunăreni/_; Au fost 
colonizați în Ucraina si români ardeleni?/_; Românii din jurul Aradului, 
colonizați în preajma Kievului/__; B. REPATRIERI (1994) — Românii din Ucraina 
solicită repatrierea/_; Și bulgarii băștinași doresc repatrierea/_; În Caucaz, 
comuna Moldovanskaia/__; Un comisar al guvernului, absolut necesar/_; Un 


material inestimabil, pentru care s-a plătit cu viaţa/__ 


George Popescu: Amintiri despre Anton Golopenţia (1996)/__ 


IX. ANEXĂ 


*Plan de documentare și cercetare U.R.S.S. (f.d.) 


*Bibliografie generală. Românii din U.R.S.S. și Polonia (f.d.)/__ 


Apollon  Skalkovskii Istoria regiunii Noua-Rusie, 1730-1823 (1836; 
traducere din limba rusă, f.d.)/ 


Apollon Skalkovskii: Încercare de descriere statistică a regiunii Noua- 
Rusie, 1730-1823 (1850; traducere din limba rusă, f.d.)/ 


Apollon Skalkovskii: Vitejia română (1897; traducere din limba rusă, 
f.d.)/ 


Date provizorii asupra ținutului Nistru-Bug (f.d.)/__ 


Populaţia de origine etnică germană din Basarabia, Bucovina și Dobrogea 
(f.d.)/ 


Al. Smochină: Așezarea și răspândirea românilor în Ucraina și Rusia 
(f.d.)/__ 


Al. Smochină: Referat. Din așezările românilor de peste Nistru 
(24.5.1941)/ 


Nichita P. Smochină: Românii de peste Nistru (iunie-iulie 1941)/ 


Al. Smochină: Referat. Așezarea Republicii Moldovenești (2.6.1941)/__ 


Diomid Strungaru: Graiul moldovenimii orientale în cadrul unităţii și 
latinităţii limbii române (f.d.)/_ 


Diomid Strungaru: Folclorul moldovenimii orientale (7.6.1941)/__ 


Al. Smochină: Vechimea satelor românești de peste Nistru (13.6.1941)/__ 


Al. Smochină: Referat/ Harta Republicii Moldovenești (14.6.1941)/__ 


Al. Smochină: Referat. Pomicultura și viticultura în Basarabia și Republica 
Moldovenească (25.6.1941)/ 


Diomid Strungaru: Referat/ Tabele privind teritoriul și populaţia Ucrainei 
(11.11.1941)/ 


Nichita P. Smochină, Diomid Strungaru, T. Decuseară ș.a.: Încheiere/ 
Consfătuirea privitoare la românii de peste Bug (16-18.11[.1941])/__ 


Notă de comunele moldovenești dincolo de Bug și Nipru în Ucraina 
(f.d.)/ 


Diomid Strungaru: Numărul românilor transnistrieni (1.12.1941)/__ 

Titu  Rădulescu-Pogoneanu: Schimbul de populații româno-ruso- 

